**1. Tema :** **Türkmenistanyň taryhy dersiniň maksady, wezipeleri we ony okatmagyň häzirki zaman ähmiýeti.**

**Meýilnama :**

1. **Taryh dersine giriş. Taryh geçmişi öwrenýän ylymdyr, hem-de ony öwrenmegiň esaslary.**
2. **Müňýyllyk, asyr barada düşünje. Arheologiýa, Antropologiýa, Etnografiýa, Numizmatika we Hat-ýazuwyň ýüze çykmagy hem-de taryhy çeşmeler.**
3. **Türkmenistanyň taryhyny dürli döwürlerde öwrenen we ýazan taryhçylar.**

1. **Taryh dersine giriş. Taryh geçmişi öwrenýän ylymdyr, hem-de ony öwrenmegiň esaslary.**

Türkmen halkynyň dünýä taryhynda, medeniýetinde we ylmynda öz mynasyp orny bardyr. Ata-babalarymyzyň gahrymançylykly taryhyna göz aýlasak, olaryň bitiren beýik işlerine şu günki Garaşsyz Türkmenistanyň ýaş nesilleriniň guwanmaga, buýsanmaga, olardan nusga almaga doly haky bardyr.

Watanymyzyň taryhy ýaşlara döwrebap bilim bermekde, olaryň watansöýüjilik duýgularyny ösdürmekde, ýaş nesli Garaşsyz, hemişelik Bitarap Türkmenistanyň mynasyp raýatlary edip terbiýelemekde möhüm serişde bolup hyzmat edýär.

Taryh geçen hem-de öwrenilen wakalar hakynda gürrüň diýmekdir. Şol gürrüň adamzadyň taryhy hem-de tebigatyň taryhy diýip şahalanýar. Taryh bitewiligine ösýän umumy prosesdir. Onuň ösüşi obektiw häsiýete eýe bolup, köplenç ,adamlaryň isleg-arzuwlaryna garaşsyzlykda dowam edýär. Adamlar ol ösüşi birneme çaltlaşdyryp ýa-da haýalladyp biler.

Taryh gapma-garşylyklardan dos-doly bolýar. Ol ynsan jemgyýetini düzýän halklaryň geçmişinden durýan göwrümlilik, ählumumylyk ýaly alamatlar bilen häsietlendirilýär. Gözbaşyny gadymyetden alyp gaýdýan Türkmenistanyň taryhy-da şol häsiýetlere eýe bolan umumy taryhyň aýrylmaz bölegidir. Her bir halkyň, her bir, ýurduň taryhynyň öz öwrenýän obýekti, özboluşly aýratynlyklary bilen tapawutlanýandygny hem aýdyp geçmelidiris. Meselem, Türkmenistanyň taryhy biziň Watanymyzyň territoriýasynda adamzat jemgyýetiniň döreýşini we ösüşini çuňdan öwrenmekdir.

«Türkmenistanyň taryhy» dersiniň wezipesi talyplary ulkämiziň taryhynyň esasy wakalary bilen tanyşdyrmakdan, olary wakalaryň obýektiw hem subýektiw sebäplerine göz ýetirmäge imrikdirmekden ybaratdyr. Sebäbi taryhyň tejribesi ylmy taýdan umumylaşdyrylsa, ondan obýektiw netije çykarylyp, sapak alynsa, munuň özi öňde durýan wezipeleri kesgitlemäge-de, geljegi görmäge-de mümkinçilik berýär.

**2. Müňýyllyk, asyr barada düşünje. Arheologiýa, Antropologiýa, Etnografiýa, Numizmatika we Hat-ýazuwyň ýüze çykmagy hem-de taryhy çeşmeler.**

**Arheologiýa – adamzat geçmişini tapyndylar arkaly öwrenýän ylym.** “Histori” grek sözi bolup, ol taryh diýen mana eýe­dir. Ol barlag we wakalar hakynda hekaýat diýmegi aňladýar. Dürli halklaryň geçmişinde nähili ýaşandyklaryny, nähili wakalary başdan geçirendiklerini, adamlaryň öz ýaşaýşyny nädip üýtgedendiklerini, adamzadyň häzirki ýeten derejesini öwrenýän ylma “Taryh ylmy” diýilýär. Gadymy grek taryhçysy Gerodot, rim taryhçysy Strabon, arap taryhçysy Reşideddin, türkmen taryhçysy Salar Baba we beýleki onlarça taryhçy-syýahatçylar öz döwründe ýaşan halklar barada gym­matly maglumatlary ýazyp galdyrypdyrlar.

Emma adamzat taryhynyň iň uzak döwri bolan ilkidurmuş zama­nasy barada ýazuw çeşmeleri ýokdur. Alymlar iň gadymy adamlaryň ýaşaýşyny ýörite ylymlaryň üsti bilen öwrenýärler.

Arheologiýa (gr.arhaios – gadymy, logos – ylym) – adamzat jemgyýetiniň geçmişini maddy-medeniýet çeşmeleri arkaly öwrenýän ylym. Adamzadyň ýazgy döremeginden öňki taryhy diňe arheolo­giýa maglumatlary arkaly öwrenilýär. Arheologiýa bize golaý bolan taryhyň has giçki döwri üçin, ýagny orta asyrlaryň taryhy üçin hem ýazuw çeşmeleriniň üstüni doldurýan gymmatbahaly maglumatlary berip bilýär.

Gadymy jemgyýetde adamlaryň durmuşy awçylygyň, balykçylygyň, ekerançylygyň, maldarçylygyň ösüşi, gadymy obala-ryň, galalaryň, berkitmeleriň, köşkleriň gurluşyklary, ata-babalarymyzyň ulanan zähmet gurallary, olary öndürmegiň täri, bezeg esbaplary we gadymy ilatyň dini garaýyşlary – bularyň bary arhe­ologiýa maglumatlary esasynda öwrenilýär. Ilkinji arheologiýa gazuw‑barlag synanyşyklary b.e. öň VI asyrda Wawilon patyşasy Nabonidiň gadymy patyşalara degişli ýazgylary tapmak üçin köne ha­rabalarda gazuw-agtaryş işlerini geçiren döwrüne degişlidir. Gadymy grek akyldary Platon arheologiýa adalgasyny gadymy döwür bara­daky ylym hökmünde ilkinji gezek b.e. öň IV asyrda ulanypdyr.

Adamzat taryhynyň has irki döwürlerine degişli arheologlar tarapyndan üsti açylan gadymy ýadygärlikleriň uly ähmiýeti bar.

Sebäbi şol gadymy eýýamyň taryhyny dikeltmekde olar ýeke-täk ylmy çeşmedir. Döwletimiziň çäginde b.e. 300 müň ýyl öň ýaşan adamlaryň ýasan daş gurallary tapyldy. Gadymy oturymly obalar 8 müň ýyl mundan öň Köpetdag bilen Garagum cölüniň sepleşýän eke­rançylyk zolagynda ýerleşip, ol obalar kiçiräk depe görnüşinde saklanyp galypdyrlar. Ol depeler halkymyzyň geçmişdäki durmuşynyň göze görünmeýän şaýatlarydyr. Gadymy ata-babalarymyzyň daşdan ýasan iş gurallary, toýundan ýasan gap-çanaklary, heýkeltaraşlyk şekilleri, şaý-sepleri we başga-da birnäçe zatlar, şol depelerde sakla­nyp galypdyr. Döwletimiziň arheologiýa ýadygärliklerini maksatna­malaýyn öwrenmek işini XX asyryň 40 – 50-nji ýyllarynda Günorta Türkmenistan arheologik kompleksleýin ekspedisiýasy (GTAKE), SSSR YA-nyň Horezm arheologik we etnografik ekspedisiýasy hem‑de Türkmenistan YA-nyň Taryh institutynyň arheologiýa bölümi başlapdylar. Şol barlaglarda döwletimiziň çäklerinde gadymy bina-gärçilik medeniýetiniň hem-de sungatynyň gymmatly ýadygärlikle-riniň üsti açyldy we öwrenildi.

Garaşsyzlyk ýyllary içinde türkmen halkynyň taryhynyň iň gadymy döwürleri barada täsin ylmy açyşlar edildi.

Türkmenistanyň Prezidenti Gurbanguly Berdimuhamedowyň “Türkmenistan Änew, Altyndepe, Margiana, Ürgenç, Maşat-‑Misriýan, Sarahs, Farawa, Şähryslam, Şähribossan, Amul, Na­mazgadepe, Abywerd, Nusaý we köpsanly beýleki ýadygärlikler ýaly dünýä ylmynyň üns merkezinde duran, özüne müňýyllyklaryň taryhyny siňdiren ýüzlerçe arhitektura we arheologiýa ýadygärlikle­rine, medeni-ruhy gymmatlyklaryna baý ülke” diýip nygtaýşy ýaly, biziň Watanymyz adamzat siwilizasiýasynyň ilkinji ojaklarynyň biri hökmünde dünýä mälim boldy. Tanymal alymlar W.G. Sarianidi, W.M. Masson, A. Gubaýew, Ỳ. Atagarryýew, H. Ỳusubow, T.Hojanyýazow we beýlekiler Türkmenistanyň arheologiýa ylmy boýunça örän köp işleriň awtorlarydyr.

Geçmişiň maddy we ruhy medeniýetini öwrenmekde do­kumental materiallar uly ähmiýete eýedir. Türkmenistanyň Mi­nistrler Kabinetiniň ýanyndaky Baş arhiw müdirliginde we onuň welaýatlardaky bölümlerinde edaralaryň, kärhanalaryň, guramalaryň dokumentleri saklanylýar. Dokumental çeşmelere ýa­zuw, surat we ses ýazgylary girýärler. Edaralaryň, kärhanalaryň we guramalaryň hem arhiw dokumentleri saklanýan jaýlary bolýar. Ylym, döredijilik bilen meşgullanýan adamlar özleriniň şahsy ar­hiwlerinde hatlarynyň, golýazmalarynyň ýygyndylaryny saklaýarlar.

Şol dokumental materiallary içgin öwrenmegiň üsti bilen ol ýa‑da beýleki döwürde jemgyýetiň ösüşini, özgerişini syýasy, ykdy­sady hem-de medeni tarapdan häsiýetlendirmek bolar.

**Etnografiýa – halklary, olaryň durmuşyny we medeniýetini öwrenýän ylym.** *Etnografiýa* halklary, taýpalary we etniki toparlary öwrenýän ylymdyr. Etnografiýa taryh ylmynyň bir şahasy bolup, halklaryň gelip çykyşynyň taryhyny (etnogenezini), olaryň ýerleşişini, durmuşyny, gylyk-häsiýetlerini, däp-dessurlaryny, adatlaryny, mede­niýetini, milli geýimlerini, bezeg şaýlaryny, ýaşaýyş jaýlaryny, milli tagamlaryny we beýlekileri öwrenýär.

Etnograf alymlar halkyň arasynda bolup, türkmenleriň gadym­dan gelýän adatlary, taryhy rowaýatlary, geýen eginbaşlary, toýlary baradaky maglumatlary, köp ýaşan, köp bilýän ýaşulularyň dilinden ýazyp alýarlar. Bu asylly işde olara mugallymlar, talyplar, şeýle hem taryh bilen gyzyklanýan adamlar ýakyndan kömek edýärler.

Hormatly Prezidentimiz Gurbanguly Berdimuhamedow halkymyzyň gadymy we baý medeni-mirasyny içgin öwrenmek, baýlaşdyrmak we dünýä jemgyýetçiligine çykarmak barada atalyk aladalaryny edýär. Halkyň edebi we medeni mirasyny öwreniji alym­lar, halk döredijilik işgärleri goňşy döwletlerde bolup, doganlyk halklaryň arasynda türkmeniň medeniýetini we sungatyny has-da be­lende galdyrýarlar.

**Hat-ýazuwyň ýüze çykmagy.** Hat-ýazuw taryhyň kömekçi pu­dagy bolup, ol dürli ýurtlarda, dürli wagtlarda ýüze çykypdyr. Ýa­zuw çeşmeleriniň zat çeşmelerinden käbir artykmaç peýdaly taraplary bardyr. Olar mazmun taýdan baý bolýarlar. Kä halatlarda ýazuw çeşmeleriniň ýekeje sözüniň zat çeşmeleriniň müňlerçesine barabar ýerleri bolýar.

Merkezi Aziýada hat-ýazuwyň başlangyjy Türkmenistanda bürünç zamanynda, ýagny b.e. öň III müňýyllykda peýda bolupdyr. Ýurdumyzyň gadymy ýadygärlikleri öwrenilende tapylan toýun böleklerinde köp gaýtalanýan birnäçe bellikler bar. Şol bellikleriň hat-ýazuwyň ilkinji alamatlary bolaýmagy mümkin diýip, alymlar çaklaýarlar.

Günorta Türkmenistanyň ösen ekerançylyk obalarynda meýdan işleri geçirilende senenama gerek bolupdyr. Göksüýri, Ýalaňaçdepe ýadygärliklerinden tapylan keramikanyň ýüzündäki adam heýkeliniň töwereginde 15 sany tegelek Gün şekili bar. Şol ýerden tapylan başga bir heýkelde-de 15 sany oýma bellik bar. Bu duş gelýän “15-lik” gadymy ekerançylaryň senenamasy bolup, 1 ýyl 15 aýdan, her aý bol­sa 24 günden ybarat bolupdyr diýip, alymlar çaklaýarlar. Diýmek, 1 ýyl 360 günden ybarat bolupdyr. Şeýlelikde, iň gadymy hat-ýazuw we senenama Türkmenistanyň çäklerinde IV müňýyllygyň ahyrlarynda, III müňýyllygyň başlarynda ýüze çykypdyr.

Türkmen halkynyň taryhyna degişli gymmatly hat-ýazuw çeşmeleriniň hataryna ahemeni patyşasy Dariý I-niň buýrugy boýun­ça b.e. öň V asyrda Midiýada gaýanyň ýüzüne çapylyp ýazylan (kli­nopis) meşhur Behistun (bisütün) gaýa ýazgylaryny, Orhon-Ýeniseý runy daş ýazgylaryny hem goşmak bolar. Türkmenleriň gadymdan ulanyp gelýän küýzegärçilik önümleriniň ýüzündäki nagyşlar we halylarynyň göllerindäki şekiller hem ata-babalarymyzyň döreden hat-ýazuwynyň esasynda döräpdir.

Taryh ylmynyň kömekçi pudaklarynyň biri-de *antropologiýadyr* (gr.anthropos – adam, logos – taglymat), ol adamzadyň döreýşini, onuň ewolýusion ösüşini, gurluşyndaky fiziki özgerişleri we adam jynsyny öwrenýän ylymdyr. Antropologiýa ylmy arheologiýa, ýazuw taryhy, etnografiýa we dil ylymlary bilen bilelikde halklaryň ösüş meselelerini çözýär. Antropologiýa ylmynyň bir pudagy bolan pale­oantropologiýa gadymy adamlaryň fiziki keşbini, ösüşini öwrenýär. Paleoantropologiýa babatda barlaglar, paleolit we neolit döwürlerini öz içine alýar. Iň gadymy adamlaryň durmuşyny arheologiýa bilen antropologiýanyň berýän maglumatlarynyň baglanyşygy esasynda öwrenmek mümkin. Mysal üçin, antropologiýa gadymy döwürlerde ýaşan ilatyň gürlügi, ömrüniň uzaklygy ýaly maglumatlary berip bilýär. Fransuz antropology A. Waulliniň tassyklamagyna görä, orta daş asyrynda (mezolitde) ýaşan neandertal adamlarynyň diňe bäş göteri­mi kyrk ýaşa ýetip ölüpdirler. Neandertallaryň boýunyň uzynlygy 160 sm, kelle beýnisiniň göwrümi bolsa 1400 – 1500 kub sm-e barabar bolupdyr. Belli arheolog we skulpturaçy M.M. Gerasimow Merkezi Aziýadaky Deşikdaş gowagyndan tapylan adam süňklerini ýerli‑ýerinde goýup, onuň keşbini dikeldende, onuň 8 – 9 ýaşly oglandygy belli boldy.

**3. Türkmenistanyň taryhyny dürli döwürlerde öwrenen we ýazan taryhçylar.**

Türkmenistanyň we onuň halkynyň taryhy barada iň gadymy döwürden başlap, häzirki günlerimize çenli taryhçylar tara­pyndan onlarça taryhy işler ýazylypdyr. Şolaryň arasynda gadymy grek we rim taryhçylary ýurdumyzyň çäklerinde ýaşan gadymy halklar barada gymmatly maglumatlary berýärler. Gadymy grek taryhçysy *Gerodot* (b.e. öň V asyr) özüniň 9 kitapdan ybarat “Taryh” (“Grek-Pars urşunyň taryhy”) diýen eserinde Merkezi Aziýada ýaşan sak-massagetleriň ýaşaýşy hakynda maglumatlary berýär. Gadymy grek geografiýaçysy we taryhçysy Strabon (b.e. öň I asyr) 17 kitapdan ybarat “Geografiýasynda” Merkezi Aziýanyň, Arabystanyň, Ortaýer deňiz kenaryndaky ýurtlaryň tebigatyny, gadymy welaýatlaryň we ýurtlaryň ýerleşişini, ilatynyň meşgullanan kärleri hakyndaky maglu­matlary ýazyp beýan edipdir.

Aleksandr Makedonskiniň Gündogar ýurtlarynyň üstüne ýörişi-niň wakalary we oňa garşy bolan gozgalaňlar barada gadymy grek taryhçysy *Arrian* (b.e. öň I asyr) özüniň 7 kitapdan ybarat “Ýöriş” diýen eserini ýazypdyr. Orta asyr arap taryhçysy *Al-Belazuri* (820– – 892 ý.) araplaryň harby ýörişleriniň taryhçysy bolupdyr. Araplara garşy Mukannanyň gozgalaňy hakynda Merkezi Aziýanyň taryhçysy Narşahy (899 – 959 ý.) özüniň “Buharanyň taryhy” diýen eserinde beýan edipdir.

Dünýäniň köp ýurtlaryna, şol sanda Eýrana, Merkezi Aziýa, Hindistana we Hytaýa syýahat eden arap taryhçysy we geografy *Al-Ýakub* (IX asyr) arap halyflygynyň düzümindäki şäherler, söwda kerwen ýollary, salgytlar barada özüniň “Ýurtlaryň kitaby” (“Kitap al-Buldan”) atly eserinde ýazyp beýan edipdir. Yslam ýurtlarynyň äh­lisine syýahat eden arap geografy *Al-Makdisiniň* (946 – 1000 ý.) ýedi klimat (ýurt) hakynda ýazan maglumatlary Türkmenistanyň gadymy şäherleri barada möhüm çeşme bolup durýar.

Oguz türkmenleriniň döreýşi we dünýä ýaýraýşy hakynda XI asyr­da ýaşan *Mahmyt Kaşgarlynyň* “Diwan lugat it-türk” (“Türki sözleriň diwany”), XVI asyrda ýaşan türkmen taryhçysy *Salar Babanyň* “Oguznama”, XVII asyryň taryhçysy *Abulgazynyň* “Türkmenleriň nesil daragty” atly eserlerinde anyk maglumatlar berilýär.

1226 – 1282-nji ýyllarda ýaşan pars taryhçysy *Jüweýniniň* 3 ki­taplyk “Dünýäni basybalyjynyň taryhy” diýen eserinde Çingiz hanyň ýörişleri jikme-jik beýan edilýär. *Isgender Munşi, Muhammet Kazym, Hasanbek Rumly, Hondemir, Munis* we *Agehi* ýaly giçki orta asyr taryhçylary hem öz hökümdarlarynyň türkmen taýpalarynyň üstüne eden talaňçylykly ýörişleri hakynda ýazypdyrlar.

Akademik, belli gündogarşynas *W.W. Bartoldyň* ýazan “Türk­men halkynyň taryhynyň oçerki” diýen işinde halkymyzyň iň gadymy döwürden XIX asyra çenli taryhyna degişli baý materiallar bar.

Gündogarşynas, arheolog *A.Ý. Ýakubowskiniň* ýazan işleri Beýik seljuklaryň we Horezmşalaryň döwrüni gymmatly maglumatlar ar­kaly açyp görkezýär.

Görnükli arheolog, etnograf alym *S.P. Tolstowyň* “Gadymy Ho­rezm”, “Horezm siwilizasiýasynyň yzy boýunça” atly ylmy işlerinde Türkmenistanyň taryhynyň gadymy döwrüne degişli köp meseleler ylmy esasda çözüldi.

Gadymy Parfiýanyň, Margiananyň ýerlerindäki arheologik ylmy açyşlaryň köpüsi gündogarşynas alymlar, arheologlar *M. Ý. Massonyň, W.M.Massonyň* we *W.I. Sarianidiniň* atlary bilen baglanyşyklydyr.

— «**Hoja Ahmet Ýasawy we Gündogaryň sopuçylyk edebiýaty**» atly halkara ylmy-amaly maslahat (2010-njy ýylyň 22-23-nji sentýabry).

— «**Köneürgenç Türkmen döwleti we Merkezi Aziýa XIII asyryň birinji ýarymynda**» atly halkara ylmy maslahat (2010-njy ýylyň 1-3-nji dekabry).

— «**Bahaweddin Nagyşbendi we sopuçylyk edebiýaty**» atly halkara ylmy maslahat (2011-nji ýylyň 1-2-nji dekabry).

— «**Türkmenistanyň orta asyr şäherleri Ýewraziýa siwilizasiýasynyň ulgamynda**» atly halkara ylmy maslahat (2012-nji ýylyň 28-30-njy marty).

— «**Türkmenistanyň Konstitusiýasyna 20 ýyl: özygtyýarly döwleti gurmagyň taryhy tejribesi**» atly halkara maslahat (2012-nji ýylyň 18-19-njy maýy).

**Taryhymyzy öwrenen alymlar:**

1. Hemra Ýusubow
2. Tirkiş Hojanyýazow
3. Annageldi Gubaýew
4. Ýegen Atagarryýew
5. Myrat Annanepesow
6. M.Ý. Masson
7. W.M. Masson
8. W. Sarianidi

Türkmenistanyň Prezidenti Ylymlar akademiýasynyň we onuň ýanynda Taryh, arheologiýa we etnografiýa ylmy-barlag institutlarynyň açylmagy türkmen halkynyň geçmiş taryhyny, medeniýetini we sungatyny has içgin öwrenmäge, baýlaşdyrmaga ähli mümkinçilikleri döretdi.

**2. Tema: Türkmenistan iň gadymy döwürden b.e. öňki III müňýyllyga**

**çenli.**

**Meýilnama:**

1. **Bürünç asyry. Bürünjiň ulanylyp başlanmagy. Suwarymly ekerançylygyň we hünärmentçiligiň ösüşi.**
2. **Altyndepe iň gadymy şäher döwletdir. Altyndepede hünärmençiligiň we söwdanyň ösüşi. Şäher gurluşygy hem-de ymaratçylyk.**
3. **Marguş döwleti. Murgap derýasynyň aşaky akymyndaky ekerançylyk. Goňurdepe Marguşyň paýtagt şäheridir. Marguşyň esasy ýadygärlikleri.**
4. **Marguşlylylaryň jemgyýetçilik gurluşy we dini ynançlary. Marguşda ýüze çykan Zorastrizm (Otparazçylyk) dini. Zaratuştra. Awesta.**

**1. Bürünç asyry. Bürünjiň ulanylyp başlanmagy. Suwarymly ekerançylygyň we hünärmentçiligiň ösüşi.**

B.e. öňki III – II müňýyllyklar bürünç metalynyň giňden ulanylýan döwri ha­saplanylýar. Daş gurallary, bezeg şaýlary ulanyşdan galyp, bürünç­den ýiti ýaraglar, gurallar, gap-gaçlar, bezeg şaýlary we beýleki ze­rur zatlar ýasalyp başlanypdyr. Magdan gözlemek, ony gazyp almak, işläp bejermek, çig mal önümlerini alyş-çalyş etmek artyp ugrapdyr. Bürünç zamanynda enelik urugyndan atalyk urugyna doly geçilipdir. Bu döwrüň esasy aýratynlygy berk düzgün-tertipli taýpa birleşmeleri döräp, olaryň dolandyryş merkezleri – goranyş berkitmesi bolan şäherler gurlup başlanypdyr. Şäher senetçiligiň, hünärmentçiligiň we söwdanyň merkezi hasaplanypdyr. Şäheriň golaýynda ekerançy­lyk obalary bolup, olarda ekerançylar we maldarlar ýaşapdyrlar. Öz önümlerini şähere getirip, senetçilik önümlerine alyş-çalyş edipdirler.

Türkmenistanyň territoriýasynda bürünç döwrüne degişli arheo­logiýa ýadygärlikleri Etrek derýasynyň aşak akymlarynda, Köpetdag eteklerinde, Murgap derýasynyň aşak akymlarynda, Amyderýanyň çep kenarynda we orta akymlarynda, şeýle hem ýurdumyzyň demir­gazyk etraplarynda – gadymy Horezmde öwrenildi.

Ýurdumyzyň dürli ýerlerinde geçirilen arheologiýa gazuw‑agtaryş işleri mahalynda tapylan bürünç gurallarynyň guýma usulda taýýarlanandygyny alymlar kesgitlediler. Bürünç metaly arassa görnüşde tebigatda duş gelmeýär. Gadymy metal guýujylar mis bi­len galaýynyň garnuwyndan bürünç metalyny almagy başarypdyrlar. Bürünçden ýasalan gurallar has berk bolupdyr we ozalky daş gurallaryny dolanyşykdan doly gysyp çykarypdyr.

Bürünç gurallary önümçiligiň ösmegine itergi beripdir. Adam­lar bürünçden ýasalan hanjary, pyçagy, peýkam uçlaryny, paltany we beýleki gurallary hojalykda giňden ulanyp baslapdyrlar. Bürünç metalynyň ulanyşa girizilmegi bilen, zähmet gurallary kämilleşipdir, ekerançylyk has-da giňelipdir, oturymly obalar, şäherler ýüze çykypdyr.

**Suwarymly ekerançylygyň we hünärmentçiligiň ösüşi**. Biziň eýýamymyzdan öňki III müňýyllykda bürünç metalynyň ulanylyp başlanmagy bilen, türkmen topragynda suwarym­ly ekerancylyk medeniýeti has-da ýokary göteri­lipdir. Alymlar gadymy suwarymly ekerançylyk obalarynyň günorta-günbatar Türkmenistanyň ýerlerinde has köp duş gelýändigini belleýärler. Gadymy Dehistanda – Yzzatguly, Madawde­pe, Köpetdag eteginde – Paraw, Bamy, Börme ýaly oturymly ýerlerde ekerançylar çylşyrymly suwaryş ulgamlaryny döredipdirler. Hünärmentçilik hem ösüpdir. Köpetdag eteklerinden ta­pylan gymmatbahaly daşlardan ýasalan dürli bezegler örän çeperçilik bilen taýýarlanypdyr. Daşyna nagyş çekilip, pöwrize daşy bilen bezelen garamtyl-goňur ýag çyrasy özüniň täsinligi bilen tapawutlanýar.

Küýzegärçilik çarhynyň ulanylyp başlanmagy küýze önümleriniň hiliniň ýokarlanmagyna oňaýly täsir edipdir. Gap-gaçlar ýasalanda, olara oňat hilli toýun, ösümlik we mineral garyndylarynyň külke­sini goşupdyrlar. Olara salnan nagyşlar özüniň ne­pisligi boýunça haly göllerine meňzeş bolupdyr.

Bürünç döwrüne degişli Sumbar we Parhaý gonamçylyklarynda barlag geçirilende, ikbaşlar, temenler, çişler, haly dokamak üçin bürünçden ýasalan keserler tapylypdyr. Bu tapyndylar bürünç döwrüniň ilatynyň arasynda dokmaçylygyň dörän­digine şaýatlyk edýär.

**2.Altyndepe iň gadymy şäher döwletdir. Altyndepede hünärmençiligiň we söwdanyň ösüşi. Şäher gurluşygy hem-de ymaratçylyk.**

Türkmen topragynda bürünç zamanynda dörän ilkinji döwlet Altyndepe şäher döwletidir. Ol b.e. öňki III müňýyllygyň I ýarymynda döräp, şol müňýyllygyň ahyryna çenli dowam edipdir. Altyndepäniň harabaçylygy Altyn asyr etrabynyň Mäne obasynyň golaýynda ýerleşýär. Altyndepe ozalky SSSR-iň territoriýasyndaky iň gadymy şäherdir. Ol 46 ga. meý­dany tutup, bu şäherde 5000-e golaý ilat ýaşapdyr. Soňky 40 – 50 ýylyň dowamynda Altyndepede düýpli arheologiýa barlaglary geçi­rildi. Bu ýerde yzygiderli gazuw-agtaryş işlerini geçiren alymlaryň biri hem professor W.M. Massondyr. Onuň 1981-nji ýylda neşir edi­len “Altyndepe” diýen işi Türkmenistanyň gadymy taryhy boýun­ça örän gymmatly çeşmedir. Alymyň pikirine görä, b.e. öňki IV müňýyllyklaryň ahyrynda, ýagny eneolit zamanynda Altyndepe haýran galaýmaly takyk çyzgylar esasynda oýlanyşykly gurlan ekeni. Şäherde ýaşaýyş jaý toplumlary, külalçylyk, zergärçilik ussahanalary, daşdan, bürünçden gural ýasalýan ussahanalar bolupdyr.

Altyndepäniň töweregi galyň diwar bilen gurşalypdyr. Diwar çig kerpiçden galdyrylyp, onuň boýy 23 metre barabar ekeni. Diwaryň içinde ägirt uly ybadatha­na jaýynyň üsti açyldy. Ol hem çig kerpiç­den gurlupdyr we ybadathananyň çykgyt­lary piramidanyň çykgytlaryna çalymdaş bolupdyr. Altyndepeliler ybadathanany özleriçe piramida (gadymy Şumer di­linde ”daglarda Hudaýyň öýi” diýmek) meňzedipdirler. Altyndepäniň merkezinde beýikligi 20 metrden gowrak belentlikde üç basgançakly minara – öz döwründe şäher ýaşaýjylaryny bir ýere ýygnamak üçin jar çekilýän ýer bolup hyzmat edipdir. Bu ýerden öküziň hem-de böriniň altyndan ýasalan kelle heýkelleri tapyldy (1972 ý.). Öküziň gözleri pöwrize daşyndan oturdylypdyr, onuň maňlaýyna hem şol daşdan Aýyň şekili basy­lypdyr. Gadymy Gündogarda bu görnüşdäki öküziň şekili, Hudaýa çokunmagyň iň ýokary derejesi hasaplanylypdyr. Öküz ene ýeriň hasyl bermegine sebäp bolýar. Öküz ýaşaýşy, dünýäni, jemgyýeti he­rekete getirýär. Aý şekili bolsa Oguz hanyň ýaýyny – “Ak maýanyň ýoluny” aňladypdyr. Möjegiň altyn heýkeljigi bolsa biziň gadymy oňonymyz – “gurduň ” şekilidir.

Altyndepe önümçiligiň dürli görnüşlerini ösdürmegiň merkezi­ne öwrülipdir. Gadymy ussalaryň toýundan, galaýydan, mermerden ýasan heýkelleri, özleriniň ýokary gymmatlyklary bilen diňe Merke­zi Aziýada däl, eýsem gadymy Gündogarda-da öz ornuny tapypdyr. Altyndepede 3 sany möhüm özgerişler bolup geçipdir:

1. Haýwanlar, arabalar ýük çekiş güýji hökmünde ulanylyp başlanypdyr. Palçykdan ýasalan dört tigirli arabalaryň şekilleriniň, olaryň öňüne goşulan düýäniň süňkleriniň tapylmagy muňa şaýatlyk edýär.

2. Toýundan gap-gaçlary ýasamakda küýzegärçilik çarhy peýda­lanylyp başlanýar.

3. Metal işläp bejermek ýüze çykýar. Misden we demirden dürli zatlary ýasamaga, altyn-kümüş işläp bejermäge başlapdyrlar. Misiň beýleki metallar bilen garylan erginine bürünç diýilýär. Taryhda ol eýýama *bürünç zamany* diýleni şonuň üçindir. Altyndepe medeniýeti Türkmenistanyň, şeýle hem tutuş Merkezi Aziýanyň medeniýetiniň soňky ösüşine uly täsir ýetiripdir. Altyndepäniň keramikasyndaky nagyşlaryň türkmen haly sungatynda öz ornuny tapmagy ruhy köklerimiziň birligine we gadymydygyna şaýatlyk edýär.

**3.** **Marguş döwleti. Murgap derýasynyň aşaky akymyndaky ekerançylyk. Goňurdepe Marguşyň paýtagt şäheridir. Marguşyň esasy ýadygärlikleri.**

Gadymy Marynyň demirgazygynda, Garagumuň ýarym çöllük zo­lagynda gadymy grek çeşmelerinde “Margiana”, gadymy pars ýaz­gylarynda “Marguş” diýlip atlandyrylýan gadymy ýurt ýerleşipdir. Otparazlaryň mukaddes kitaby bolan “Awestada” bu ýurt “Mouru” diýip atlandyrylypdyr.

Marguş ady barada ilkinji maglumatlar 2,5 müň ýyldan gowrak mundan ozal peýda bolupdyr. Dariý I meşhur Bisütün gaýasynda ga­har-gazap bilen ýazdyran “Marguş ýurdy pitneçi bolup çykdy” diýen ýazgysy Margiana ýurdunyň gadymylygyndan habar berýär.

B.e. öňki III müňýyllykda Altyndepeden, Namazgadepeden suw ýetmezçiligi sebäpli göçüp gelen ilat Murgabyň mes toprakly ýerinde oturymly obalary esaslandyrypdyr.

Marguş sebitinde Ýazdepe, Arwalydepe, Togalak, Ajyguýy, Ta­hyrbaý we beýleki ekerançylyk obalary emele gelipdir. Obalaryň kä­birinde şäherçeler hem emele gelip başlapdyr. Ekerançylyk üçin täze ýerler özleşdirilipdir, bu ýerlerde adamlar kiçiräk bentleri gurupdyrlar, ýaplary çekipdirler. Netijede, adamlar bugdaýyň, arpanyň we beýleki ekinleriň bol hasylyny almaklygy başarypdyrlar.

Olaryň arasynda Ỳazdepe iň ulusy bolup, daşy çig kerpiçden galdyrylyp berkidilipdir. Onuň tutýan meýdany 16 gektara golaý uly gala bolupdyr. Onda meýdany 1 gektar bolan içki gala salnypdyr, onuň beýikligi 8 metre çenli galdyrylypdyr.

**Goňurdepe Marguşuň paýtagt şäheridir.** 1972-nji ýylda Murgabyň gadymy akabasynyň ugrunda Goňurdepede ägirt uly köşgüň we ybadathananyň üsti açylýar. Ondan alnan maglumatlar bu ülkäniň ilkinji dünýä dini bolan otparazlygyň wata­nydygyny, şäheriň bolsa paýtagt şäher bolandygyny subut etdi. Bu ýerde görnükli arheolog W. I. Sarianidi uzak ýyllaryň dowamynda gazuw-agtaryş işlerini yzygiderli geçirýär.

Goňurdepeden tapylan tapyndylar we täze açyşlar dünýä alymlarynyň Mesopotamiýa, Müsür, Hindistan we Hytaý bilen bir hatarda Margianany gadymy gündogar medeniýetiniň bäş ojagynyň biri diýip ykrar etmeklerine sebäp boldy. Häzirki döwürde gadymy Marguşdan tapylan bürünç asyrynyň tapyndylary Türkmenistanyň Milli muzeýinde we Mary welaýat muzeýinde saklanylýar.

Goňurdepedäki bina edilen köşkde patyşa oturypdyr, onda mer­kezi dolandyryş häkimiýeti hem bolupdyr. Goňurdepäniň demir­gazygynda ýerleşen köşk beýleki köşkleriň hemmesin­den uly bolupdyr. Onuň içki galasynyň tutýan meýdany, takmynan, 120x150 metr bo­lupdyr. Galanyň käbir ýerle­rinde gözegçilik üçin diňler gurlupdyr. Köşgüň gündogar tarapyndan oňa otparazlaryň ybadathanasy birleşipdir. Bu binalar Goňurdepede matematika, geometriýa, astronomiýa ylymlarynyň ga­zananlaryny özleşdiren alymlaryň, ymaratçylaryň bolandygyny gör­kezýär.

Gadymy Goňurdepäniň küýzegärleriniň at-abraýy Merkezi Aziýanyň dürli ýerlerine ýaýrapdyr.

Goňurdepäniň küýzegärleri owadan küýzeleri, uzyn jüründikli çäýnekleri, jamlary, okaralary ýa­sapdyrlar. Küýzegärler hapa suwlary akdyrmak üçin toýundan turbalary ýasapdyrlar, toýun turbada iki örküçli düýäniň hem-de towlanyp ýatan ýylanyň şekilini çekipdirler.

Bu ýerde demir eretmegi, ony sozmagy başarypdyrlar. Misden, bürünçden, altyndan, kümüşden sünnälenen möhürleri, şaý-sepleri ýa­sapdyrlar. Ýerli demirçiler bürünçden naýza uçlaryny, uzyn ikitaraplaýyn ýiti gamalary, temenleri, iňňeleri ýasapdyrlar.

Marguşdan tapylan iki örküçli maýa görnüşdäki tumar daş ýonujy­lyk senediniň ýokary derejä ýetendi­gine şaýatlyk edýär.

Marguşly küýzegärler guş,adam, haýwan görnüşli toýun heýkeljikle­ri ýasapdyrlar. Heýkelleriň arasynda aýal hudaýlarynyň şekili köp duş gelýär. Marguşdaky demirçi ussalar bürünçden örän owadan palta, pyçak, hanjar, kätmen, naýzadyr peýkamlar we hojalyk üçin gerekli esbaplary ýasapdyrlar. Atly-abraýly, derejeli adamlar üçin götermäge niýetlenen paltanyň çüwdesini horazyň guýrugy görnüşinde ýasapdyrlar. Goňurdepäniň zergärleri altyndan ýüzükleri, bilezikleri, gulakhalkalary we egmeleri ussatlyk bilen ýasapdyrlar. Tapyndylaryň arasynda kümüş möhürler, zergärçilik sungatynyň belent derejesini görkezýän tagtda oturan zenan şekiline meňzeş ujy tommaýly ajaýyp iňňebagjyk örän täsindir.

Gadymy Gündogarda möhüm orna eýe bolan daşyň ýüzüne haşamlamak we möhür ýasamak sungaty Marguşda tapylan möhürlerde, tumar­larda öz beýanyny tapypdyr. Daş ýo­nujylar gerekli mermer daşlaryny Kö­petdagdan getirip, ajaýyp möhürleri, tumarlary ýasapdyrlar. Daş ýonujylar ybadathanalarda we mazarlarda goý­maga niýetlenen mermer görnüşli daşdan mozaika bilen bezelen sütün­leri hem ýasapdyrlar. Daş tumarlaryň ýüzüne hakyky ýa-da hyýaly guşlaryň, haýwanlaryň, adamlaryň, ýylanlaryň, içýanlaryň, ösümlikleriň şekilleri çekilipdir. Aždarhanyň şekili goýlup ýasalan möhür has-da täsindir. Marguşda daş we süňk ýonujylar guşlaryň süňklerinden nagyşlanan iňňebagjyklary ýasapdyrlar.

**4. Marguşlylylaryň jemgyýetçilik gurluşy we dini ynançlary. Marguşda ýüze çykan Zorastrizm (Otparazçylyk) dini. Zaratuştra. Awesta.**

Marguşda çig kerpiçden baý adamlaryň jaýlary, hökümdarlaryň köşkleri, ybadathana­lar bina edilipdir. Gurply hojalyklaryň ýaşan jaýy gorag diňli berk diwar bilen gurşalypdyr. Goňurdepedäki köşge ýanaşyk salnan ybadathanada dini däp-dessurlar berjaý edilipdir. Marguşlylaryň merhumy jaýlaýyş däpleri dürli görnüşde bolupdyr. Baý adamlary üsti güberçekli kerpiçden salnan gönüburçly gazylan mazarda jaýlaýan ekenler. Merhumyň ýanynda gap-gaçlar, şahsy şaý‑sepleri, iýer-içer ýaly azyk önümleri goýlupdyr. Goňurdepelilerde merhumlaryň ýanynda guzy jaýlamak däbi bolupdyr.

Alymlar tarapyndan Goňurdepe gonamçylygynda taýçanagyň mazarynyň tapylmagy örän täsindir. Taýçanagyň gubry bütin Ýakyn we Gündogar sebitlerde iň gadymy guburdyr. Goňurdepedäki gubur­lardan taýçanagyň mazarynyň tapylmagy Türkmenistanyň çäginde atyň eldekileşdirilmeginiň örän irki döwre degişlidigini, ata bolan hormatyň has ýokary bolandygyny görkezýär.

B.e. öňki II müňýyllykda Marguşda dünýä dinleriniň ilkinjisi hasaplanýan otparazçylyk (zoroastri­zm) dini döräpdir. Ony esaslandyryjy Zaratuştra bolupdyr. Otparazçylyk dininiň keramatly kitaby “Awestada” Türkmenistanyň gadymy döwletle­ri bolan Parfiýanyň, Margiananyň, Horezmiň we Girkaniýanyň atlarynyň agzalmagy, bu diniň biziň ýurdumyzyň ýerlerine giňden ýaýrandygyny görkezýär.

Ata-babalarymyzyň örän gadymy döwürlerden Aýa, Güne, ýyldyzlara, asmana, suwa, oda çokun­mak ýaly dini ynançlary bolupdyr. Marguşda ýüze çykan zoroastrizm dini bolsa dünýä dini derejesine ýetýär. Otparazçylykda ýeke-täk hudaý we ähli zady dörediji Ahuramazda hasaplanypdyr. Ahuramaz­da adamlara oda çokunmagy buýrupdyr. Otparazlaryň ybadathana­larynda hemişelik ot ýakylyp goýlupdyr. Din adamlaryň durmuşyna, aň-düşünjesine güýçli täsir edipdir.

Otparazçylykda ýeke-täk bir hudaýyň – Ahuramazdanyň bardygy, adamlaryň oňa tagzym etmelidigi wagyz edilipdir. Otparazlaryň yba­dathanalarynda oda çokunmak däbini berjaý etmek üçin hemişelik ot saklanypdyr. “Awestada” Ahu­ramazda bilen bir hatarda dürli hudaýlar – erkek adamlaryň hu­daýy Mitra, hasyllylygyň hudaýy Anahitanyň atlary tutulýar. Däp-‑dessurlar üçin ulanylan bulguryň we beýleki kümüş gap-gaçlaryň ählisinde kese duran iki örküçli düýäniň keşbi çekilipdir. Otparazlar üçin düýe maly keramatly hasaplanypdyr. Zaratuştra ady hem “altyn düýäniň eýesi” diýmegi aňladypdyr.

Otparazçylygyň keramatly kitaby “Awesta” bolupdyr. Ro­waýatlara görä, kitaby Zaratuştra pygamber düzüpdir. “Awesta” 21 kitapdan ybarat bolup, ony 30 müň göläniň eýlenen hamyna – pergamente altyn-zer bilen ýazyp, Ahemeniler döwletiniň paýtagty Persepoldaky baş ybadathanada saklapdyrlar. B.e. öňki IV asyrda Aleksandr Makedonskiý Persepoly eýelände, otparazlaryň ybadatha­nasyny weýran edip, “Awestany” 41 ýok etdiripdir. B.e. II asyrynda Sasanylar döwletinde otparazçylyk dini dikeldilip, döwlet dini dere­jesine çykarylypdyr. Biziň günlerimize “Awestanyň” az bölegi gelip ýetipdir. Otparazlaryň däp-dessurlary VII asyrda yslam dininiň ýaýra­magy bilen ýok edilipdir. Türkmen halkynyň durmuşynda otparazçy­lyk bilen bagly birnäçe yrymlar saklanylyp galypdyr.

**3. Tema: Türkmenistan b.e.öňki VI-IV asyrlaryň öz içine alýan döwürleri.**

1. **Merkezi Aziýada ýaşan halklar barada ýazuw çeşmeleri. Massagetleriň däp-dessurlary, dini ynançlary we hojalygy. Ahemeniler döwletiniň döremegi we dowlet dolandyryş ulgamy. Ýerli ilatyň Ahemenilere garşy göreşleri.**
2. **Aleksandr Makedonskiniň döwletiniň döremegi.**
3. **Selewkiler döwleti. Sasanylar döwleti. Eftalylar döwleti.**
4. **Beýik Parfiýa döwleti hem-de onuň medeniýeti. Parfiýanyň daşary syýasaty. Parfiýa medeniýetiniň dünýä medeniýetinde tutýan orny.**
5. **Merkezi Aziýada ýaşan halklar barada ýazuw çeşmeleri. Massagetleriň däp-dessurlary, dini ynançlary we hojalygy. Ahemeniler döwletiniň döremegi we dowlet dolandyryş ulgamy. Ýerli ilatyň Ahemenilere garşy göreşleri.**

Gadymy antik awtorlarynyň işlerinde Hazar deňziniň gündogaryndaky sähralyklarda, Oks we Ỳaksart derýalarynyň aralygynda ýaşan çarwa halklardan massagetleriň we saklaryň ady köp tutulýar. Grek taryhçy­lary Gerodot we Strabon Hazar deňziniň gündogaryndaky giň säh­ralyklarda skifleriň (saklaryň ) ýaşandyklaryny görkezýärler we şeýle taýpalaryň 20-ä golaý bolandygyny belläpdirler. Şolaryň arasynda *massagetler, saklar, dahlar (daýlar), horezmliler, horasanlylar, gir­kanlylar* we başgalaryň atlary tutulýar.

Gerodot massaget taýpalarynyň sany boýunça has köpdügini we olaryň gowy urşujylardygyny nygtapdyr. Uly ýaýlar, naýzalar, aýpal­talar bilen ýaraglanan massaget esgerleri at üstünde uruşmaga ökde bolupdyrlar. Gerodot massagetleriň gyzgynganly, gaýduwsyz, ýöne dogruçyl halk bolandygyny ýazýar. Olar myhmansöýer, rehimdar ekenler. Massagetler Güne çokunypdyrlar we oňa sadaka beripdirler.

Grek syýahatçysy Dionisiniň ýazmagyna görä, saklar hem at üs­tünde ýaý atmaga gaty ussat ekenler. Ol saklarda Zarina atly serkerde zenanyň patyşa bolandygy barada maglumat berýär. Maglumatlara görä, saklaryň özboluşly ýaýy, gysgajyk hanjary, aýpaltasy we çüri telpekleri hem bolupdyr.

Taryhy ýazgylarda Horezmiň gadymy ilatynyň Amyderýanyň aşak akymynda ýaşandyklary we olaryň ata-babalarynyň gadymy massagetlerden bolandygy hakynda hem aýdylýar.

Etrek derýasynyň aşak akymynda, Tejen derýasynyň boýunda dah-parn taýpalary ýaşapdyrlar. Olar barada gadymy grek, rim, par­fiýa taryhçylary öz işlerinde ýatlaýarlar.

**Massagetleriň däp-dessurlary, dini ynançlary we hojalygy.** Massagetler çarwa halk bolup, köplenç, gylýallary köpeldipdirler. Massagetler geýimlerini mallaryň derilerinden tikipdirler, gara öýde ýaşapdyrlar, öýleri ýüň keçeler bilen, kähalatda teletin bilen hem ör­tüpdirler. Dahlaryň durmuşy we hojalygy hem massagetleriňki ýaly maldarçylyk, awçylyk bilen bagly bolupdyr. Maglumatlara görä, b.e. öňki I müňýyllygyň ortalarynda çarwa taýpalar oturymly oazislere, ekerançylyk hojalygynyň ösen ýeri bo­lan Parfiýa we Margiana tarap süýşüpdirler. Türkmenistanyň çägin­de ýaşan ekerançylyk we çarwa taýpalarynyň arasynda alyş-çalyş gatnaşyklary barha ösüpdir. Ilatyň oturymly ýaşan ýerlerinde eke­rançylyk bilen bilelikde senetçilik hem ösüpdir. Ussalar bürünçden, demirden zähmet gurallaryny we ýaraglary yasapdyrlar. Senetçiligiň ösmegi bilen, söwda we haryt gatnaşyklary ýüze çykypdyr.

**Çarwa taýpalaryň dolandyryş düzgünleri.** Türkmenistanyň çäklerinde ýaşan taýpalaryň we taýpa birleşmeleriniň başynda serdarlar durupdyrlar. Bu serdarlara gadymy grek taryhçylary “Patyşalar” diýip at be­ripdirler. Taýpalara aýallaryň baştutan bolan wagtlary hem bolupdyr. Mas­sagetlerde *Tumar şa*, saklarda *Za­rina* söweşjeň esbaply uruşlara gatnaşyp, duşmanlaryny ýeňmegi başarypdyrlar. Taýpa serdarynyň jaýlanan mazarynyň üstünde ägirt uly depe gurlupdyr. Merkezi Aziýanyň, Gazagystanyň we Altaýyň sähralyk ýerlerinde şeýle uly depeleriň köpsan­lysy bolupdyr. Şolaryň içinde saklaryň patyşasy Zarinanyň mazarynyň üs­tüne galdyrylan depe iň uly depe bo­lupdyr. Çarwa taýpalarynyň özboluşly dini däp-dessurlary bolupdyr. Taryhy çeşmelerde göçme taýpalaryň Güne, suwa, Aýa hudaý hökmünde seredip, keramatly hasaplandyklary aýdylýar. Muňa garamazdan, oturymly eke­rançylyk taýpalaryň arasynda otparazçylyk (zoroastrizm) dininiň ýaýrandygy subut edildi. B.e. öňki I müňýyllykda Türkmenistanyň uly özgerişler bolup geçipdir. Harby tertip-düzgün we harby syýasat durmuşyň zerurlyk derejesine ýetýär. Taýpa birleşmeleri döreýär.

**Ahemeniler döwletiniň döremegi.** Goňşy Eýranyň çägin­de ýaşan gadymy pars taýpalaryny Ahemeni ogly Çişpiş birleşdirip başlapdyr we b.e. öňki 675 – 640-njy ýyllarda baştutan bolupdyr. Ahemeni nesliniň döreden birleşmesi Kir döwründe, ýagny 558 – 530‑njy ýyllarda uly döwlet derejesine ýetipdir. Ahemeni döwletiniň paýtagty Persepol bolupdyr. Kir öz döwletiniň kuwwatyny götermek üçin basybalyjylykly söweşlere başlapdyr.

Gadymy grek taryhçysy Gerodot “Taryh” diýen eserinde Gün­dogar Ýewropa, Kawkaz, Merkezi Aziýa hakynda we Kir II ýörişleri barada maglumatlary ýazypdyr. Kir II parslardan we golastyndaky beýleki halklardan uly goşun döredipdir. Goňşy ýurtlary Midiýany, Assiriýany, Ermeni şalygyny basyp alypdyr. B.e. öňki 538-nji ýylda Wawilona garşy uruş yglan edipdir. Wawilonyň tabyn edilmegi Pars patyşalygynyň we Kir II abraýyny has-da artdyrypdyr. Pars sözi bolan “Kir” türkmençä öwrülende “gahryman, batyr” diýmekdir. Aheme­niler döwletiniň taryhy Ýakyn we Orta Gündogar hem-de Merkezi Aziýa bilen baglanyşykly bolupdyr. Kir II Merkezi Aziýany basyp almak üçin harby ýörişe taýýarlanypdyr.

**Ahemenilerde döwleti dolandyryş ulgamy.** Dariý I öz ägirt uly imperiýasyny 24 sany satraplyga (welaýata) bölüpdir. Onuň döwle­tine birleşdirilen birwagtky uly döwletler bolan Wawilon, Müsür, Siriýa, Midiýa, Kiçi Aziýa we başgalar satraplara öwrülipdirler. Satraplyklaryň başynda ahemenileriň neberesinden bolan adamlar goýlupdyr. Parfiýa, Margiana, Girkaniýa hem ahemenilere garaşly satraplyga öwrülipdirler.

Dariý I 35 ýyllap patyşalyk sürüpdir we Ahemeniler döwletini kuwwatly gul eýeçilik döwletine öwrüpdir. Boýun egdirilen halklar patyşa ummasyz salgyt töläpdirler we öz ogullaryny gulluga bermeli bolupdyrlar. Gerodotyň berýän maglumatlaryna görä, patyşanyň ha­zynasyna 1 ýylyň dowamynda ýygnalan salgydyň umumy möçberi 7740 wawilon talantyna, ýagny 232 tonna barabar kümüş bolupdyr.

Persepoldaky köşkdäki surat. Merkezi aziýaly paç töleýjiler

Dariý I we soňky ahemeni patyşalary öz atlaryndan altyn teňňeleri ýasadypdyrlar. Gyzyl pullary diňe merkezi hökümet zikkelän bolsa, kümüş we mis pullary satraplaryň häkimlerine zikgelemäge ygtyýar beripdir. Dariý I öz paýtagty Suzy şäherindäki köşgüni bezemek üçin gymmatbaha daşlary hem getirdipdir. Onuň buýrugy bilen paýtagt Suza barýan ýollary gurupdyrlar we atly urşujylardan saklaw nokat­lary goýlupdyr. Atlylar gije-gündiziň dowamynda “durnalardan hem çalt” tizlikde çapyp, patyşa iberilýän hatlary we onuň buýruklaryny ýetiripdirler.

Biziň eýýamymyzdan öňki IV asyryň başlarynda Ahemeniler döwleti gowşap ugraýar. Döwlet günbatarda Müsürden başlap, gün­dogarda Hindistana, demirgazykda Horezmden başlap günortada Pars aýlagyna çenli aralyklary birleşdirip, köpsanly halklary özüne tabyn edipdir. Şol sebäpli bu döwlete zorluk bilen goşulan halklar öz garaşsyzlygy ugrunda göreşip gelipdirler. B.e. öňki 330-njy ýyllarda Ahemeniler döwleti syýasy we ykdysady taýdan doly pese gaçýar we Aleksandr Makedonlynyň harby ýörişi netijesinde ýykylýar.

**Ýerli ilatyň ahemenilere garşy göreşi.** Bol hasylly türkmen topragy, onuň baýlygy, söwda kerwenleri Kir patyşany gyzyklandyrypdyr we ol şol ýerlere eýelik etmegi ýüregine düwüpdir. Girkaniýany, Par­fiýany, Baktriýany, Horezmi öz döwletine zorluk bilen birikdiripdir. Öz üstünliklerini berkitmek üçin Oks derýasynyň kenarynda ýaşaýan massagetlere garşy ýöriş edipdir. Massagetleriň patyşasy şazada Tomiris (Tumar şa) ekeni. Tumar şa: “Sen bu bet päliňden el çek! Ýörişiňi bes et-de, yzyňa gaýt. Eger-de ony etmejek bolsaň, onda biz goşunymyzy derýadan üç günlük yza çekeli welin, arkaýyn biziň ýur­dumyza geç, söweşi şol ýerde başlarys. Eger-de ony islemeseň, sen üç günlük öz ýurduňa tarap yza çekil, biz seniň ýurduňda urşa girişeli” diýipdir.

Kir öz beren sözünde durman, aldaw bilen massagetleriň bir serdaryny ýesir alyp, öldüripdir we derýadan geçipdir. Ýe­sir düşenleriň içinde Tumar şanyň ogly hem bar ekeni. Gerodot öz işinde massagetleriň patyşasy Tumar şanyň çapar ýollap, Kire aý­dan duýduryşyny şeýle suratlandyrýar: “Indi meniň sözüme gulak goý: meniň jigerbendimi goýber we başyňyz bitinkä, ýurdumyzdan gidiň. Eger aýdanlarymy etmeseň, siziň hemmäňizi heläk etjekdigi­me massagetleriň keramatly howandary we hudaýy bolan mukaddes Günden ant içýärin!” diýipdir.

Massagetleriň goşuny öz Watanyny gorap, gaýduwsyz söweşe başlapdyr. Peýkam, hanjar, naýza bilen garpyşypdyrlar. Bu söweş b.e. öňki 530-njy ýylda bolupdyr. Duşman goşunlarynyň köpüsi, şol sanda patyşa Kiriň özi hem öldürilipdir. Gerodotyň ýazmagyna görä, söweşde parslaryň 200 müňüsi öldürilipdir. Şazada aýal Tomi­ris bir tulumy gandan dolduryp, onuň içine hem Kiriň kellesini atyp: “Gana suwsadyň, gana hem gark bol” diýenmiş. Kir II ölenden soňky ahemeni şalary hem türkmen topragyny basyp almak niýetinden el çekmändirler.

**2.Aleksandr Makedonskiniň döwletiniň döremegi.**

B. e. öňki 359-njy ýylda Gresiýanyň demirgazyk-gündogarynda kuwwatly Ma­kedoniýa patyşalygy döräpdir. Onuň başyna edenli hem paýhasly Fi­lipp II geçipdir. Filipp II güýçli goşun döretmek üçin harby özgertme­leri geçiripdir. Pyýada goşun, esasan, daýhanlardan hem çopanlardan düzülipdir. Her bir esgere kellä geýilýän tuwulga, tegelek galkan, gysgajyk gylyç we alty metrlik naýza berlipdir. Makedonlylarda 16 hatardan ybarat goşun düzülipdir. Iň oňat ýaraglanan goşun makedon aristokratlarynyň atly goşuny bolupdyr.

Makedon patyşasy pese düşen grek şäherlerini yzly-yzyna basyp alyp başlapdyr. Fi­lipp II-niň şäherlileriň bir bölegini berim-peşgeş bilen öz tarapyna çekýän wagtlary seýrek bol­mandyr.

Gündogara ýörişe taýýarlyk görülýän wagtynda b.e. öňki 336-njy ýylda Filipp II öz ýakyn adamlarynyň biri tarapyndan öldürilipdir. Patyşanyň penakärleri onuň yzyndan ýetip, ony hem öldüripdirler. Tiz wagtdan Filipp II-niň 20 ýaşly ogly Aleksandry goşun goldapdyr we tag­ta çykarypdyr. Ol gujurly, batyr, emma, gaharjaň adam ekeni. Aleksandr özüniň ajaýyp ukyplylygy bilen tapawutla­nypdyr we örän oňat bilim alypdyr. Gadymy grek akyldary Aristotel Aleksandryň mugallymy bolupdyr. Aleksandr Makedonskiniň musul­man ýurtlarynda ýörgünli ady Is­gender Zülkarneýindir. Oňa bu ady araplar dakypdyr.

Şeýle ýagdaýda b.e. öňki 334‑nji ýylda Aleksandr Makedonskiniň baştutanlygynda grek-‑makedon goşuny Egeý deňzinden geçip, Kiçi Aziýa çozup giripdir. Aleksandryň öňüni Granik derýasy baglap durupdyr. Näme etmeli? Ýaşuly serkerde Parmenion ertire çenli garaşyp, säher bilen duşmanyň üstüne çozmagy maslahat beripdir. Emma Aleksandr oňa gulak as­man, Granik derýasyny böwsüp geçip, urşa girişipdir.

Şol wagt Ahemeni döwletinde tagt üstünde dawa başlanypdyr, üstesine-de ahemenileriň agyr sütemine garşy uly imperiýanyň bakna edilen halklarynyň gozgalaňlary başlapdyr. B.e. öňki 336-njy ýylda ahemeni patyşasynyň tagtyna çykan Dariý III Kodoman grek-make­donlara garşy uruş alyp barmaga ukypsyz bolup çykypdyr.

Grek-makedon goşuny söweşlerde parslary çym-pytrak edipdir. Aleksandr soňra Ortaýer deňziniň kenarýakasyny syryp, günorta ta­rap ugrapdyr. Finikiýanyň beýleki şäherleri Aleksandra şol bada tabyn bolupdyrlar. Ol Müsüri hem söweşsiz eýeläpdir. Müsür ruhanylary ony faraon we hudaý diýip yglan edipdirler.

B.e. öňki 331-nji ýylyň ýazynda Aleksandr Makedonskiý goşunlary bilen Müsür­den Derýaaralygyna bakan ugrapdyr. Parslaryň patyşasy Dariý III golastyndaky halklar­dan köpsanly söweşijileri ýyg­napdyr. Taraplaryň ikisiniň hem gosunlary Tigr derýasynyň go­laýyndaky gadymy Ninewiýa şäheriniň ýakynynda, Gawga­ mel diýen ýerde, giň düzlükde duşuşypdyrlar. Söweş atly goşunyň çaknyşygy bilen başlanypdyr. Parslaryň ýiti çalgylar berkidilen onlar­ça söweş arabalary duýdansyz hüjüme okdurylypdyrlar. Emma make­don atyjylary söweş arabalaryny sürýänleriň köpüsini gyrypdyrlar.

Aleksandr atly goşun bilen parslaryň goşunlarynyň ortarasyna, Dariniň duran ýerine aralaşypdyr. Falanga hem parslary gysyp öňe süýşüpdir. Dariý ýene-de öz adamlary bilen söweş meýdanyndan gaçypdyr. Galan goşuny hem onuň yzy bilen başagaý bolup, söweş meýdanyndan gidipdirler. Şondan soň grekler Wawilony we Suzy şäherlerini eýeläpdir.

Basylyp alnan olja şeýle bir köp ekeni, alnan altyny we gym­matbahaly zatlary daşamak üçin düýeleriň müňüsi gerek bolupdyr. Bu şäherler grek-makedon goşunlary tarapyndan 7 günläp tala­nypdyr. Ýeňijileriň paýyna ahemeni patyşalarynyň ähli baýlygy-gaz­nasy düşüpdir. Pars goşunlary howlukmaçlyk bilen yza çekilipdirler. Emma tiz wagtyň içinde Dariý III Baktriýanyň satraby (häkimi) Bess tarapyndan öldürilýär. Bess özüni patyşa diýip yglan edýär.

Ägirt uly Pars patyşalygy serkerde Aleksandryň goşunlarynyň uran zarbasyndan ýykylypdyr. Aleksandry “Aziýanyň patyşasy” diýip yglan edipdirler.

**Aleksandr Makedonskiniň Merkezi Aziýa ýörişi we ýer­li ilatyň grek-makedon basybalyjylaryna garşy göreşi.** Pars patyşalygy dargan hem bolsa, onuň aýry-aýry welaýatlary garşylyk görkezmeklerini dowam etdiripdirler. Aleksandr Gündogara ýörişini Girkaniýa (Kaspiý) deňziniň günortasy bilen Merkezi Aziýa tarap dowam etdiripdir. Olar Parfiýa giripdirler. Bu ýerlerde Aleksandryň goşuny örän agyr ýagdaýa düşüpdir. Bu ýerleriň halky erkin bolup, greklere diýseň gaýduwsyz garşylyk görkezipdirler. B.e. öňki 329‑njy ýylda grek goşunlary Parfiýadan çykyp, Ariý jülgesine ugrapdyr. Bu ýeriň hökümdary Satibarzan gozgalaň turzup, grekleriň galdyryp giden goşunyny ýok edipdir. Aleksandryň goşuny bilen gozgalaňçylaryň arasynda gazaply söweş bolup, olaryň baştutany wepat bolupdyr.

Grek-makedonlar köp şäherleri weýran edip, b.e. öňki 328-nji ýylda Baktriýa aralaşypdyrlar. Alek­sandr bilen söweşe taýýarlanyp ýörkä, Baktriýanyň hökümdary Bess öz egindeşleri tarapyndan tutulypdyr we jezalandyrylyp öldürilipdir. Alek­sandr öz goşuny bilen sogdlaryň paý­tagty Marakandany (Samarkant) eýeläpdir. Tiz wagtdan Aleksandr Ỳaksartyň (Syrderýa) kenarlaryna baryp ýetipdir.

Aleksandr Marakanda (Samarkant) şäherinde iki ýyla golaý ýaşapdyr. Emma tiz wagtdan Baktriýada, Sogdianada we Merkezi Aziýanyň beýleki şäherlerinde grek-makedon basybalyjylaryna garşy uly gozgalaň başlanypdyr. B.e. öňki 329 – 327-nji ýyllarda başlanan halk gozgalaňyna Spitamen baştutanlyk edipdir. Gozgalaňçylar Ma­rakandada duran grek-makedon goşun bölümini dargadypdyrlar. Aleksandr kömek etmek üçin uly goşun iberipdir. Spitamen bolsa harby hile ulanyp, ilki yza çekilipdir, amatly ýagdaý bolan badyna, garşylyklaýyn hüjüme geçip, grekleri çym-pytrak edipdir. Spitameniň grek-makedon goşunlarynyň üstüne duýdansyz çozuşlary dowam edipdir. Aleksandra Spitameni söweşde ýeňmek nesip etmändir. Grekler bilen dilleşen taýpa serdarlary Spitameniň üstüne haýynlyk bilen çozup, onuň kellesini çapypdyrlar we Aleksandra iberipdirler. Aleksandr Makedonskiý gozgalaň turzanlardan rehimsiz öç alypdyr. Taryhçylaryň ýazmaklaryna görä, Sogdda öldürilenleriň sany 120 müňe ýetipdir. Uzaga çeken we agyr ýörişler, esasan hem, Merkezi Aziýa halklarynyň garşylygy onuň söweşijilerini güýçden gaçyrypdyr.

B.e. öňki 327-nji ýylda grek-makedon goşunlary Hindistanyň üstüne ýörişe ugrapdyrlar. Hindiler basybalyjylara garşy gahryman­larça söweşseler-de, makedonlylar olardan doly üstün çykypdyrlar. Aleksandr üstünlikden ganatlanyp, Ganga ýöriş yglan edipdir. Emma onuň goşuny şondan aňry gitmekden ýüz dönderipdir. Aleksandr yzy­ na gaýtmaga mejbur bolupdyr. On ýyllyk ýöriş b.e. öňki 325-nji ýylda tamamlanypdyr. Aleksandr Hindistanda ähli goşunyny ikä bölüpdir. Onuň bir bölegi çölüň üstünden özi bilen, ikinji bölegi bolsa deňiz bilen yzyna gaýdypdyr.

Bu gaýdyşlykda Aleksandryň goşunynyň 1/3 bölegi ýolda gyr­lypdyr, onuň bu ýitgisi 10 ýylda geçirilen söweşleriň hiç birinde-de bolmandyr. Aleksandryň goşuny zordan Wawilon şäherine gelipdir. B. e. öňki 324-nji ýylda Aleksandr Wawilon şäherini öz imperiýasynyň paýtagty diýip yglan edipdir. Aziýanyň patyşasy täjini geýip, ýerli halklardan bolan serkerdeleri köşgüne çagyrypdyr. Ýerli däp-dessur­lary berjaý etmäge başlapdyr.

**Aleksandr Makedonskiniň döwletiniň dargamagy.** Aleksandr basyp alan ýurtlarynyň ählisinde öz häkimiýetini pugtalandyrmak üçin 30-a barabar şäherleriň düýbüni tutupdyr. Ol şäherlere Aleksandryň ady dakylypdyr, olarda grek hem-de makedon söweşijileriniň bölüm­leri ýerleşdirilipdir.

Aleksandr öz döwletini berkitmek üçin makedonlylar bilen pars­lary, esasan hem, ýokary gatlak adamlaryny ýaraşdyrmaga çalşypdyr. Onuň permany bilen bir günde Aleksandryň 10 müň sany esgeri ýerli gyzlara öýlenipdir we uly toý tutupdyr. Aleksandryň özi bolsa Dariniň gyzyna öýlenipdir.

Grek-makedon basybalyşlary netijesinde Balkan ýarym adasyndan Hind derýasyna çenli aralykda ägirt uly döwlet emele gelipdir. Aleksandr Wawilony öz paýtagty diýip yglan edipdir. Gündogaryň patyşalaryna öýkünip, ol egin-eşigini gymmatbaha daşjagazlar bilen bezäpdir, kellesine bolsa täç geýipdir.

Aleksandr täze ýörişleri geçirip, köp ýerleri basyp almagy ar­zuw edipdir. Hemme ýerlerden goşun çekilip, gämiler gurlup başlanypdyr. Emma, b.e. öňki 323-nji ýylda onuň tutgaýy tutup, aradan çykypdyr. Käbir maglumatlara görä, oňa awy berlip­dir hem diýilýär.

**3. Selewkiler döwleti. Sasanylar döwleti. Eftalylar döwleti.**

**Selewkiler döwletiniň esas­landyrylmagy.** Aleksandryň döwleti dargandan soň, onuň ýerine birnäçe döwletler emele gelipdir. Emele ge­len döwletlerde makedon serker­deleri patyşa bolupdyrlar. Bu täze dörän döwletleriň arasynda özara uruşlar uzaga çekipdir. B.e. öňki 312-nji ýylda serkerde Selewk Alynky Aziýany, Ýewfrat, Tigr derýalarynyň aralygyny, Wawilonyň, Eýranyň, Merkezi Aziýanyň bir bölegini eýe­läp, bir bitewi döwletiň düzümine birleşdiripdir.

Selewk I ogly Antioh I (b.e. öň 291 – 282 ý.) Parfiýa (Günorta Türkmenistan ) we Baktriýa (Demirgazyk Owganystan, Günorta Täji­gistan we Özbegistan) ýerlerini alypdyr. Emma bary-ýogy 10 – 15 ýyldan soňra selewkileriň Gündogardaky ýerlerinde iki sany özbaşdak Parfiýa we Baktriýa döwletleri döräpdir.

Selewkiler milli hökümdar däl ekeni. Olar gelip çykyşy boýunça makedonly bolupdyr. Döwlet dili hem grek dili bolupdyr. Selewkileriň däbi boýunça patyşa urşa gatnaşyp, gahrymançylyk görkezmeli eken. Uruşda ýa-da başga bir duýdansyz halda patyşa öläýse, ýurt eýesiz galmaz ýaly, geljekde kimiň patyşa bolmalydygynyň sanawy düzülip­dir. Mysal üçin, patyşa Selewk I ölmänkä, öz ogly Antioh I-niň patyşa bolmalydygyny belläpdir. Ellinistik (grek) däbi boýunça patyşa belle­nilende, jar çekdirilip, uly ile mälim edilýän eken we patyşanyň özi märekä görünmeli däl eken.

**Selewkiler döwletiniň dolandyrylyşy.** Selewkiler döwletinde hemişelik goşun bolupdyr. Olar ýurduň hemme welaýatlaryna dar­gadylypdyr. Merkeze tabyn bolan goşundan başga-da, aýry-aýry ga­lalary goramak üçin berkidilen gala goşunlary hem bolupdyr. Goşun, esasan, üç topara: atly, pyýada we deňiz floty goşunyna bölünip­dir. Patyşanyň hut öz goşuny bolup, ondaky esgerler özleriniň zerli egin‑eşikleri we at-ýarag esbaplary bilen beýlekilerden tapawutlanýan ekeni. Ol döwürde pilli goşun we olaryň baş serkerdebaşysy bolupdyr. Harby ýöriş wagtynda inžener goşun hem bolupdyr we kartografiýa gullugyndan peýdalanylypdyr.

Selewkileriň territoriýasynyň giňligi sebäpli, oňa gözegçilik etmek kyn bolupdyr. Döwletiň gündogar böleginde dartgynly ýagdaý häli-şindi bolup durupdyr. Şoňa görä-de şol ga­lagoplugy kadalaşdyrmak we göze­gçilik etmek maksady bilen, b.e. öňki 292‑nji ýylda Selewk I ogly Antiohy Gündogar ýurtlaryny dolandyrmaga kömekçi edip belleýär. Antioh, Is­gender Zülkarneýniň garşysyna Sa­markant sebitlerinde bolan gozgalaňa ýolbaşçylyk eden Spitameniň gyzyndan bolan agtygy eken. Başgaça aýdanda, Selewkiň Merkezi Aziýadan alan aýalyndan bolupdyr.

**Türkmenistan selewkileriň golastynda.** Şol döwürde Merkezi Aziýada, şol sanda Türkmenistanyň häzirki ýerlerinde hem ençeme gurluşyk işleri amala aşyrylypdyr. Margiananyň ekin meýdanlaryny säh­ra (çarwa) taýpalarynyň çozuşyndan goramak maksady bilen, halkalaýyn diwar salnypdyr. Ol diwaryň bütin öwrümi 1500 tirsek ýa-da 250 km ýakyn bolupdyr.

Antioh I Margiana sebitinde uly gala saldyryp, oňa “Antioh” diýip öz adyny dakypdyr. Alymlaryň çak edişlerine görä, bu gala häzirki wagtda Gadymy Merwdäki Gäwürgala bolmaly. Selewk I döwründe altyn we kümüş çaýylan pullar zikge edilipdir. Olaryň ýüz­lerinde Aleksandr Makedonskiniň şekili bolupdyr. Şonuň bilen bir­likde, öz şekili çekilen pullary hem çykardypdyr. Selewkiň neslinden bolan käbir patyşalar, mysal üçin, Demetriý I altyn we kümüş pullar da özüniňki bilen birlikde gapdalynda aýalynyň şekilini hem beýan etdiripdir. Selewkiler döwründe Hindi ummanyna we Hazar deňzine ekspedisiýa ugradylypdyr. Şeýle etmek bilen, olar geografik garaýşy giňeldipdirler. Ömrüniň ahyrky ýyllarynda Selewk I Hazar deňzini Gara deňiz bilen birleşdirýän kanal gurmagyň arzuwynda bolupdyr. Onuň esasy maksady şol möhüm çäreleriň üsti bilen söwdany we alyş-çalşy giňeltmek eken.

Antiohyň zamanynda (b.e. öňki 291 – 282 ý.) ýurtda dolandyryş özgertmesi geçirilip, uly welaýatlaryň ýerine ownuk dolandyryş bir­likleri döredilipdir, ýagny ozalky Parfiýa welaýaty, soňra Astawn (Etrek sebitleri), Parfian (Ahal sebitleri), Apawarktiken (Kaka se­bitleri) welaýatlaryna bölünipdir. Selewkileriň Merkezi Aziýada öz häkimiýetini pugtalandyrmak maksady bilen geçiren özgertmeleri döwletiň gowşamagynyň öňüni alyp bilmändir.

Baktriýanyň, Margiananyň we Parfiýanyň hojalyk taýdan ýokary göterilip başlamagy, şeýle hem Horezm döwletiniň we köpsanly çarwa taýpalarynyň selewkilere garşy ýygy-ýygydan çozuşlary selewkileriň döwletiniň Merkezi Aziýadaky agalygyny has-da gowşadypdyr. B.e. öňki 250-nji ýyly töwereklerinde Parfiýa özüni garaşsyz döwlet diýip yglan edýär. Şeýlelikde, Türkmenistanyň häzirki günorta etraplarynda ozalky selewkileriň döreden satraplarynyň ýerine Parfiýa döwleti döräpdir.

**Sasanylar döwletiniň emele gelmegi.** III asyryň başynda Par­fiýa döwleti gowşapdyr we onuň ornuna Sasanylar döwleti emele gelipdir. Sasanylar döwletini esaslandyryjy Ardaşir I 226-njy ýylda tagta çykýar we “şalaryň şasy” adyny alypdyr. Tiz wagtdan Eýran, Owganystan, Mesopotamiýa, Merkezi Aziýa sasanylar tarapyndan basylyp alnypdyr. Margiana, Köpetdag etekleri, Etrek derýasynyň kenarlary hem sasanylaryň golastynda bolupdyr. Sasany şalary öz­lerinden öňki Eýran şalarynyň däp-dessurlaryny, zoroastrizm dinini gaýtadan dikeldipdirler.

Sasany şalary Şapur I (242 ý.), Warahran I (276 – 293 ý.), Hos­row (531 – 578 ý.) ýurdy dolandyrmak üçin dürli däpleri, salgytlary girizipdirler. Patyşalaryň hormatyna paýtagtda hemişelik ot ýakylyp goýlupdyr we ýörişe gidilende, ýany bilen äkidilipdir. Patyşalara Nowruz güni uly dabara bilen täç geýdirer ekenler.

Sasanylar döwleti Margianany, Köpetdagyň demirgazyk etekle­rini, Dehistany, Amyderýanyň çep kenarlaryndaky ýerleri hem özü­ne birikdirýär. Emma Horezm ýerlerini we Beýik Kuşanlar döwletini basyp almak olara başartmandyr.

III asyryň ahyrynda Kuşan döwleti dargandan soň, Amyderýanyň çep kenaryndaky giň welaýatlar sasanylara birikdirilipdir. Emma IV asyryň ortalarynda eftalylaryň harby ýörişleri netijesinde sasanylar Türkmenistanyň ýerlerinden gysylyp çykarylypdyr.

**Döwlet dolandyryş ulgamy.** Sasanylar döwleti Eýran şalygynyň gadymy däp-dessurlary esasynda dolandyrylypdyr. Döwletiň başynda şa oturypdyr, hemme meseleler onuň islegine görä çözülipdir. Döwlet dolanyşygyny düzgünleşdirmek üçin diwan (kanselýariýa), arhiw hem-de köpsanly möhürler bölümi hem döredilipdir. Şanyň permanlarynyň berjaý edilişine we gazna baş wezir gözegçilik edip­dir. Şanyň dilden görkezmeleri mürzeler tarapyndan ýörite depdere ýazylypdyr we möhür bilen kepillendirilipdir.

Döwleti esaslandyran Ardaşiriň dört möhüri bolup, olar harby buýruklar üçin bolan möhüriň ýüzünde “durnuklylyk” salgyt, ma­liýe we gurluşyk üçin buýruklar möhürinde “tassyklanan”, poçta üçin “howlukmaç”, kazyýet işleri üçin bolan möhürde “adalatlylyk” diýen ýazgylar bolupdyr.

Sasanylar döwletinde birnäçe harby özgertmeler hem geçirilip­dir. Olarda erkin adamlardan ybarat bolan atly goşun döredilipdir. Hysrow patyşa öz döwründe goşuny gös-göni özüne tabyn edipdir. Orta gürpdäki ýer eýeleri bolsa at, ýarag bilen üpjün edilipdir. Ýurtda ýeke-täk we baş harby serkerde wezipesi ýatyrylyp, onuň ýerine dört sany harby bölüm döredilipdir. Şol harby bölümler döwlete doly gö­zegçilik etmeli bolupdyr.

**Eftalylar döwletiniň döremegi.** IV asyrda taryhda “Halklaryň beýik göçüşi”ady bilen belli bolan çarwa taýpalarynyň (hunlaryň) köpçülikleýin göçi başlanýar. Hunlaryň çozup gelmegi oturymly ilaty çarwa taýpalaryň hereketine garşy syýasy taýdan birleşmäge mejbur edýär. Şeýle ýagdaýda Merkezi Aziýada hionitleriň we abdallaryň (eftalylar) kuwwatly birleşmesi döräpdir.

Taryhy çeşmelerde eftalylar diýen at patyşa Eftalynyň adyndan galypdyr diýilýär. Bu döwlete häzirki Türkmenistanyň ähli ýer­leri diýen ýaly, şeýle-de häzirki Owganystanyň, Eýranyň ýerleri, Hindistanyň demirgazyk bölekleri giripdir. Taryhy maglumatlara görä, eftalylar döwletiniň paýtagty Paýkent şäheri (Buharanyň golaýynda), başga bir maglumatlara görä, Balh şäheri bolupdyr hem diýilýär. Ef­taly patyşalaryndan Akşuňkaryň 457-nji ýylda Balhy we Badahşany eýeländigi, Töreamanyň Hindistana ýörişe başlandygy, onuň ogly Mihraguluň 510-njy ýylda Penjaby we Kaşmiri eýeländigi aýdylýar.

Eftalylar goňşy Sasany döwleti bilen köp söweşleri edipdir­ler. Şeýle söweşleriň biri V asyrda häzirki Baýramaly şäheriniň go­laýyndaky Kişmeýhan diýen gadymy galanyň ýanynda bolupdyr. Sa­sany şalary Bahram Gur (421 – 438 ý.), Peroz (459 – 484 ý.) eftalylar bilen söweşleri alyp barypdyrlar.

Perozyň alyp baran urşy ilkibaşda oňa üstünlik getiren hem bol­sa, onuň ýesir düşmegi bilen uruş eftalylaryň peýdasyna üýtgäpdir. Peroz 30 gatyr ýüklenen teňňe berip ýesirlikden boşapdyr, ogluny bolsa eftalylarda girew goýupdyr. Emma Peroz täzeden 484-nji ýylda Gorgo şäheriniň (Murgap bilen Amyderýanyň aralygynda) eftalylar bilen urşa başlaýar. Bu gezek Peroz öz goşunlarynyň köp bölegi bilen heläk bolýar. Şondan soň Sasany döwleti uzak wagtlap eftalylara paç tölemäge mejbur bolupdyr.

Sasanylar eftalylardan goranmak üçin Etrek-Gürgende, Köpet­dag eteklerinde we Murgap etraplarynda ençeme galalary we goranyş desgalaryny gurupdyrlar. Şeýle desgalaryň biri Gürgen derýasynyň boýundaky 300 *km-e* ýakyn uzalyp gidýän bişen kerpiçden salnan di­warlardyr. Ol diwarlar taryhda “Gyzyl alaň” ýa-da “Gyzyl seňňer” diýen at bilen belli. Eftalylar birnäçe gezek sasanylar şalaryny söweşde ýesir alyp, olara köp mukdarda paç töledipdirler.

Eftalylaryň köpüsi ekerançylyk, maldarçylyk bilen meşgullanypdyrlar. Söwda kerwenlerinden paç alypdyrlar, Beýik Ýü­pek ýolunda kerwensaraýlary, bazarlary bolupdyr. Eftaly patyşalary öz adyndan teňňeleri zikgeledipdirler.

Eftalylar döwletinde köpsanly dini garaýyşlar bolupdyr. Zoro­astrizm dini bilen bir wagtda buddizm dini hem eftalylaryň arasyna ýaýrapdyr. Eftaly hökümdarynyň köşgünde gyzyl bilen bezelen bud­da buthanasy hem bolupdyr. Emma eftalylar, esasan, göge we oda çokunypdyrlar. Olar her gün irden Güne sežde edip, soňra nahar edi­nipdirler. Eftalylaryň dili türki, dini, däp-dessurlary bolsa hunlaryňka meňzeş bolupdyr.

Eftalylar döwrüniň tapyndylary Türkmenistanyň demirgazyk etraplarynda Köne Wasda, Gaňňagalada duş gelýär. Günbatar Türk­menistanda Dehistanyň ýerlerinde hem eftalylaryň döwrüne degişli arheologik ýadygärlikler ýerleşýär. Hazar ýakasynyň sähralaryndaky Gökjük, Şadüz, Hanlydepe ýaly şäherler şol döwrüň söwda we senetçilik merkezleri bolupdyrlar.

VI asyryň ortalarynda Eftalylar döwleti goňşy türk hanlyklarynyň uran zarbasy netijesinde ýaşamagyny bes edipdir.

**4. Beýik Parfiýa döwleti hem-de onuň medeniýeti. Parfiýanyň daşary syýasaty. Parfiýa medeniýetiniň dünýä medeniýetinde tutýan orny.**

**Parfiýanyň özbaşdaklygyny gazanmagy.** Biziň eýýamymyz­dan öňki III asyrda Selewkiler döwleti gowşap başlaýar. Selew­ki patyşalygynyň düzümindäki Baktriýa we Parfiýa ondan bölü­ nip aýrylyp, özbaşdaklygyny yglan edipdirler. Baktriýa topragynda Diodotyň hökümdarlygynda Grek-baktriýa patyşalygy emele gelip­dir. Parfiýanyň hökümdary Andragor hem özüni patyşa diýip yglan etse-de, uzak wagt dolandyryp bilmändir. Parfiýa bilen goňşuçylykda ýaşap, göçüp-gonup ýören çarwalar (parnlar-parlar, dahlar) Köpetdag eteklerine süýşüp başlapdyrlar. Olar ilki Parfiýena (häzirki Bereket, Serdar, Baharly) aralaşýarlar. Andragoryň gowşaklygyndan peýda­lanyp, parn taýpasynyň serdary Ärsak goňşy grek-baktriýa patyşasy Diodot II bilen ylalaşyk baglaşyp, b.e. öňki 247-nji ýylda selewkileriň elinden döwletiniň gündogar bölegini basyp alýar we özbaşdak Parfiýa döwletini döredýär. Parfiýa döwletiniň düýbüni tutan parn taýpasynyň serdary Ärsak patyşa diýlip yglan edilipdir. Ýyl ýazgylarynda “Är­sakylar asyry” atlandyrylan döwür başlanypdyr.

Täze dörän döwletde parn-parlar taýpasyna aýratyn orun degişli bo­landygy sebäpli, bu döwlete Parfiýa ady berlipdir. Ärsak şa öz dolandyran döwründe köp şäherleri saldyrypdyr, obalary gurdurypdyr, goşunyny artdyrypdyr. Ärsak söweşde wepat bolandan soň, dogany Tridat tagta çykypdyr. Aşgabadyň etegindäki hä­zirki Bagyr obasynyň ýanyndaky Nu­saý galasy Parfiýa döwletiniň ilkinji paýtagty bolupdyr.

Parfiýa Aleksandr Makedonskiniň döwleti çagşandan soň dünýäniň iň kuwwatly döwletine öwrülipdir. Parfiýa b.e. öňki II – I asyrlarda Rim imperiýasy we Hytaý bilen bäsleşýän uly, ykdysady hem medeni taýdan ösen döwletleriň biri bolupdyr. Parfiýa Gündogar we Günbataryň arasynda möhüm söwda merkezi bolup, ýurtlaryň we halklaryň ösüşine öz täsirini ýetiripdir.

**Parfiýanyň daşary syýasaty**. Parfiýa patyşalary öz ýerlerini giňeltmäge, täze ýurtlary basyp almaga başlapdyrlar. Parfiýa şalary Artaban I (b.e.öňki 211 – 196 ý.), Mitridat I (b.e.öňki 171 – 138 ý.), Frat II (b.e.öňki 138 – 128 ý.) öz döwletiniň çäklerini günbatara has uzaklara giňeldipdir. Eýrany, Wawilony, Mesopotamiýany, demirga­ zyk Hindistany eýeläp, ägirt uly imperiýany – Parfiýa şalygyny döre­dipdirler. Antik awtorlary Parfiýanyň 18 şalykdan ybarat bolandygyny ýazýarlar. B.e. öňki 123-nji ýylda Parfiýa tagtyna Mitridat II geçipdir we öz döwletini “Patyşalaryň patyşasy” ady bilen dolandyrypdyr. Mi­tridat II döwründe parfiýalylar Rimiň gündogar serhetlerine baryp ýe­tipdirler. Rim konsuly Korneliý Sulla Parfiýa bilen şertnama baglaşyp, bu döwletleriň serhedi Ỳewfrat derýasy diýip yglan edilipdir.

Parfiýa öz döwründe günbatarda Rim imperiýasynyň, gündogar­da Kuşan döwletiniň gazaply bäsdeşi bolupdyr. Parfiýanyň Rim im­periýasy bilen bäsdeşligi, uzaga çeken uruşlar bilen dowam edipdir. Diňe biziň eýýamymyzyň 53-nji ýylynda bolup geçen Harran (Karry) söweşinde Rim goşuny çym-pytrak edilenden soň, Rim imperator­lary özleriniň Aziýadaky uly mülkleriniň köpüsiniň Parfiýanyň elinde bolmagyna razy bolupdyrlar we “hoşniýetli goňşuçylyk” ýaraşygyny baglaşypdyrlar. Ýewfrat derýasynyň kenarynda bolan Harran söweşinde parfiýaly serkerde Süren tarapyndan Spartagy ýeňen rim serkerdesi Mark Krass heläk edilipdir we rimlileriň 10 müňüsi ýesir alnypdyr. Bu söweş barada gadymy grek taryhçysy Plutarh (b.e. 46 – 120 ý.) öz ýazgylarynda jikme-jik beýan edipdir.

Kuşan imperiýasynyň kuwwatlanan döwründe (b. e. II asyry) Parfiýa – Hytaý gatnaşyklary başlanypdyr. 107-nji ýylda Hytaý il­çisi Çžan Szýan Parfiýa gelipdir we oňa belent mertebeli myhman hökmünde hormat edilipdir. Ilçini Parfiýa döwletiniň serhedinde 20 müň goşun garşylapdyr we paýtagta çenli ugradypdyr. Hytaý Parfiýa döwletinden üzüm, ýorunja tohumyny äkidipdir. Parfiýa şasynyň Hy­taý imperatoryna sowgat beren bedew atlary ol ýurtda “asman atlary” hökmünde saklanylypdyr. Hytaýdan Parfiýa ýüpek, polat ýaly birnäçe zatlar getirilipdir.

Parfiýa döwletiniň paýtagty dürli döwürlerde çalşyp durupdyr. Gekotompil (Eýranyň Kumis şäheriniň golaýynda), Ekbatana (He­medan şäheriniň golaýynda), Ktesifon (Tigr derýasynyň kenarynda) ýerleşipdir.

Biziň eýýamymyzyň başynda, I asyrda Parfiýa döwleti gowşap başlaýar we ondan peýdalanyp, Parfiýa degişli gündogardaky welaýatlaryň köpüsini Kuşanlar döwleti basyp alypdyr. Şol bir wagtyň özünde çarwa sak taýpalary hem Parfiýanyň şäherlerine öz çozuşlaryny dowam etdiripdirler.

B.e. II asyrynyň başynda Parfiýa gowşap, dürli welaýatlar özbaşdak hereket etmäge başlapdyrlar. Ýurduň içinde emele gelen ýagdaýy düzetmäge indi Parfiýa patyşalygynyň güýji ýetmändir. Tiz wagtdan Pars welaýatynyň hökümdary bolan Ardaşir sasanylar döwletini döredipdir. Ardaşir 224-nji ýylda Parfiýa garşy ýöriş edip­dir we iň soňky parfiýa patyşasy Artaban V-ni ýeňipdir. Şeýlelikde, dünýä taryhynda imperiýa derejesine ýeten döwlet hökmünde Parfiýa ýaşamagyny bes edipdir.

**Parfiýada ykdysady ösüş.** Parfiýa zamanynda onuň hojalygy, esasan, ekerançylykdan, hünärmentçilikden we maldarçylykdan du­rupdyr. Ilatyň aglabasy ekerançylyk bilen meşgullanypdyr. Bugdaý, däneli we bakja ekinleri köp ekilipdir. Üzümçilige aýratyn üns berip­dirler. Üzümden çakyr ýasalypdyr we çakyry ýörite ýasalan humlarda, küýzelerde uzak wagtlap saklap bilipdirler. Humlarda galla ätiýaçlyk üçin saklanar ekeni. Ekerançylykda dag çeşmeleriniň we kärizleriň suwy peýdalanylypdyr. Parfiýada ekerançylyk bilen bir hatarda mal­darçylyk hem ösüpdir. Parfiýa goşunynyň özeni boýdan-başa de­ ýyndamlygyna we çydamlylygyna rimliler haýran galypdyrlar we öwgüli ýazgylary galdyrypdyrlar. Ol atlary häzirki türkmen ahalteke atlarynyň tohumy bolupdyr diýip hasap etmäge doly esas bar.

Parfiýa döwletinde Margiana senetçiligiň has uly merkezi bo­lupdyr. Parfiýanyň ussalary tarapyndan ýasalan harby esbaplary özleriniň ýokary hili bilen grekleri we rimlileri haýran galdyrypdyr. Parfiýanyň şäherlerinde nepis we owadan toýun gap-çanaklar, çüýşeden, pil süňkünden hem-de gymmatbaha metallar bilen haşamlanan önümler öndürilipdir.

Türkmenistanyň üstünden geçip, Günbatar bilen Gündogary baglanyşdyran Beýik Ỳüpek ýoly Parfiýada şäherleriň we söwdanyň ösmegine uly ýardam edipdir. Gadymy awtorlaryň maglumatlaryna görä, täjirleriň kerwenleri Hytaýdan Amul şäherine gelip, ol ýerden Mara, Sarahsa, Nusaýa we Eýranyň üsti bilen Ortaýer deňziniň kenar­laryna çenli baryp ýetipdir.

Parfiýa patyşalygynyň paýtagtlarynyň ilkinjisi bolan Nusaý Türk­menistandaky gadymy galalaryň iň ulusy bolupdyr. Ol şäheriň ha­rabaçylygy Köne Nusaý ady bilen Aşgabadyň 15 km günbatarynda belent baýryň üstünde ýerleşýär. Köne Nusaýdaky köpýyllyk gazuw-‑agtaryş işleri mahalynda, arheo­loglar ajaýyp sungat eserleri bolan mermer heýkelleri, pil süňkünden haşamlanyp ýasalan gaplary – riton­lary, keramik küýzeleri, humlary, taňsyk böleklerine ýazylan salgytlar hakyndaky namalary, bezeg şaýlaryny, parfiýa patyşalygynyň zikge­leden altyn-kümüş teňňelerini, owadan çüýşe gaplaryny tapdylar.

**4. Tema : Türkmenistanyň ýerleri VI – IX asyrlardaky döredilen döwletler.**

1. **Gök türkmenler döwletiniň döremegi (Türk Kaganlygy).**
2. **Gök türkmenler döwletiniň ilatynyň kärleri we dini ynançlary. Gök türkmenleriň goňşy döwletler bilen gatnaşygy hem-de jemgyýetçilik gurluşy.**
3. **Tahyrylar, Saffarylar we Samanylar döwletleri.**

**1. Gök türkmenler döwletiniň döremegi (Türk Kaganlygy).**

**Göktürkmen döwletiniň döremegi.** Gadymy türki taýpalary türkmen halkynyň kemala gelmeginde ep-esli yz galdyrypdyrlar. Al­taý we Mongoliýa sebitlerindäki tapylan *Orhon-Ýeniseý ýazgylarynyň* türkmen dilindeligi oňa şaýatlyk edýär. VI asyryň ortalarynda Merkezi Aziýanyň, Gazagystanyň we Altaýyň dürli taýpalary uly hanlygy– – *Göktürkmen döwletini (Türk Kaganatlygyny)* döredýärler.

Göktürkmenler VI asyryň ortalaryna çenli Orhon, Ỳeniseý derýalarynyň jülgelerinde ýaşapdyrlar. Olaryň hökümdary Bumyn han bolupdyr. Emma ol zamanda göktürkmenler güýçli žužanlar döwletine garaşly bolup, agyr salgytlary töläpdirler.

545-nji ýylda göktürkmenler žužanlara garşy uruş yglan edipdir­ler. Uzaga çeken uruşda Bumyn han üstün çykýar we žužan döwleti­ni basyp alýar. Netijede, 552-nji ýylda oguzlardan bolan Bumyn han Göktürkmen döwletini esaslandyrýar. Özbaşdak döwleti döretmekde Bumyn hana onuň inisi Istemi han ýakyndan kömek beripdir. Bumyn han 552-nji ýylda aradan çykýar. Sol ýyldan başlap, tä 572-nji ýyla çenli Bumyn hanyň kiçi ogly Kuşu han “Muhan han” lakamy bilen Göktürkmenler döwletini dolandyrýar.

Muhan han edermen hem batyr, syýasy, diplomatik tarapdan so­watly adam bolupdyr. Muhan hanyň 553 – 560-njy ýyllarda geçiren ýörişleriniň netijesinde Sary deňiz bilen Wolga derýasynyň aralygynda ýaşan ähli çarwa taýpalar göktürkmenleriň döwletine birikdirilipdir.

Şeýlelikde, Merkezi Aziýany hem öz içine alan Hytaýdan Wolga çenli aralykda uly Göktürkmenler hanlygy döreýär. Olaryň döwleti Sasanylar, Rumystan hem-de Çyn-Maçyn bilen araçäkleşipdir.

**2. Gök türkmenler döwletiniň ilatynyň kärleri we dini ynançlary. Gök türkmenleriň goňşy döwletler bilen gatnaşygy hem-de jemgyýetçilik gurluşy.**

**Ilatyň kärleri we dini düşünjeleri.** Göktürkmen hanlygyna gi­ren halklaryň bir bölegi ekerançylyk, başgalary maldarçylyk bilen meşgullanypdyrlar. Demir magdanyny gözläp, ony işläp bejermek boýunça uly tejribeli adamlar bolupdyr. Olaryň arasynda ökde demir­çi, kümüşçi ussalar bolupdur. Altaý sebitindäki ussalar diňe bir demri däl, eýsem altyn, kümüş, gurşun, mis magdanlaryny hem işläpdirler. Olardan şaý-sep, ýarag, gap-gaç we öý harajatlary üçin zerur zatlary ýasapdyrlar. Demirden pyçak, palta, üzeňňi, gama, gylyç, naýza we peýkam çişleri, asma we aýakly gazanlary ýasapdyrlar.

Göktürkmenlerde Asmana–Taňra sežde etmek we yzygiderli sa­daka bermek däp bolupdyr. Soňra at çapdyrylyp, altyn-gabak atdyr­mak, düýe ýaryşdyrmak ýaly dabaralar guralypdyr. Şol ýerde diňe sa­daka sowulman, onda ýer-ýurt, uruş-ýaraşyk, wezipä bellemek, jeza çäresini bermek ýaly meseleler maslahatlaşylýar eken.

O dünýä we hudaýyň gudraty baradaky düzgünleri güýçli bo­lupdyr. Kimdir biri ölse, hyzmatkärini, gowy görýän aýalyny, münýän atyny bile jaýlaýarlar ekeni. Adam jaýlanan ýere Kurgan (gör) diýip­dirler.

**Jemgyýetçilik gurluşy.** Göktürkmenleriň jemagatynda ýokary häkimiýet ýaşulular maslahaty tarapyndan saýlanan Kaganyň (hanyň – patyşanyň ) elinde bolupdyr. Taýpalary, tireleri, boýlary başarnykly adamlardan saýlanan begler dolandyrypdyrlar (onbegi, ýüzbegi, müňbegi we ş.m.). Iň ýokary häkimiýet Kagana – patyşa degişli bo­lupdyr. Kaganyň aýratyn goşuny, maly, at sürüleri, hyzmatkärleri bolupdyr. Kaganyň öýi altyndan bosagaly, ýüpek, mahmal matalar, owadan halylar bilen düşelipdir.

Bumyn han 20 adamdan ybarat döwlet edarasyny döredipdir. Göktürkmenler döwletiniň baýdagynda möjegiň kellesiniň altyndan edilen şekili ýerleşdirilipdir. Bumyn hanyň girizen kanunlaryna görä, jenaýatyň iň ýamany dönüklik etmek, adam öldürmek, kesekiniň atyny ogurlamak, topalaň etmek bolup, şol jenaýatkärlere ölüm je­zasy berlipdir.

Göktürkmen döwletiniň Kültegin, Bilge han, Tonýukuk ýaly sowatly, akylly-başly hanlary, edermen serkerdeleri bolupdyr. Olar döwleti güýçlendirip, agzalalygy ýeňip, goňşy döwletleriň köpüsini boýun egdirip, kuwwatly döwlete öwrüpdirler.

Bilge han daşa ýazdyran ýazgysynda “Türkmen – oguz begleri, halk eşidiň! Üstüňden asman basmasa, aşakda ýer dilinmese, türkmen halky, iliňi-ýurduňy, töräni (kanuny) kim bozup biler?” diýip, ol kuw­watly döwletiň döränini belläpdir.

**Göktürkmenleriň goňşy ýurtlar bilen gatnaşyklary.** Muhan hanyň (553 – 572 ý.) hanlyk eden döwründe Göktürkmen döwleti özüniň gülläp ösen derejesine ýetýär. Ol güýçli döwletleriň hatarynda bolup, olar bilen hemmetaraplaýyn güýç synanyşyp we bäsleşip bil­jek döwlete öwrülýär.

Göktürkmen döwletiniň hanlary ata-babalarynyň döreden döwletini, onuň ýerlerini gorap saklamaga, içki agzalalyklary, oňşuksyzlyklary, döwlete garşy gurnalýan gozgalaňlary basyp ýatyr­maga, ýurtda berk düzgün-nyzamy ýola goymaga, ilaty parahat, asu­da ýaşatmaga aýratyn ähmiýet beripdirler.

Göktürkmenleriň hökümdarlary Wizantiýa, Hytaý, Eýran we en­çeme döwletler bilen diplomatik gatnaşyklary alyp barypdyrlar.

Göktürkmenleriň hökümdarlary özleriniň oguz – türkmen ilin­den bolandyklaryny mazar daşlaryndaky ýazgylarda, gadymy oguz dilinde ýazdyrypdyrlar. Bilge han, onuň inisi Kültegin han “Oguz ili meniň öz ilimdir” diýipdirler. Ýazgylarda dokuz oguz, sekiz oguz, üç oguz ýaly türkmen taýpalarynyň atlary agzalýar. Ol ýazgylaryň dille­ri-de oguz dilidir, ýagny gadymy türkmen dilidir. Göktürkmenleriň bitewülik zamany Bumyn Kagandan başlanyp (582 ý), Muhan Kagan aradan çykandan soň tamamlanýar.

581-nji ýylda Tobo han ölenden soňra, Göktürkmenleriň döwleti agzalalyk, duşmançylyk we gozgalaňlar sebäpli pese düşýär we iki bölege: Gündogar Göktürkmen hanlygyna hem-de Günbatar Göktürk­men hanlygyna bölünýär. Dagynyk ýurdy Hytaýdaky Tan döwleti basyp alýar we 50 ýyllap baknalykda saklap, köp halkyny gyryp ýok edýär.

682-nji ýylda Hytaý agalygyna garşy göktürkmenleriň kuwwatly gozgalaňy bolup, hytaýlylary çym-pytrak edýärler. Göktürkmenleriň öňki ady we öňki çawy gaýtadan dikeldilip başlanýar. Bu göreşe Ilteriş han serkerdelik edýär.

Ilteriş han aradan çykandan soň, yzynda 2 sany ýaşajyk ogly galýar (Mogilýan we Kültegin). Olaryň ornuna daýysy Gapagan han bolupdyr. 716-njy ýylda 32 ýaşynda Mogilýan kaganlyga saýlanýar. Mogilýan Bilge kagan adyny alypdyr. Bilge we Kültegin gündogarda Hytaýa, günbatarda Eýranyň we Wizantiýanyň agalygyna garşy köp söweşleri başdan geçiripdirler. 105 734-nji ýylda Bilge han aradan çykandan soň, ýurt dargamaga başlaýar. Göktürkmen hanlarynyň soňkusy Ozmuş han uýgurlaryň baştutany Moýun Çör tarapyndan öldürilýär. Moýun Çör özü­ne göktürkmenleriň malyny-mülküni alypdyr. Türkişynas alymlar Moýun Çörüň hem aslynyň dokuz oguz ilindendigini belleýärler. Moýun Çör 756-njy ýylda Hytaýa goşun çekip, hytaý goşunlaryny ýeňýär we imperatoryň 1 ogluny, 8 gyzyny ýesir alypdyr.

Türkmen halkynyň VI – VII asyrlardaky taryhynda bu oguz‑türk­men hanlygynyň uly orny bardyr. Şol döwürde Türkmenistanyň häzirki çäklerinde oguz-türkmenleriniň ýaşan baý şäherleri, obalary bolupdyr. Eýran, Wizantiýa, Hytaý, Kiýew Rusy ýaly döwletler bilen ýakyn söwda we medeni gatnaşyklar dowam etdirilipdir.

**3. Tahyrylar, Saffarylar we Samanylar döwletleri.**

**Tahyrylar döwletiniň döremegi.** Horasanda we Merkezi Aziýanyň basylyp alnan ýerlerinde araplaryň tabynlygyndan çykmak, özbaşdak döwlet bolmak üçin başlanan hereket güýçlenipdir. IX asyr­da Bagdat halyflygynyň kuwwaty pese düşüp başlapdyr. Gozgalaňlar, agzalalyklar ýygy-ýygydan bolup durupdyr. Bagdat halyfy islese-is­lemese-de ýerli han-beglere eglişik etmäge mejbur bolupdyr. Emma bu hereket halyfatyň agalygynyň synmagyna we ençeme özbaşdak döwletleriň emele gelmegine getiripdir.

Halyf Mamun 812-nji ýylda Horasanyň hökümdary edip Hyrat welaýatyndan bolan Tahyr ibn Hüseýini belläpdir. Sebäbi Tahyr halyf Mamuna doganyna garşy göreşde köp kömek beripdir. Şondan soňra Mamun ony ýokary wezipelere işe çekipdir. Tahyr Horasana gelenden bir ýyl geçip-geçmänkä garaşsyzlygyny yglan edipdir. Döwletiň paý­tagty Nişapur şäheri bolupdyr. 822-nji ýylda metjitlerde juma nama­zynda halyfyň adyny tutmak (hutba) gadagan edilýär. Emma Tahyr tiz wagtdan halyf tarapyndan awy berlip öldürilipdir.

Tahyr ibn Hüseýinden soň, onuň ogly Abdylla ibn Tahyr höküm­dar bolýar. Onuň hökümdarlyk eden döwründe döwletiň ykdysady ýagdaýy gowulaşypdyr, hökümdar, esasan, söwda üns beripdir, söw­da kerwen ýollaryny abadanlaşdyrypdyr.

Tahyr ibn Hüseýin öz ogly Abdylla raýatyndaky ilatdan salgyt ýygnanynda adalatly bolgun diýip maslahat berer ekeni: “Daýhanlaryň göwnüne degmegin, olarsyz döwlet hazynasyna salgytdan zat girmez” diýip öwüt-nesihat beripdir.

Abdylla Tahyrylar döwletiniň häkimligini Mawerannahra, Horezme, Gürgene hem ýöredipdir. Bu döwürde ekerançylygy giňeltmek, suwaryş desgalaryny gurmak boýunça köp işler başlanypdyr. Suw­dan ýerlikli peýdalanmak kadalary barada “Kärizler hakynda kitap” işlenilip düzülipdir. Tahyrylar bilim ulgamynyň ösmegi barada alada edip, şäherlerde metjitler, mekdepler, medreseler saldyrypdyrlar. Ta­hyr ibn Hüseýin öz ogly Abdylla: “Baýlyk hazynada üýşüp durany bilen girdeji getirmeýär, ony halka paýlap berseň, ajy doýrup, ýalaňajy geýindirseň, şonça-da zadyň berekedi artar” diýip öwüt berýän ekeni.

Tahyrylaryň edara eden döwründe kerwen ýollary abadanlaşdyrylyp, birnäçe kerwensaraýlar gurlupdyr. Olaryň arasynda De­histan, Paraw, Kufen, Daýahatyn kerwensaraýlaryny görkezmek bo­lar. Daýahatyn kerwensaraýy orta asyr ýazuw çeşmelerinde “Tahyryň kerwensaraýy” diýen at bilen ýatlanylýar. Tahyrylar döwleti 873-nji ýylda Saffarylar döwletiniň zarbasy netijesinde synypdyr.

**Saffarylar döwletiniň döremegi.** Saffarylar neberesini esas­landyran Ýakup ibn Leýs (861 – 878 ý.) bolupdyr. Maglumatlara görä, Ýakup kümüş ussasy bolupdyr. «kümüş» sözi bolsa arapça “saffar” diýmek ekeni. Şoňa görä bu dinastiýanyň adyna “Saffarylar” diýlipdir. Saffarylar ýurduň çägini giňeltmek maksady bilen, köpsan­ly ýörişleri gurapdyrlar.

Ýakup ibn Leýs Bagdat halyfynyň adyndan hereket edip, Ta­hyrylar döwletine garşy uruşlary alyp barypdyr. 863-nji ýylda Hyrady eýeläpdir we juma namazynda öz adyna hutba girizipdir. Munuň özi ýurduň hökümdarynyň ykrar edilmegi hasaplanypdyr. 873-nji ýylda Ýakup ibn Leýs Tahyrylar döwletiniň paýtagty bolan Nişapura girip, tahyrylaryň iň soňky hökümdary Muhammet Tahyry tagtdan düşürip, onuň ornuna özi geçýär. Şondan soň Ýakubyň Horasanda at-abraýy has hem ýokary göterilipdir. Bagdat halyfy Horasanda saffarylaryň barha güýçlenýändigini görse-de, aýgytly hereket edip bilmändir. 874-nji ýylda Bagdat halyfy Ýakubyň hökümdarlygyny ykrar edipdir. Sebäbi Ýakup ibn Leýsiň “gazylar” diýilýän örän berk tertip-düzgünli atly goşuny bolupdyr. “Ýakubyň özi elmydama goşunynyň ýanynda bolup, atynyň eşigini düşenipdir, galkanyny ýassyk, baýdagyny bolsa ýorgan edinip­dir” diýlip ýatlanylýar. Saffarylaryň sany 15 müň atla ýetipdir. Goşun gullugyna daýhanlar, ýer eýeleri, hatda gullaram alnypdyr. Söweşe pi­lli goşun hem gatnaşýan eken. Harby güýjüne göwni ýeten Ýakup 876-njy ýylda Bagdat halyflygyny basyp almaga synanyşyp, ýöriş edipdir. Emma Bagdadyň etegindäki söweşde halyfyň goşunlary tarapyndan kül-peýekun edilipdir. Bu şowsuz ýörişden köp wagt geçmänkä, Ýa­kup ibn Leýs aradan çykypdyr. Tagty onuň dogany Emir ibn Leýs eýeläpdir we halyf bilen ýaraşyk baglaşypdyr.

**Samanylar döwletiniň döremegi.** 818-nji ýyldan başlap Mawerannahryň dürli welaýatlarynda samanylar neberesinden hökümdarlar peýda bolupdyr. Emma olar Tahyrylar döwletine tabyn ekenler. 873-nji ýylda tahyrylaryň synmagy samanylaryň özbaşdak döwlet bolmagyna amatly şert döredipdir. Döwleti Ysmaýyl ibn Ah­met (874 – 907 ý.) esaslandyrypdyr. Samanylaryň paýtagty Buhara şäheri bolupdyr. Ysmaýyl häkimiýeti ele alandan soň, basybalyjy­lykly ýörişlere başlapdyr. Ol Mawerannahry Samanylar döwletine birleşdiripdir. Merkezi Aziýada agalyk etmek ugrunda samanylar bilen saffarylaryň arasynda ençeme çaknyşyklar bolupdyr. 900-nji ýylda Ysmaýyl Samany Saffarylara garşy ýöriş edip, Nişapury eýe­läpdir. Emir ibn Leýsi ýesir alyp, Bagdada iberipdir we halyf ony je­zalandyryp öldüripdir.

Samanylar döwletine Mawerannahrdan daşarda Horasan, Horezm hem degişli edilipdir. X asyrda oguz türkmenleri hem yslam dinini kabul edipdir. Samanylar 100 ýyldan gowrak wagt höküm sürüpdirler. Samanylar döwründe seljuk türkmenleri yslamy kabul edip, Buharanyň golaýyndaky Nurbaýyr daglaryna göçüp gelipdirler.

Emma X asyryň ahyrlarynda Samany döwleti pese düşüp başlapdyr. Köşkde höküm süren göriplik, şugulçylyk, goşundaky närazylyklar Samany döwletini halys güýçden gaçyrýar. Netijede, Garahanly hany Nasyr ibn Aly Mawerannahryň görnükli adamlaryny öz tarapyna çekip, hiç hili garşylyk görmezden, 999-njy ýylda Buha­rany eýeleýär. 1006-njy ýylda bolsa Mahmyt Gaznalynyň goşunlary garahanlylary Buharadan kowup çykarýarlar. Öň samanylara degişli ähli şäherler Mahmyt Gaznalynyň eline geçýär.

**Samanylar döwründe Türkmenistanda hojalygyň we medeniýetiň ösüşi.** Samanylaryň hökümdarlygy döwründe ýurda asudalyk aralaşyp, şäherleriň, obalaryň we söwdanyň ösmegi üçin şertler döredilipdir. Hojalygyň iň möhün pudagy suwarymly ekeran­çylyk bolupdyr. Etrek derýasynyň aşak akymyndaky Dehistan, Mur­gap jülgesi, Horezm ekerançylygyň ösen ýerleri bolupdyr. Uly ýaplar, bentler, gatlalar gurlupdyr. Merwiň suwaryş desgalaryna gözegçi­lik etmek we desgalary gurmak işleri bilen 10 müň adamyň meşgul bolandygy hakynda ýazylýar. Merw sebitlerinde pagta öndürilendi­gi sebäpli, dokmaçylyk hem ösdürilipdir. Hatda tutuş Horasandaky matalaryň hemmesine “Merw matalary” diýlen wagty-da bolupdyr.

Merwde, Abiwertde, Nusaýda, Dehistanda we Horasanda ýü­pekçilige aýratyn orun berlipdir. Horezm ýerlerinde üzümçiligiň, gawun-garpyz, künji ýaly ekinleriň möhüm rol oýnandyklary barada maglumatlar bar.

Samanylaryň paýtagty Buhara yslamyň ruhy daýanç şäherlerinden biri bolupdyr. Bu şähere arap halyfatynyň köp ýerlerinden yslam tagly­matçylary jemlenipdir. Dini mekdep-medreseler açylyp, halyflygyň ähli ýurtlary üçin yslamyň dürli sopuçylyk ugrundan işgärler taýýar­lanypdyr. Köneürgençde we Buharada medreseler halyflygyň paý­tagty Bagdatdakydan bir asyr öň açylypdyr. Musulman dini taglymaty şeýle bir ösüpdir, hatda şol döwürde halyflygyň özünde-de şeýle ýo­kary derejä ýetip bilmändirler.

Ylym we diniň dili hökmünde arap dili, döwlet dili we edebi dil hökmünde pars dili giňden ulanylypdyr. Merw, Buhara, Samarkant, Köneürgenç ýaly orta asyr şäherleri öz döwrüniň ylmy we medeni merkezleri bolupdyr.

**5. Tema : VIII-XIІ asyrlarda Beýik Seljuk türkmen döwleti.**

1. **Garahanly we Gaznaly türkmen döwletleriniň gatnaşyklary. Gaznaly we Seljuk gatnaşyklary.**
2. **Beýik Seljuk türkmenler döwletiniň döremegi. Daňdanakan söweşi. Togrul beg we Çagry beg.**
3. **Türkmen Seljuk soltany Alp – Arslan, Mälik şa we olaryň döwründe wezir Nyzam al – Mülk.**
4. **Soltan Sanjaryň döwründe döwletiň syýasy, ykdysady ýagdaýy. Beýik Seljuk türkmen döwletiniň synmagy we onuň sebäpleri.**

**1. Garahanly we Gaznaly türkmen döwletleriniň gatnaşyklary. Gaznaly we Seljuk gatnaşyklary.**

**Garahanly türkmenleriň döwleti.** Garahanly türkmenleriň döwletini esaslandyran dokuzoguz türkmenleriniň üç taýpasy bolan *garlyk, ýagma, çigil (jyky)* taýpalary bolupdyrlar. Olaryň arasynda gar­lyklar esasy orun tutupdyrlar. Garlyk hanynyň (ýabgusynyň ) merkezi Çu derýasynyň boýundaky Suýab şäheri bolupdyr. Garlyklar 766-njy ýyldan 940-njy ýyla çenli Ỳedisuwuň (Ỳediderýanyň ) kenaryndaky ýerlerde özleriniň agalygyny ýöredipdirler. Olaryň ýurdundaky bol suwly derýalaryň boýlarynda köpsanly obalardyr şäherler bolupdyr. Garlyklar altyn, kümüş, mis känlerinde reňkli magdanlary gazyp al­mak işi bilen hem meşgullanypdyrlar.

Çigil (jyky) taýpasy çarwaçylyk bilen meşgul bolup, süri-süri goýunlary we iri şahly mallary köpeldipdirler. Yssykkölüň günorta kenarynda ýerleşen Ỳar şäheri olaryň merkezi bolupdyr.Garahanly türkmenleriň taýpa birleşigini döreden ýagmalar Naran derýasynyň boýunda ýaşap, maldarçylyk bilen meşgullanyp, olaryň gylýal we ownuk mal surüleri köp bolupdyr. Garahanly türkmenleriň hökümdarlarynyň ilkinjilerinden *Bilge Kül Kadyr han* Mawerannahrda hökümdarlyk edipdir. Onuň Bazar Arslan han atly uly ogly Balasagunyň hökümdary bolupdyr. Ikinji ogly Ogulçak Talasyň hany ekeni.

Garahanlylaryň döwleti güýçlenip başlan wagty Bilge Kül Kadyr döwletiniň merkezini Kaşgar şäherine geçiripdir. Bilge Kül Kadyr han ýogalandan soň, ogly Bazar Arslan han tagta çykypdyr. Bazar Arslan hanyň ölüminden soňra, Satuk Bugra 924-nji ýylda han bolandan soň, hanlygy yslam döwleti diýip yglan edipdir. Gündogar Türküstanda we Ỳedisuwda türkmenlerden 200 müň öýli musulmançylygy kabul edipdir. Agzalalyklar sebäpli Garahanly türkmenleriň döwleti XI asyryň ortalarynda Gündogar Garahanly türkmenleriň we Günbatar Gara­hanly türkmenleriň hanlyklaryna bölünipdir. Gündogar Garahanly türkmenleriň hanlygynyň merkezi Balasa­gun bolup, onuň hanlygyna Isfijap, Talas, Çaş, Kaşgar we Fergana welaýatlary giripdir. Şol hanlykda Bugra hanyň nesilleri hanlyk edip­dirler. Günbatar Garahanly türkmenleriň hanlygynyň paýtagty Buha­ra şäheri bolup, hanlyga Mawerannahr tutuşlygyna giripdir.

Seljuk türkmenleriniň döwründe garahanlylaryň hökümdary Şemsilmülk Nasyr han bolupdyr. Soltan Alp Arslan 1072-nji ýylda 200 müň goşuny bilen Mawerannahra ýöriş edip, 24 gün diýlende Amyderýadan geçip, Barzan galasyna ýetýär. Galanyň şihnesi Ỳusup Horezmli duýdansyz ýagdaýda hanjar bilen Alp Arslany öldüripdir. Onuň mirasdüşeri Mälik şa goşuna baştutan bolup, ýörişi dowam et­dirip, Samarkandy eýeläpdir. Soltan Sanjaryň döwründe Günbatar Garahanly hanlygy Sel­juk türkmenleriniň imperiýasynyň garamagynda durupdyr. 1141-nji ýyldaky Katwan söweşinde Soltan Sanjaryň ýeňilmegi netijesinde Mawerannahr Garahytaýlylaryň eline geçip, Garahanly türkmenler baknalyga düşüpdirler.

XIII asyryň başynda Günbatar Garahanly türkmenleriň döwle­ti gysga wagtlaýyn Köneürgenç türkmenleriniň (Horezmşalar) döwletiniň garamagynda bolupdyr. Muhammet şa Mawerannahrdan Garahytaýlylary gysyp çykarypdyr. 1212-nji ýylda Muham­met şa ägirt uly goşun bilen Samarkanda gelip, iň soňky Garahanly hökümdary bolan giýewsi Osmany öldüripdir. Şeýlelikde, Garahanly türkmenleriň döwleti dargapdyr.

**Gaznaly türkmenleriň döwleti.** Oguzlaryň Gaýy taýpasyndan bolan *Alp tegin* Samanylar döwletinde täsirli goşunbaşy bolupdyr. Alp tegin özüniň tarapdarlary bilen 963-nji ýylda Gazna şäherini eýeleýär. Şol ýerde hem Alp tegin Gaznaly türkmenleriniň döwletini yglan edýär. Alp tegin Owganystany we Hindistanyň demirgazygyndaky welaýatlary eýeleýär. Alp tegin 963-nji ýylda aradan çykýar. Onuň ornuna ogly *Abu Yshak* (963 – 966 ý.) geçýär. Samanylar döwletiniň patyşasy Gaznaly türkmenleriň döwletini ykrar edipdir.

977-nji ýylda döwlet başyna Söbük tegin (977 – 997 ý.) geçýär. Samanylar döwletiniň emiri Nuh I Söbük tegine “Diniň we dünýäniň howandary” diýen dereje beripdir. Nyzamylmülk özüniň meşhur “Syýasatnama” işinde Söbük te­gine akyl-paýhasda, batyrlykda, geçirimlilikde, sahawatlylykda, tak­walykda, gulluga wepalylykda taý gelip biljegiň bolmandygyny belleýär. Söbük tegin Gaznaly türkmenleriň döwletiniň çäklerini has-da giňeldipdir. Yslam dinini ýaýratmak maksady bilen, Penjaba, Sind derýasynyň ýokary akymyndaky ýerlere ýöriş gurapdyr.

Söbük teginden soň 27 ýaşly uly ogly *Mahmyt* (998 – 1030 ý.)Gaznaly türkmenleriň döwletiniň tagtyna 998-nji ýylda geçýär. Şol wagt döwletiň has güýçlenip, imperiýa derejesine ýeten döwri bo­lupdyr. Samanylar döwleti soltan Mahmydyň garşysyna söweşmäge gelýärler. Şol söweşde soltan Mahmyt uly ýeňiş gazanýar. Samany döwletiniň 2 müň esgeri gyrlyp, 2500 esgeri bolsa ýesir düşüpdir. Soltan Mahmyt hiç hili garşylyk görmezden, 1006-njy ýylda Buha­rany eýeleýär. Bagdat halyfy soltan Mahmyda “Döwletiň sag eli we milletiň ynamdary” diýen hormatly at dakypdyr. Şol wagta çenli beýle mertebäni, şeýle sylagy köp hökümdarlar tama eden hem bolsalar, hiç haçan şol derejä mynasyp bolup bilmändirler. Soltan Mahmyt 17 gezek Hindistana ýöriş geçiripdir. Şol ýörişleriň netijesinde Demirgazyk Hindistanyň ilatynyň köp bölegi yslam dinini kabul edipdir. Mahmyt Hindistandan köp baýlyk toplapdyr, döwlet hazynasyny baýlaşdyrypdyr. Paýtagt şäher bolan Gaznada köpsanly kaşaň ymaratlar saldyrypdyr. 1017-nji ýylda Horezmde Horezmşa garşy gozgalaň başlanýar. Horezmde bolýan ýagdaýdan habarly soltan Mahmyt 1017-nji ýylda goşun bilen Gürgenje gelip, serkerdelerinden Altyndaşa (1017 – 1032 ý.) “Horezmşa” lakamyny berip, Horezme şa edip be­lleýär. Horezm Gaznaly döwletine tabyn edilýär.

Soltan Mahmydyň döwründe Gaznaly döwleti Hazar deňzinden Hindi ummanynyň kenarlaryna çenli aralykda ýerleşen giň meýdany öz içine alýar. Soltan Mahmyt ömrüniň köp ýyllaryny söweş meýda­nynda geçiripdir. Mahmyt Gaznaly ylma, sungata we edebiýata sahy­lyk bilen hemaýat edipdir. Ol Gaznada ýokary mekdebi esaslandyrýar, onuň sahylygy bilen ajaýyp edebi zehinler (olaryň arasynda Ferdöw­si hem bar) döreýär. Gazna şol döwürdäki ähli şäherlerden özüniň köşkleri we metjitleri, suwaryş we jemgyýetçilik desgalary babatda tapawutlanypdyr. Soltan Mahmyt Gaznada 1030-njy ýylda, elli dokuz ýaşynda ara­dan çykýar. Emma soltan Masuda kakasynyň döwründäkisi ýaly soltanlyk etmek başartmandyr. Onuň döwletiniň düzümindäki ýurtlar özbaşdaklyga başlapdyrlar. Ilki bolup Horezm Gaznalylaryň tabynlygyndan çykýar. 1036 – 1038-nji ýyllarda Seljuklar bilen Gaznalylaryň arasynda ençeme gezek söweş bolupdyr. 1040-njy ýylda Daňdanakan söweşinde seljukly serkerdeler gaznalylary ýeňipdirler. Soltan Masut Gazna tarap gaçýar. Ol Hindistana tarap ýola düşýär, emma ýolda soltanyň gaznasy talanyp, özi-de tussag edilýär we öl­dürilýär. Masudyň ogly Maudud Gaznada döwletiň tagtyna geçse-de, şondan soňra gaznalylar seljuk soltanlarynyň golastynda bo­ lupdyrlar. Gaznaly döwletiniň iň soňky hökümdary Hysrow Mälik (1160 – 1186 ý.) bolupdyr.

**2. Beýik Seljuk türkmenler döwletiniň döremegi. Daňdanakan söweşi. Togrul beg we Çagry beg.**

**Seljuk türkmenleri.** Seljuk türkmenleri oguzlaryň kynyk taý­pasyndan, Aý hanyň neberelerinden bolup, X asyryň ortalarynda *Seýhun* (Syrderýa) we *Jeýhun* (Amyderýa) arasynda Mawerannahr­da ýaşapdyrlar. Olaryň esasy şäherleri Ýaňykent, Garajyk, Saýram, Jent bolupdyr. Kynyklaryň baştutany *Dukak* serkerde *“Demir ýaýly”* lakamyny alyp, oguzlaryň kaganyna (patyşasyna) garşy çykýar. Dukagyň ogly Seljuk, takmynan, 900-nji ýylda dogulýar. Birnäçe wagtdan soň, hökümdar ony goşun başlygy wezipesine belleýär.

Ýaş, gujur-gaýratly Seljugyň özbaşdak hereket etmegi ýurduň hökümdarynda gorky döredipdir. Seljuk beg Ỳaňykentden gaýdyp 100 at­lysy bilen Jent şäherine gelýär. Bu ýerde Sel­juk begiň maşgalasy we ýanyndakylar yslam dinini kabul edip, musulman bolýarlar. Seljuklylar döwletini esaslandyran Sel­juk begiň *Mikaýyl, Arslan* (Ysraýyl), *Ỳunus* we *Musa* diýen 4 ogly bolupdyr. Mikaýyldan *Dawut Çagry beg* we *Muhammet Togrul beg* atly 2 ogly galýar. Olary Seljuk beg terbiýeläp ýetişdiripdir.

Seljuk beg 1007-nji ýylda Jentde ýogalýar. Şondan soň Arslan seljuklaryň baştutany bolup “ýabgu” diýlip yglan edilýär. Uzak wagt geçmänkä, seljuklylar Jendi terk edip, Mawerannahra gelýärler. Seljuklar Buharanyň golaýyndaky Nurbaýyr diýen ýerde mekan tutunýarlar.

999-njý ýylda samanlylar döwleti synýar we Mawerannahr ilki Garahanlylaryň soňra bolsa Mahmyt Gaznalynyň golastyna düşýär. Buharany basyp alan Gaznaly soltany Mahmyt dürli wadalar berip, Arslan ýabguny ýanyna çagyrýar. Soltan Mahmyt, onuň goşunynyň köpdügi barada beren maglumatyny alyp, özüne bir uly garşydaş bolar öýdüp, ony Hindistana iberýär. Şol ýerde hem 1025-nji ýylda soltan Mahmyt Arslany Kalanjer galasynda bendi edýär. Ýedi ýyl geçenden soň, 1032-nji ýylda Arslan bendilikde ýogalýar. Mawerannahryň hä­kimi Ilek Nasr seljuklary ýurtdan kowup çykarmak niýetine başlaýar. Şol sebäpli hem Çagry beg we Togrul beg öz maşgalalaryny, sürüleri­ni aman saklamak üçin howpsuz ýere gitmeli diýip maslahatlaşýarlar. Olaryň esasy maksady 3 müň atly esger bilen Kiçi Aziýa ýöriş geçirip, seljuklar ýerleşer ýaly amatly ýer tapmak ekeni. 1016-njy ýylda Çagry beg rugsat alman, soltan Mahmydyň hökümdarlyk eden ýerlerin­den geçip, Anadola ýöriş edýär. Emma ýeňiş gazanyp bilmän yzyna dolanýar. Şondan soň seljuklar Horezme az wagtlyk göçüp barýarlar.

**Seljuk-gaznaly gatnaşyklary.** 1030-njy ýylda soltan Mahmydyň ogly soltan Masud tagta geçeninden soň, onuň esasy işi seljuk türk­menleri bilen çaknyşmak bolýar. 1033-nji ýylda Balkanda oturan oguzlaryň baştutany Ýagmyry, olaryň 50 adamdan ybarat serdar­laryny gyrýar. Şundan soň uruş başlanýar.

1034-nji ýylda *Horezmşa Harun* özüniň özbaşdaklygyny yglan edýär. Soltan Masuda garşy ýöriş etmek üçin seljuklar bilen ylalaşyk baglaşýar. 1035-nji ýylyň aprelinde Harun Horezmden Horasana ta­rap goşun çekip ugranda, gaznalylaryň jansyzlary tarapyndan öldürilýär. Serdarsyz galan goşun Horezme dolanýar. Şeýle ýagdaýda seljuklar Horasana gidip, şol ýerde ýerleşmegi maksat edinýärler. Olar 900 atly bolup, Gaznaly döwletiniň höküm­daryndan rugsat almazdan, Amyderýadan geçip Mary, Nusaý töwereklerinde ýerleşipdirler. Seljuk serdarlary Togrul we Çagry beg örän parasatlylyk edip, soltan Masuda nama bilen ýüzlenipdirler. Özleriniň Horasany basyp almak niýetleriniň ýokdugyny, diňe oturymly ýaşar ýaly ýer so­raýandyklaryny aýdýarlar. Olaryň soraýan ýerleriniň ýokarsy Sarahs, aşagy Paraw aralygy eken. Hatyň soňunda özleriniň harby ýörişlere taýýardyklaryny, nirä ýöriş etmeli bolsa-da, gitjekdiklerini habar be­ripdirler.

Haty eşiden Masud Gaznaly gazaba münýär, ol özüniň beýik serkerdesi Begdogdy Hajyby agyr goşun bilen Seljuk türkmenleriniň üstüne iberýär. Emma Begdogdynyň goşuny şeljuklaryň harby piri­mine sezewar bolup ýeňilýär. Seljuk begleri söweşde gaçyp uruşmak usulyny ulanýarlar. Masud Gaznalynyň goşuny san taýdan köp we agyr ýaraglanandygyna garamazdan, seljuklar tarapyndan iki gezek derbi-dagyn edilýär: birinji gezek Täk (Durun) galanyň töwereginde 1035-nji ýylda, ikinji gezek 1038-nji ýylda Sarahsyň golaýynda.

Daňdanakan söweşi (1040 ý). Seljuklar gaznaly goşunyndan üstün çykyp, gurultaý geçirýärle r we Togrul begi özlerine höküm­dar saýlapdyrlar. Togrul beg Musa Ỳabguny Mara, Çagry begi Sarahsa iberipdir. 1038-nji ýylyň maýynda Horasanyň merkezi hasaplanýan Nişapury Togrul beg eýeläpdir. Şol ýerde hem soltan diýlip yglan edilipdir. Seljuklara garşy ýöriş etmäge soltan Ma­sud 50 müň hakynatutma goşun jemläpdir. Hatda hindileriň söweş pillerini hem ulan­makçy bolupdyr. Seljuklar muny aňyp, maşgalalaryny, mallaryny, emläklerini gum içine iberipdir­ler. Ýol ugrundaky guýulary bolsa gömüp­dirler. Şundan soň Togrul beg we Çagry beg goşunlaryny Abywerde jemläpdirler. Masudyň goşuny bolsa suwsuz horlanypdyr. Seljuklar bilen Gaznalylaryň arasyndaky aýgytlaýjy söweş 1040-njy ýylyň 23-nji maýynda Marynyň golaýyndaky Daňdanakan galasynyň ýanynda bolupdyr. Seljuklaryň sowut geýnen 16 müň atly goşuny gaznalylaryň üç esse köp ýygnyny derbi-dagyn edýärler. Sol­tan Masut öz ýurduna gaçyp gidýär. Seljuklar söweş bolan ýerde çadyr dikip, tagt bina edýärler.

Daňdanakanda Togrul beg tagta mündürilip, soltan diýip yglan edilýär. Şondan soň seljukly serdarlar Horasanyň ähli ýerlerine ýaýrapdyrlar. Musa Ỳabgu Hyrada ýöriş edip, ony eýeläpdir. Dawut Çagry beg bolsa Balha ýöriş edip, şäheri gabap, gaznalylary ýeňlişe sezewar edipdir. 1043-nji ýylda Horezm seljuk döwletine tabyn edi­lipdir.

Togrul beg 1043-nji ýylda Reý şäherini öz döwletine paýtagt edi­nipdir. Togrul beg 1050-nji ýylda döwletiniň merkezi şäherini Reý­den Yspyhana geçiripdir. Togrul beg uly goşun bilen 1055-nji ýylda Bagdada giripdir. Halyf Togrul bege şol wagta çenli hiç kime my­nasyp görülmedik «Maşrygyň we Magrybyň» ýa-da «Ỳedi yklymyň soltany» diýen derejäni beripdir. Togrul begiň döwründe seljuklaryň häkimiýeti Siriýanyň serhedine çenli barypdyr. 1060-njy yylda Togrul begiň söýgüli aýaly Altynjan ýogalýar. 1063-nji ýylyň sentýabrynda Togrul beg 70 ýaşynda ýogalýar we ony Reý şäherine getirip jaýlapdyrlar.

Soltan Togrul beg Reýde (hökümdarlygy 1040 – 1063 ý.), Ho­rasan hökümdary Çagry beg batyr (hökümdarlygy 1040 – 1060 ý.) Maryda galyp, iki dogan gaty agzybir bolup döwleti dolandyrypdyr­lar. Togrul beg ilaty agyr salgytlardan boşadypdyr. Togrul begiň ady­na ilkinji pul Nişapurda zikgelenilipdir. Daňdanakan söweşinden soň türkmen halkynyň taryhynda uly öwrülişik başlanýar. 100 ýyldan gowrak höküm süren Seljukly türk­men döwleti döreýär. Seljukly türkmen döwleti tä Bagdatdan Mer­kezi Aziýa çenli bolan aralykda hökümdarlyk edip, türkmeniň adyny jahana ýaýyp, sebitdäki ähli halklaryň ykbalyna deň göz bilen garap, medeniýetini ösdürmek, ýollar, köprüler, metjitler, kerwensaraýlar gurdurmak işleri bilen meşgul bolupdyrlar.

**3. Türkmen Seljuk soltany Alp – Arslan, Mälik şa we olaryň döwründe wezir Nyzam al – Mülk.**

**Soltan Alp Arslan. Malazgirt söweşi.** Togrul beg ýogalandan soňra, Çagry begiň ogly *Alp Arslan* tagta eýe bolupdyr. Şondan soň Çagry begiň Horasandaky döwleti bilen Togrul begiň döwleti bir soltanyň hökümdarlygyna geçip, Beýik *seljuk türkmenleriniň impe­riýasyna* öwrülipdir. Halyf Kaýym Biemrillah Bagdatda *soltan Alp Arslany* ykrar edipdir. Alp Arslan halyfyň iberen haladyny dabaraly ýagdaýda geýipdir.

Alp Arslan hem Togrul begiň ýörişlerini dowam etdirip, 1064‑nji ýylda Kawkaza ta­rap hereket edýär. Ol köp galalary basyp alýar. Gürjüstanyň şazadasy Bagrat IV Alp Arslana boýun bolup, ýyllyk salgydyny tölemäge razylaşýar. Şol döwürde “Synmaz gala” hasaplanýan Wizantiýa goşuny ta­rapyndan berk goralýan Ani şäherine Alp Arslanyň goşuny giripdir, rumlular ýeňlişe sezewar edilipdir. Soltan Alp Arslan 1066-njy ýylda Müňgyşlaga hem ýöriş edýär.

1071-nji ýylda Müsüri öz döwletine birikdirmek üçin, Alp Arslan uly goşun bilen ýola düşüpdir. Halaby boýun egdirip, soltan şol ýerden Damaska (Şama) ugraýar. Bir günlük ýoly geçenden soň, Wizantiýanyň hökümdary rumlulardan, ýewro­palylardan, ruslardan, peçeneklerden, gürjülerden we şol tarapdaky başga milletlerden toplan 200 müňlük goşuny bilen soltan Alp Arslanyň üstüne ýöriş edýär. Soltan ol söweşe garaşmandyr. Onuň esgerleriniň köpüsi uzakda ekeni. Ol esgerlerini ýygnap ýetişmejekdigine gözi ýetip, ýanyndakylar bilen Wizantiýanyň imperatorynyň garşysyna söweşmegi makul bilýär. Alp Arslanyň ýanynda diňe 15 müň esgeri bar ekeni. Roman Diogeniň bolsa 200 müň esgeri bolupdyr.

Alp Arslan söweşe girmezden öň esgerlerine: “Gitmek isleýän­ler gitsin, bu ýerde ne emr berýän, ne-de gadagan edýän hökümdar bar! Men Allanyň razyçylygy üçin sabyr bilen söweşjek, eger sag galsam, bu Allanyň keremidir. Eger şehit bolsam, oglum Mälik şa şazadadyr (soltan bolmalydyr)” diýip ýüzlenipdir. 1071-nji ýylyň 26-njy awgustynda Malazgirt meýdanyndaky söweşde Alp Arslan birleşen Wizantiýa goşunyny ýeňlişe sezewar edýär, imperatory ýesir alýarlar. Soltan imperator bilen şertnama baglaşýar. Şertnama görä, imperator halas bolmak üçin, Alp Arslana 1 million 500 müň dinar pul tölemeli edilýär. Imperator Alp Arslanyň ähli şertleri bilen ylalaşmaly bolýar.

Malazgirt söweşi Anadolynyň türkmenler tarapyndan eýelenmegi­ni üpjün edipdir. Anadoly şol söweşden soň, oguz türkmenleriniň ýur­duna öwrülipdir.

Alp Arslanyň asyl ady Muhammet bolup, Alp Arslan onuň hor­matlanyp tutulýan adydyr. Alp Arslan “Adyl Soltan” lakamyny-da gö­teripdir.Seljuk türkmenleriniň hökümdarlaryndan iň beýik şahslaryň biri Alp Arslan 1072-nji ýylda Mawerannahrda öldürilenden soň, Mara getirilip, kakasy Dawut Çagry begiň ýanynda jaýlanypdyr.

**Mälik şanyň döwründe döwletiň dolandyrylyşy.** Alp Arslan ýa­ralananda, Mälik şa onuň ýanynda ekeni. Mälik şa (1072 – 1092 ý.) soltan diýlip yglan edilýär. Bagdada habar ýollanylyp, halyf tara­pyndan Mälik şanyň soltanlygy ykrar edilýär. Mälik şa soltan bola­nyndan soň, imperiýanyň paýtagtyny Yspyhana geçirýär. Mälik şanyň döwründe Beýik seljuk türkmen imperiýasy giňäp, Siriýany hem öz içine alyp, Ýemenden Mermer deňzine çenli aralyk, Kawkaz, Toharystan, Horezm, Horasan, Eýran bu döwletiň düzümin­de bolupdyr. Wizantiýa hökümdarlary oňa salgyt töläpdirler. Mälik şanyň döwründe Beýik seljuk türkmen imperiýasynyň hemme ýerlerinde diýen ýaly söwda-satyk güýçlenipdir. Beýik Ỳüpek ýolunyň janlanyp, ýokary derejede bolandygyny, Alp Arslanyň, Mälik şanyň atlaryna zikgelenen altyn pullardan hem görmek bolýar. Döwleti edara etmek üçin ýurduň dürli welaýatlaryna häkim edip seljuklaryň nesline degişli wekiller ýaş basgançagyna görä iberilipdir. Bu dessur Oguz handan gaýdan düzgünler ekeni. Horasana, Seýis­tana, Nişapura, Hemedana, Gürgene we beýleki welaýatlara Togrul bege we Çagry bege ýakyn adamlar häkimlik edipdir. Seljuklar dünýäniň köp ýurtlaryny eýeleseler-de, türkmenleriň köpüsi özleriniň ata Watany bolan, Gürgen, Sarahs, Mary, Abywerd, Nusaý, Dehistan, Amul, Gürgenç, Was etraplarynda ýaşamagyny do­wam etdiripdirler.

Mälik şanyň döwründe wezirlik wezipesi örän güýçli bolupdyr. Ol diňe ýurduň içerki dolandyrylyşy bilen çäklenmän, Beýik Seljuk türkmen imperiýasynyň daşarky syýasaty bilen hem meşgullanypdyr. Muňa mysal edip Alp Arslanyň (1063–1072 ý.) we Mälik şanyň (1072–1092 ý.) döwründe Seljuk döwletiniň Beýik weziri adyny alan Nyzamylmülki ýatlap geçmek ýeterlikdir. Ol 30 ýyllap Beýik wezir wezipesini ýerine ýetirip, beýik şahsyýete öwrülipdir. Seljuk soltan­lary Nyzamylmülke ähli işleri ynanypdyr. Emma weziriň ýer paýlamaga hukugy bolmandyr. Ýeri häkim­lere we beglere diňe soltanyň özi paýlapdyr. Soltan öz beglerine ykta – harby gulluk üçin ýa-da döwletiň hyzmatynda bolan wezipeli adam­lara mülk beripdir. Nyzamylmülk Seljuk döwletiniň dolandyrylyşy barada “Syýasatnama” kitabyny hem ýazypdyr.

Türkmen taýpalary haýsy döwletiň raýatlygynda ýaşasalar-da, özlerine berlen ýaýlalar we suwarymly ýerler üçin şol döwlete sal­gydyny töläpdirler. Türkmenler harby hyzmaty döwlet borjy hasaplapdyrlar. Türkmen atlylary soltanyň goragynda durýan köşk gwar­diýasynda (gulam) gulluk edipdirler. Seljuk soltanlary öz ogullaryna, agtyklaryna harby taýýarlyk we ylym öwretmek üçin ýörite atabegle­re terbiýeledendikleri aýdylýar. Türkmenler ýerli han-begleriň eden-etdiliklerine ýol bermän­dirler. Käwagtlarda türkmenleriň Soltana öz talaplaryny bildirip, gozgalaň edýän wagtlary hem bolupdyr. 1153-nji ýylda şeýle gozgalaň wagtynda Soltan Sanjar ýesir alnypdyr. Mälik şanyň soltanlygynyň soňky ýyllarynda wezirleriň we olary goldaýan toparlanyşyklaryň arasynda gapma-garşylyklar ýüze çykypdyr. Beýik seljuk türkmen imperiýasyna birnäçe tabyn döwlet­ler we welaýatlar merkezi döwlete tabyn bolman başlapdyrlar. Käha­latlarda olar bir-biriniň mülklerine çapawulçylyk edipdirler. Şeýle hem, seljuk neberesiniň öz içinde agzalalyk güýçlenipdir. Ýerlerde hökümdarlyk eden seljukly şazada hökümdarlar özbaşdak bolmaga çalşypdyrlar. 1092-nji ýylda soltan Mälik şa aradan çykýar. Mälik şa ýoga­landan soň, wezirleriň, harby serdarlaryň ýaş şazadalary goldamagy netijesinde, seljuk döwletinde gapma-garşylyklar, dagynyklyk döwri başlanýar. Bu ýagdaý döwletiň çökmegine esasy sebäp bolupdyr.

**4. Soltan Sanjaryň döwründe döwletiň syýasy, ykdysady ýagdaýy. Beýik Seljuk türkmen döwletiniň synmagy we onuň sebäpleri.**

**Beýik Seljuk döwleti Soltan Sanjaryň döwründe.** Soltan Sanjar türkmeniň milli gymmatlyklaryna we ylma uly üns beren soltandyr. Soltan Sanjar 1086-njy ýylda, kakasy Mälik şanyň ýörişi mahalynda Sanjar şäherinde dogulýar. Ýaşlykda atabeglik mekdebini tamamlaýar. Agalary Berkiýarygyň we Muhammet Taparyň golunda hem terbiýe alýar. 1092-nji ýylda Mälik şa ýogalandan soň, Sanjaryň agalary tagt üstünde bäsleşip başlaýar. Ýurtda agzalalyk başlanýar. Şondan peýdalanyp, garahanly serkerdesi Kadyr han Mawerannahry eýeläp, Mara ýöriş etmek howpuny salyp başlaýar. Sanjar Kadyr han bilen söweşip ýeňýär we Mara dabaraly ýagdaýda girýär. Sanjar Maryda Horasanyň häkimi diýlip bellenilýär. 1118‑nji ýylda San­jar Maryda “Horasanyň soltany” diýlip jar edilýär we döwletiň paýtagtyny Bagdatdan Mara geçirýär.

Soltan Sanjaryň döwründe Mary Maru-Şahu-Jahan adyny alypdyr. Mara döwürdeşleri “Horasan şäherleriniň enesi” diýen at beripdirler. Soltan Sanjar Mary­daky köşgünde şahyrlaryň, alymlaryň ençemesini işledipdir. Onuň özi hem oňat goşgulary düzüpdir.

Şahyr Enweri Soltan Sanjaryň köşk şahyry ekeni. Soltan Sanjar Maryda dünýäde iň uly 10 sany kitaphana saklapdyr. Onda dünýä belli Omar Haýýam ýaly alymlar işläpdirler. Maryda Soltan obserwatoriýasy gurlupdyr. “Men bütin dünýäde sany we ajaýyplygy boýunça bulara meňzeş zady görmedim” diýip, ibn Ýakut XIII asyrda ýazypdyr.

Merwiň lukmanlary, tebigaty öwrenijileri, hasapçylary, astro­nomlary, taryhçylary, filosoflary, şahyrlary bütin Gündogara mälim bolupdyrlar. Olardan görnükli matematik we astronom Al-Merwezi dünýäde ilkinji bolup trigonometriýanyň esasy düzgünlerini kesgit­läpdir. Soltan obserwatoriýasynda işlän astronom ibn Talha şol ýerde hasaplamalary geçipdir. “Asman gurşawyny düşündirmek hakynda” diýen ajaýyp işini ýazypdyr.

Merwde ýaşan alym al-Hazyny (XII asyr) Gündogaryň meşhur fizikleriniň biri bolupdyr. Ol dünýäde ilkinji bolup howanyň fizi­ki häsiýetlerini barlapdyr, suwuklyklaryň dykyzlygyny kesgitlemek boýunça özüniň oýlap tapan abzallaryny ulanypdyr.

Merwli taryhçy ibn Seýit as-Samany (1113 – 1167 ý.) 40-a go­laý iş ýazypdyr. Ol öz işlerinde VIII – XII asyrlarda Merkezi Aziýa­da ýaşap geçen musulman medeniýetiniň görnükli wekilleriniň, ylymlaryň dürli ugurlary boýunça meşhur alymlaryň, şahyrlaryň, bagşylaryň 2500-e golaýynyň atlaryny tutupdyr.

Soltan Sanjaryň döwletine Türkmenistanyň çäklerinden daşarda Eýran, Owganystan, Kawkaz, Mazendaran, Horezm, Yrak, Kerman ýaly ýurtlar boýun bolýarlar. Emma 1141-nji ýylda Mawerannahra çozup giren garahytaýlylar bilen söweşde Soltan Sanjar ýeňilýär, onuň aýaly Türkan hatyn ýesir düşýär. Köneürgenç soltany Atsyz hem Soltan Sanjara boýun egmejek bolup gozgalaň edipdir (1147 ý.).

1153-nji ýylda Balhda ýaşaýan oguzlar gozgalaň turuzýarlar we ol ýere baran Soltan Sanjary ýeňip, ýe­sir alýarlar. Gozgalaňçylar Mara ço­zup, şäheri 3 günläp talaýarlar. Goşun dargap, hazyna boşap, köşk weýran bolup galýar. Diňe 3 ýyldan soň, Soltan Sanjara Mara gaýdyp gelmek başardýar.

Emma indi 40 ýyl höküm sü­ren Soltan Sanjaryň huzuryna hiç kim gelmeýär. Seljuklaryň soltany Soltan Sanjar 1157-nji ýylda dünýäden ötýär. Soltan özüniň dirikä saldyran “Dar-al-Ahyr” (Ahyret jaýynda) aramgähinde jaýlanylýar. Bu ymaraty Sarahsly ussa Atsyz gurupdyr. Aramgäh özüniň ululygy we owadanlygy bilen tapawutlanýar. 27 metr beýikligi bolan Soltan Sanjaryň aramgähi barada dürli rowaýatlar düzülipdir. Bu aramgäh doly rejelendi we 2005-nji ýylda halkara ÝNESKO guramasynda hasaba alyndy. Garaşsyzlyk binasynyň alleýasynda Sol­tan Sanjaryň heýkeli oturdyldy.

**6. Tema : Köneürgenç türkmen döwleti.**

**Meýilnama :**

1. **Könürgenç türkmenleriň döwletiniň esaslandyrylmagy. Könürgenç türkmenleriň döwleti Il Arslanyň we Soltan Tekeşiň döwründe. Gürgenjiň syýasy we medeni ösüşi.**
2. **Muhammet II onuň döwleti dolandyrmakdaky içeri we daşary syýasaty.**
3. **Mongollaryň Köneürgenç döwletine aralaşmagy.**
4. **Jelaleddin Meňburunuň mongal basypalyjylaryna garşy göreşleri we görkezen edermenligi. Könürgenç döwletiniň synmagy.**

**1. Könürgenç türkmenleriň döwletiniň esaslandyrylmagy. Könürgenç türkmenleriň döwleti Il Arslanyň we Soltan Tekeşiň döwründe. Gürgenjiň syýasy we medeni ösüşi.**

**Köneürgenç türkmenleriniň döwletiniň döremegi.** 1043-nji ýylda Horezm Beýik seljuk döwletiniň düzümine girizilýär. Mälik şanyň döwründe Horezmiň hökümdary *Anuş tegin* bolupdyr. Ol oguzlaryň *begdili* urugyna degişli bolupdyr. 1097-nji ýylda Anuş teginiň ogly *Kutbeddin Muhammet* (1097 – 1128 ý.) Horezme höküm­dar bellenýär. Ol 30 ýyldan gowrak wagt Horezmde “Horezmşa” de­rejesini göteripdir, ol ylma, medeniýete aýratyn üns beripdir, Soltan Sanjaryň ýörişlerine-de gatnaşypdyr. 1128-nji ýylda Horezmşalar döwletiniň tagtyna çykan Gyzyl Arslan Atsyzyň (1128 – 1156 ý.) hökümdarlyk eden ýyllaryny iki döwre bölmek bolýar. Onuň birinjisi 1128 – 1135-nji ýyllar bo­lup, bu döwürde Atsyz Soltan Sanjara ak ýürekden wepaly hyzmat edýär, onuň uly ýörişleriniň hemmesine gatnaşýar. Seljukly goşuny 1130‑njy ýylda Garahanly hanyň garşysyna, 1132-nji ýylda bolsa Yrak hökümdarynyň üstüne ýöriş edenlerinde, Atsyz batyrlyk görke­zip, urşuň ykbalyny çözmäge uly ýardam edipdir.

Bahylçylyk edýän emirler, serdarlar Atsyzy Soltan Sanjara ýa­manlap başlapdyrlar. Şol sebäpli Soltan Sanjaryň Atsyza bolan garaýşy düýbünden üýtgeýär. 1135-nji ýylda gaznaly soltany Bahram şanyň garşysyna ýörişden soň, Soltan Sanjar goşuny bilen Balha gelýär. Balhda Atsyz soltandan rugsat sorap, Horezme dolanýar. Atsyz Horezme gelenden soň, Soltan Sanjara sala salmazdan, özbaşdak hereket edip başlaýar. Ol Müňgyşlak, Jent aralarynda säh­ralykda ýaşaýan çarwa türkmenleriň üstlerine talaňçylykly ýörişler geçirip, mal-mülklerini alýar. Soltanyň Horezmdäki adamlarynyň mal-mülklerini ellerinden alýar. Şol hem Soltan Sanjaryň Horezme ýöriş etmegine sebäp bolýar. Soltan Sanjar 1138-nji ýylyň noýabrynda Horezmde Atsyzyň goşunyny ýeňlişe sezewar edýär. Soltan Sanjar Horezmiň hökümdary edip agasynyň ogly Süleýman şany be­lleýär. Soltan Horasana gidenden, Atsyz Horezme gelip, Süleýman şany ülkeden çykaryp kowýar. Ol 1140-njy ýylda Soltan Sanjaryň tabynlygyndaky Buharany basyp alýar. 1141-nji ýylda Atsyz Sol­tan Sanjaryň Mawerannahra, garahytaýlylaryň üstüne ýörişe ugrandygyndan peýdalanyp, Maryny eýeleýär we soltanyň döwlet hazynasyny alýar. 1142-nji ýylda bolsa Nişapury eýeleýär. Öz adyna hutba okadýar we zikge kakdyrýar. Katwan söweşinde ýeňlip yzyna dolanan Soltan Sanjar 1143-nji ýylda Horezme ikinji gezek ýöriş edýär. Gazaply söweş gidýän wagty, Atsyz ýene-de soltana töwella edýär. Soltan Marydan alnyp gaýdylan hazynalarynyň ählisini alyp, Atsyzy bagyşlap, yzyna dolanýar. Soltan Sanjar 1147-nji ýylda üçünji gezek Horezme ýöriş edýär. Atsyz berk Hazarasp galasyna girýär, gala soltanyň goşuny tarapyndan gabalýar. Bu söweşde Atsyz ýeňilşe sezewar bolýar. Adamlaryň uly töwellalary netijesinde, soltan ýene-de Atsyzy bagyşlaýar. Ýaraşykdan soň, Atsyz soltanyň garşysyna çykmaýar.

Soltan Sanjar ýesir düşen wagty Atsyz oguzlara hat ýazyp, sol­tany bendilikden boşatmaga çagyrmak bilen çäklenmän, 1156-njy ýy­lda ogly Ilarslany ýanyna alyp, ägirt uly goşun bilen Şähristana gelýär. Ýöne 1156-njy ýylda Soltan Sanjar bendilikden gaçýar. Atsyz solta­na hat iberip, özüniň tabynlygyny bildirýär. Emma 1156-njy ýylyň iýul aýynda Atsyz 61 ýaşynda, ysmaz keseli bilen keselläp aradan çykýar. Şeýlelikde, soltan Atsyz Horezmiň özbaşdaklygyny gazanyp, dünýäden ötýär. 1157-nji ýylda bolsa 41 ýyllap Seljuk döwletini do­landyran beýik Soltan Sanjar dünýäden ötýär. Türkmen halkynyň taryhynda uly yz goýan Seljuklaryň zamanasy tamamlanýar. Köneür­genç türkmen döwleti barha kuwwatlanyp başlaýar.

**Köneürgenç türkmenleriniň döwleti Il Arslanyň we Soltan Tekeşiň döwründe**. Horezmşa Il Arslan (1156 – 1172 ý.) Maryny, Nusaýy, Dehistany eýeläpdir. Horezmşa Il Arslan ýöriş edip, öz hökümdarlygyny Mawerannahra we Jende çenli giňeldipdir. Il Arslan 1172-nji ýylda Gürgençde aradan çykypdyr. Horezmşa Tekeş (1172 – 1200 ý.) Merkezi Aziýada iň kuwwatly soltanlaryň biri bolup, Nişapury, Reýi basyp alýar. Gün­batar seljuklaryň üstüne ýöriş edip, söweşde soltan Togrul II öldürilýär. Soltan Tekeşiň hökümdarlyk eden ýyllary Köneürgenç türkmen döwletiniň çägi Syr­derýadan Yraga çenli giňelipdir. Soltan Tekeşiň barha güýçlenmegi Bagdat halyfyna ýaramandyr. 1200-nji ýylda soltan Tekeş Bagdada ýöriş edýärkä dünýäden ötensoň, horezmşanyň goşuny Köneürgenje gaýdyp gelýär. Tekeş Gürgenje getirilip, özüniň gurduran aramgähin­de jaýlanylýar. Tekeşden soň horezmşalaryň tagtyna onuň ogly *Alaeddin Muhammet* (1200 – 1220 ý.) çykýar. Muhammet şa Mawerannahry elde saklamak üçin köp gezek Syrderýanyň kenarlarynda söweşýär. Garahytaýlylaryň paýtagty Otrary eýeleýär (1210 ý). Balh, Gaz­na welaýatlaryny eýeleýär we ol ýerleri ogly Jelaleddin Meňburna hökümdarlyga berýär. Muhammet şa özüne Soltan Sanjaryň derejesi­ni dakýar, “Isgender Zülkarneýin” diýen lakamy alýar. Hytaýy basyp almagy ýüregine düwýär.

Muhammet şa Bagdat halyfy an-Nasyrdan ähli yslam ýurtlarynyň soltany hökmünde Horezmşanyň ykrar edilmegini talap edýär. Beýle ýagdaý bilen halyf ylalaşmaýar. Şonuň üçin hem 1217-nji ýylda Horezmşa goşun bilen Bagdada ýöriş edýär. Asadabat geçelgesine ýe­tende, güýçli gar ýagýar we goşunyň bir bölegi heläk bolýar. Alaeddin Muhammet mejbury ýagdaýda yzyna dolanýar. Şondan soň onuň işi oňuna bolmandyr. Horezmşa Samarkantda, ejesi Türkan hatyn bolsa Gürgençde (Köneürgençde) hökümdarlyk edýärler. Horezmşa ejesiniň garşysyna gidip bilmeýär. Türkan hatyn öz diýenini ýöredýär. Köneürgenç türkmenleriniň döwletiniň şeýle güýçli ösen ýagdaýynda ýurduň için­de agzalalyk, gapma-garşylyklar başlaýar. Netijede, şeýle ýagdaý Horezmşalar döwletiniň agyr synaga döz gelmän, Çingiz hanyň öňünde boýun egmegine getiripdir.

**Gürgenjiň syýasy-medeni ösüşi.** Köneürgenç türkmen döwleti XII – XIII asyrlaryň sepgidinde Merkezi Aziýany, Owganystany, De­mirgazyk Hindistany, Eýrany, Yragy öz tabynlygynda saklapdyr. Köne­ürgenç türkmenleriniň döwletiniň garamagynda 400-den gowrak şäher bolupdyr. Ỳurtda ekerançylyk, senetçilik, hünärmentçilik ylym we medeniýet uly ösüşlere eýe bolupdyr. Ajaýyp şahyrlar, edebiýatçylar, taryhçylar, ylym adamlary Horezmde jemlenipdir. Köneürgenç türkmen döwletiniň paýtagty Gürgenç medeniýetiň, ylmyň, hünärmentçiligiň we söwdanyň iri merkezine öwrülipdir. Şäherde uly ymaratlaryň gurluşygy alnyp barlypdyr. Gürgenjiň hünär­mentçilik önümleri dünýäniň köp ýurtlarynda şöhratlanypdyr. Horezm Beýik Ýüpek ýolunyň çatrygynda ýerleşendigi sebäpli, Gürgenje dür­li ýurtlardan täjirler, söwdagärler haryt getiripdirler. Olaryň getiren harytlary Horezmiň üsti bilen Alynky Aziýa we Ỳewropa ýurtlary­na‑da äkidilipdir. Köneürgenç türkmenleriniň döwletinde altyn dinardan başga‑da, mis pullar hem söwda dolanyşygynda ýörgünli bolupdyr. Täjirler Wolga derýasynyň ýokary akymyndaky halklar bilen söwda aragatnaşygyny ýola goýupdyrlar. Ol ýerden dürli-dürli haýwanlaryň derilerini geti­ripdirler. Şol döwürde Gäwürgala, Galalygyr, Zamahşar, Şasenem we beýleki köne galalarda ýaşaýyş gyzgalaňly häsiýete eýe bolýar. Bu şäherlerde hem senetçilik, söwda çalt depginde ösüp başlaýar.

**2. Muhammet II onuň döwleti dolandyrmakdaky içeri we daşary syýasaty.**

Horezmşa Muhammet Maweran­nahry eýeländen soň, özüni Çingiz handan pes tutmandyr, özüne Is­gender Zülkarnaý, ikinji Soltan Sanjar atlaryny berip, Hytaýy basyp almagy arzuw edipdir. Emma Çingiz hanyň özünden öňürti Hytaýy basyp alandygyny eşiden Muhammet şa howpa düşýär. Çingiz han baradaky ýaýran gürrüňleri barlamak üçin Mongoliýa tarap ilçileri iberýär. Horezm şanyň ilçileri birnäçe wagtdan soň, Pekinde Çingiz han tarapyndan sypaýyçylyk bilen kabul edilýär. Çingiz han Muhammet şa barada köp zat bilýändigini we ony Günbataryň patyşasy hasaplandygyny aýdyp, ilçileri sowgat bilen yzyna ugradýar. Söwda kerwenleri iki ýurduň arasynda gatnamagyny dowam edipdir. Çingiz hanyň Horezme gaýdan ilçilerine, asly Ho­rezmli baý täjir Mahmyt Ýalawaç baştutanlyk edipdir. Çingiz hanyň iberen hatynyň ahyrynda, onuň Muhammet şany öz ogullarynyň biri ýaly görýändigini aýdypdyr.

Beýle diýmek “Men seni öz hyzmatkärim ýaly görýärin” diýme­gi aňladypdyr. Muhammet şa Ýalawaja haýbat atyp, Çingiz han bara­da hakykaty aýtmagy talap edipdir. Mahmyt Ýalawaç şeýle jogap be­ripdir: “Siziň Alyhezretiňiz, goşunlaryň Çingiz hanyň goşunlarynyň öňünde edil garaňky gijäniň içindäki tüsse ýalydyr”. Mahmyt Ýala­waç Çingiz hanyň ýanyna Horezmşanyň ýagdaýy barada doly maglu­matlary eltipdir. 1218-nji ýylda Çingiz han Horezmşa bilen şertnama baglaşmak tabşyrygy bilen, öz ilçilerini köp gymmatbaha sowgatlar bilen uly kerwene goşup iberýär. Bu kerwen Syrderýanyň kenaryndaky Otrar şäherçesinde düşläninde, şäher häkimi, Muhammet şanyň daýysy Gaýyrhan, kerwendäki 450 adamyň ählisini içalylykda aýplap tussag edýär we kerweni talaň edip, ählisini ölüme höküm edipdir. Diňe bir düýekeş sypyp gaçýar we ähli wakany Çingiz hana ýetirýär. Emma Çingiz han gazabyny saklap, Horezme täzeden ilçilerini iberipdir. Bu gezek Muhammet şanyň özi gedemlik bilen baş ilçini öldürmegi, beýlekileriniň sakgalyny kesip, yzlaryna kowup goýber­megi buýrupdyr. Sakgaly kesilen ilçiler Çingiz hanyň ýanyna gaýdyp gelipdir we şondan soň Çingiz han Horezme ýöriş etmegi ymykly ýüregine düwüpdir.

Muhammet şa ýurdunda öz raýatlaryna hem rehimsizligi, zulu­my rowa görüpdir. Salgytlar telim esse köpelipdir, soňabaka ýylda 3 gezek hyraç ýygnap başlapdyrlar. Şol sebäpden halkyň arasynda Muhammet şa nälet okaýanlaryň sany artypdyr. Muhammet şanyň ejesi Türkan hatyn hem örän hilegär we yz­gytsyzlyk bilen döwlet işine gatyşypdyr. Abraýly kethudalary, serker­ deleri köşkden kowupdyr, özüne garyndaş gypjakly hyzmatkärlere belent wezipeleri beripdir. Gypjakly serkerdeler Muhammet şanyň permanlaryna gulak hem asmandyrlar. Gürgenjiň şyh – mollalary hem Muhammet şanyň we Türkan hatynyň edýän işlerinden ýaňa ga­zaba münüpdirler. Şeýle ýagdaý Çingiz hanyň Horezme ýörişini has aňsatlaşdyrypdyr.

**Mawerannahryň basylyp alynmagy.** Urşuň gutulgysyzlygy­na gözi ýeten Muhammet şa harby maslahat geçiripdir. Horezmşalar döwletiniň ruhy sütüni hasaplanan Şyhabeddin Hywaky, şanyň ogly Jelaleddin Meňburny we birnäçe serkerdeler ähli goşuny Syrderýanyň kenaryna jemläp, duşman bilen aýgytly söweşmegi teklip edipdirler. Emma Muhammet şa goşuny birnäçe böleklere bölüp, öz esasy güýjü­ni dürli şäherleri we galalary goramaga dargadypdyr. Häkimlere we raýatlara her kim özüni goramaly diýen manyly permanlary iberipdir. Jelaleddin atasyndan goşunlary özüniň baş bolmagynda söweşe iber­megi sorapdyr, emma şa beýle etmäge rugsat bermändir. Horezmşanyň ýeňilmeginiň esasy sebäbi onuň harby hereketleriniň Çingiz hanyň söweş ussatlygynyň öňünde güýçsüz we gowşak bolmagydyr.

1219-njy ýylda Çingiz han 200 müňlük atly goşuny bilen Merkezi Aziýa tarap ýola düşýär. Mongollara söwda kerwenleri ýol görkezip­dirler we Çingiz han ilki bilen Otrar galasyny gabaýar. Syrderýanyň kenaryndaky bu gala 6 aýlap gabawda saklanandan soň, zabt edilip alynýar. Şol ýerde Çingiz han goşunyň bir bölegi bilen, öz ogly Ju­çyny Syrderýanyň aşak akymyndaky şäherleri eýelemäge, Çagataý bilen Ugedeýi Gürgenji eýelemäge iberýär. Çingiz hanyň özi Tuluý bilen Buharany, Samarkandy we Mawerannahryň beýleki şäherlerini basyp almaga ugrapdyr.

**Muhammet şanyň gaçyp gitmegi.** 1220-nji ýylyň fewral aýynda Çingiz hanyň goşuny Buharany gabapdyr. Galadaky 12 müň goşunyň serkerdeleri we şäher häkimi boýun egip, galanyň derweze­sini açypdyrlar. Diňe 400 sany batyr esgerler birnäçe günläp duşman bilen söweşipdir.

Çingiz hanyň buýrugy bilen Buharanyň ähli ilaty meýdana kowlup çykarylýar. Ýaş we daýaw adamlary gabawa düşen beýleki galalary ýykmaga kowup äkidýärler. Buharany doly talap, ýumrup we otlap bolanlaryndan soň, Çingiz han Mawerannahryň paýtagty Samarkanda tarap ýola düşýär.

Buharanyň başyna düşen elhenç waka hakyndaky habarlar, adamlardaky howsalalary we gorkyny has-da artdyrýar. Baryndan be­teri ýurduň eýesi Muhammet şa gorkudan ýaňa, akylyny ýitiren ýaly bolýar. Münejjimler Muhammet şanyň ýaman ýyldyza sataşandygyny aýdýarlar. Muhammet şanyň 400 müňe golaý goşuny ýurduň dürli ýerlerine dargadylypdyr. Muhammet şa Samarkandyň goranyş ga­lasyny gurýanlaryň ýanyna baryp: “Eger mongollaryň her bir atlysy, öz gamçylaryny biziň üstümize taşlasalar, gömlüp galarys” diýip, hemmeleri ruhdan düşüripdir. Özi bolsa goşun ýygnamak bahanasy bilen Owganystana, ondan aňryk Gürgene gaçypdyr. Çingiz han Muhammet şany tutup getirmek üçin özüniň baş serkerdeleri Jebe we Subudaýy 30 müň atly bilen kowga iberipdir. Muhammet şa gorkusy­na Hazar deňziniň çetki adalarynyň birinde gizlenýär we şol ýerde 1220-nji ýylda dünýäden ötýär. Baştutansyz galan ýurdy mongollar rehimsizlik bilen basgylapdyrlar. Türkan hatyn hem tutulyp, Çingiz hana ýesirlige iberilipdir.

**3. Mongollaryň Köneürgenç döwletine aralaşmagy.**

**Gürgenjiň gahrymançylykly goralyşy.** Muhammet şa ölmezin­den öň, ogly Jelaleddini soltan diýip tagta çykarmagy wesýet edipdir. Haçan-da, Jelaleddin Gürgenje gelende, Türkan hatynyň goýup gi­den serkerdeleri dönüklik edip, ony öldürmekçi bolupdyrlar. 1221-nji ýylyň başynda Jelaleddin paýtagty taşlap gitmäge mejbur bolýar.

Goragsyz galan galany basyp almak üçin Çingiz hanyň Juçy, Çagataý, Ugedeý diýen ogullary iberilipdir. Gürgenç Merkezi Aziýa­da mongollara garşy tutanýerlilik bilen aýgytly garşylyk görkezen şäherleriň biri bolupdyr.

Şäher ilaty, aýratyn hem hünärmenler, ownuk söwdagärler, umu­man, bütin halk aýgytly göreşe çykyp, mongollaryň gala ýykýan, ot zyňýan gurallaryndan gorkman söweşipdirler. Galany goraýanlaryň depesine mongollaryň içi nebitden doly lowlap ýanyp duran küýze­leri atylyp düşýärdi. Muňa garamazdan, şäherliler örän batyrlyk bi­len garşylyk görkezýärdiler. Mongollar şähere kürsäp girip, ençeme köçeleri eýeläp, şäheriň içinden geçýän uly ýabyň üstündäki köprä münüpdirler. Şäherliler olary köpriniň üstünde gabap, hemmesini gyrypdyrlar. Her bir köçe, her bir öý üçin söweş gidipdir.

Gahryman şäher 3 aýlap gazaply duşmanyň yzygiderli hüjüm­lerini yzyna serpikdiripdir. Çingiz han bu şäheri suwa gark etmegi buýrupdyr. Diňe şondan soň mongollar şähere kürsäp giripdirler. Gizlenip, gaçyp, ilki tutulyp, soňra halas bolmak ýaly mümkinçilik bolmandyr. Halk kükregini gerip öz ojagyny goraýardy. Gürgenjiň goranyşyna şyh Nejmeddin Kubra we onuň talyplary ýolbaşçylyk edipdirler. Şäheri goraýjylaryň ählisi gahrymanlarça wepat bolupdyr­lar. Diri galan 100 müň hünärmeni mongollar başga ýerlere sürüp äkidipdirler. Gürgenç tüýs ussat hünärmenleriň şäheridi. Mongollar Gürgenç şäherini rehimsiz talapdyrlar, ýykyp-ýumrupdyrlar, diri ele düşenleri beýleki galalary zabt etmek üçin goşunyň öňüne sürüp äkidipdirler. Mongol söweşijileri ilatyň galanyny öz aralarynda paýlaşypdyrlar. Aýallary, çagalary, garrylary uçdantutma gyrypdyrlar. Her bir mongol söweşijisine 24 sany ýesir ýetipdir diýen maglumat­lar bar. Birnäçe aýlap gabawda bolup, soňra ýumrulan şäherde bir million adam ölendir diýip, taryhçylar ýazýarlar.

Horezmiň beýleki gülläp oturan Dargan, Jigerbent, Pitnek, Ha­zarasp, Kät ýaly şäherlerini-de mongol basybalyjylary rehimsiz toz­durypdyrlar. Şol wagt Horezmde bazarsyz ýekeje-de şäher, oba bol­mandyr.

**4. Jelaleddin Meňburunuň mongal basypalyjylaryna garşy göreşleri we görkezen edermenligi. Könürgenç döwletiniň synmagy.**

**Jelaleddin mongol basybalyjylaryna garşy göreşen görnükli serkerdedir.** Çingiz han bilen bolan gazaply söweşlerde şowsuzlyga uçran Muhammet şa ýurdundan mejbury ýagdaýda gidip, 1220-nji ýylda Hazar deňziniň adalarynyň birinde aradan çykýar. Onuň ogly Jelaleddin mongollara garşy gaýduwsyz göreşip, mertligiň ajaýyp nusgasyny görkezipdir.

Çingiz han Gürgençden çykyp gaýdan Jelaleddini gola sal­mak maksady bilen Horasanda galalary yzly-yzyna ýumrup ýören goşunlaryna Marydan Şährislama çenli atly gosunlary goýup, şazadany aňtamagy we tutup getirmegi tabşyrypdyr. Jelaleddin, dogrudan hem, ýanynyň üç ýüz atlysy bilen Nusaýyň golaýynda garawulçylyk çekip ýören 700 atlydan ybarat mongollara duş gelýär. Ol güýji az bolsa-da, ýüz öwürmän edermenlik bilen söweşe girýär we mongol goşunyny doly dargadýar. Jelaleddin mongollaryň at-ýaragyny alyp, Nişapura tarap geçip gidýär. Onuň bu ýeňşine daýhanlar we maldarlar örän be­genipdirler. Ýol ugruna Jelaleddiniň ýanyna 30 müň çemesi goşun ýygnanypdyr. Jelaleddin Owganystandaky Gazna şäherine baryp, 70 müňe golaý goşun jemleýär. Jelaleddin goşunlaryň özdiýenli serker­delerini jebisleşdirmegi we mongollara garşy kuwwatly güýje öwür­megi başarypdyr. Jelaleddiniň goşuny bilen mongollaryň goşuny Ow­ganystandaky Penjşir jülgesinde garpyşýar. Iki gije-gündiz dowam eden söweşde mongollar ýeňilýärler. Olardan az sanly mongol gaçyp Çingiz hanyň ýanyna özlerini atypdyrlar.

Jelaleddiniň garşysyna Çingiz hanyň özi uly goşun bilen gelip­dir. Jelaleddin Hind derýasyna tarap çekilýärkä, yzly-yzyna kiçiräk söweşleri edip, duşmanyna uly zyýan ýetiripdir. Aýgytlaýjy söweş 1221-nji ýylyň noýabrynda Hind derýasynyň boýunda Nilýap diýen geçelgäniň ýanynda bolupdyr. Şol ýerde bolan gazaply, san taý­dan deň bolmadyk söweşde Jelaleddin ýeňilýär. Jelaleddin ejesini, aýalyny, çagalaryny gämä mündürip, derýanyň beýleki tarapyna ge­çirmegi buýurýar. Ýöne gämi daşa degip, olar derýada gark bolýarlar. Jelaleddiniň ýedi ýaşly ogly duşmanyň eline düşýär. Ony Çingiz han ölüme buýurýar. Jelaleddin aty bilen özüni derýa urup, beýleki kenara geçýär. Jelaleddiniň edermenligini görüp Çingiz han haýran galýar. Jelaleddin Hindistanda üç ýyllap bolýar, täze söweşlere taýýarlyk görüp başlapdyr. Emma goşundaky agzalalyk, gaýduwsyz türkmen soltanyny arzyly arzuwlaryna gowşurmaýar.

Jelaleddine öz hökümdarlygyny 1225 – 1231-nji ýyllarda Hä­zirbegjanda dowam etdirmek başardýar. Jelaleddiniň ykbaly barada dürli rowaýatlar bar. Şolaryň içinde onuň bir kürtüň elinden öldürilişi baradaky gürrüň hakykata golaýdyr. Türkmen hökümdary Jelaleddin Meňburun Köneürgenç döwletiniň iň soňky hökümdarydyr. Ol bütin yslam dünýäsiniň taryhynda iň mert, iň batyr hökümdarlaryň biri bo­lup geçýär. Köneürgenç döwleti 1231-nji ýylda ýykylýar.

Soltan Jelaleddiniň söweşjeň dosty we kätibi Muhammet an-Ne­sewi bu gahryman Horezmşa hakynda örän gymmatly maglumatlary beýan edýän kitabyny ýazypdyr.

**7. Tema : XVI-XVIII asyrlarda türkmenleriň syýasy we diplomatik gatnaşyklary.**

**Meýilnama:**

1. **XVІ asyryň ortalarynda türkmen halkynyň syýasy we durmuş- ykdysady ýagdaýy. Türkmenleriň ýaşan ýerlerinde Hywa, Buhara we Eýran bilen gatnaşyklary.**
2. **Etrek-Gürgen türkmenleriniň kärleri. Aba serdaryň gozgalaňy. Abulgazy han.**
3. **Türkmenleriň Nedir şanyň zulumyna garşy göreşi.**
4. **Keýmir kör we Hanaly han. Nedir şanyň döwletiniň dargamagy.**

**1. XVІ asyryň ortalarynda türkmen halkynyň syýasy we durmuş- ykdysady ýagdaýy. Türkmenleriň ýaşan ýerlerinde Hywa, Buhara we Eýran bilen gatnaşyklary.**

**XVI asyrda türkmen tire-taýpalarynyň ýerleşişi.** XVI asyr­da türkmen tire-taýpalary Hazar deňziniň gündogar kenarynda Etrek‑Gürgen boýlarynda, Kiçi we Uly Balkan daglarynyň töwereklerinde, Uzboýuň akymynyň ugurlarynda ýaşapdyrlar. Ahal, Etek, Te­jen, Mary etraplarynda-da gadymdan türkmen taýpalary oturypdyr. Etrek-Gürgen boýlarynda ýaşan türkmenlere XVI asyrda *“söýünhan”* türkmenleri ýa-da “ýaka” türkmenleri diýipdirler. “Söýünhan” ady Altyn Ordanyň düýbüni tutan Baty hanyň ady bilen baglydyr. Altyn Ordanyň hany Janybek hanyň döwründe günbatar Türkmenistanda ýaşan türkmenleriň hemmesi onuň golastynda bolupdyr. Olara “ýaka” türkmenleri diýilmeginiň sebäbi Hazar deňziniň ýakalarynda ýaşaýan türkmenler diýmegi aňladýar. XVI asyrda söýünhan we ýaka topary­na okly, gökleň, salyr, eýmir we beýlekiler giripdir. Bu taýpalaryň arasynda okly türkmenleri iň güýçlüsi bolup, gökleňler bilen gaty ýakyn bolupdyrlar. Şonuň üçin olara okly-gökleňler hem diýipdirler.

“Söýünhan” ady türkmen halkynyň halk döredijiliginde öz beýanyny tapypdyr. Mysal üçin, Mary türkmenleriniň arasynda aýallar çaga hüwdülände: “Söýüp-söýüp ýatyrsak, gyzyl güle batyrsak, Söýünhan diýen illerden söýgüli gelin getirsek” diýip sanaýarlar. Eýran taryhçysy Isgender Munşi “söýünhan” türkmenlerinden As­trabatda, Etrek-Gürgen boýlarynda we Hazar deňziniň kenarlarynda ýaşaýandyklaryny görkezýär. Türkmenleriň halk dessanlarynda söýün­han ähli türkmenleriň ýolbaşçysy hökmünde görkezilýär. Türkmenler söýünhan toparyny esenhan toparyna taý edip goýýarlar. Esenhan to­paryna XVI asyrda Maňgyşlakda ýaşan çowdurlar, igdirler, abdallar, bozajy, burunjyk, arabaçy ýaly taýpa-tireler giripdirler.

XVI asyryň ortalarynda salyrlaryň taýpa birleşmesi dargap, “içki” salyr we “daşky” salyr atlary bilen gabat gelýärler. Içki salyr­lara, salyrlaryň öz taýpasy, daşky salyrlara ärsary, saryk, teke, ýomut we başga taýpalary giripdir. Içki salyrlar Balkan daglarynyň töwe­reginde esenhan türkmenleri bilen golaý ýaşapdyrlar. Daşky ýa-da horasanly salyrlar Köpetdag eteklerine süýşüp gelipdirler. Salyrlaryň birleşmesiniň esasyny salyrlar bilen ärsarylaryň düzendigini Abulga­zy hem belläp geçýär. Olardan başga-da Balkan daglarynyň töwere­ginde garöýli, Horasanda baýat taýpalarynyň ýaşandygy aýdylýar.

**Türkmenleriň hojalygy we dolandyrylyşy.** 1558-nji ýylda Merkezi Aziýa syýahata gelen angliýaly Antoni Jenkinsonyň habar bermegine görä, türkmenler göçme çarwaçylyk bilen meşgullanyp, düýe we gylýal sürülerini bakypdyrlar.

Türkmenler oturymly ekerançylyk bilen hem meşgul bolupdyr­lar. Etrek-Gürgende, Uzboýda, Sarygamyş, Derýalyk etraplarynda, dag eteklerinde, Mary oazisinde ýaşan türkmenler ekerançylyga esasy orun beripdirler.

Türkmenler maldarçylyk önümlerini Hywanyň, Buharanyň, Hyradyň, Maşadyň, Nişapuryň, Astrabadyň bazarlarynda galla we başga hojalyk önümlerine çalşypdyrlar. Türkmenleriň hojalygy te­bigy ýagdaýlara görä üýtgäp durupdyr. Olar gurakçylyk ýyllarynda ekerançylykdan maldarçylyga geçipdirler.

Türkmen aýal-gyzlary goýun we düýe ýüňünden keçe, haly, palas, kilim, horjun, çuwal, torba, çäkmenlik mata, argaş çuwallary, gara öý üçin üzük, serpik, durluk ýaly dürli önümleri taýýarlapdyr­lar. Türkmenleriň ýaşan ýerlerinde şaý-sep ýasaýan ökde zergärler, demirçi ussalar, agaç ussalary, küýzegärlar we beýleki hünärli ussa­ lar bolupdyr. Deňiz we derýa kenarlarynda balykçylyk, çöl ýerlerde awçylyk edipdirler.

Türkmen jemagatynda maşgalabaşy, her bir obanyň aksakaly, her bir tiräniň -taýpanyň kethudalary bolupdyr. Olardan rugsatsyz, maslahat alman haýsy-da bolsa bir işiň başy tutulmandyr. Ekabyr ýaşulular, aksakallar, kethudalar ilata, esasan, parahatçylyk döwründe baştutanlyk edipdirler. Duşman howpy abanan wagtynda, hemmesi bileleşip, serkerde belläpdirler. Serkerdeleri diňe uruş tälimini bilýän, batyr, edermen adamlardan belläpdirler.

**Türkmenleriň Hywa hanyna tölän salgytlary.** XVI asyrdan başlap türkmenleriň ýaşan ýerleri goňşy döwletleriň göreş meýdanyna öwrülipdir. Etrek-Gürgen we Köpetdag etekleri Sefewiler döwletiniň, Amyderýanyň orta akymlary (Lebap) Buhara hanlygynyň ; Horezm, Balkan we Maňgyşlak Hywa hanlygynyň golastyna düşýär.

Hywa hanlygynyň döremegi bilen, Maňgyşlakda we Bal­kanda ýaşan türkmenleri boýun egdirmek maksady bilen çozuşlar başlanypdyr. Hywa hany Sufýan han (1526 – 1529 ý.) ärsary türkmen­lerinden zekat salgydyny zorluk bilen ýygnamak üçin türkmenleriň üstüne öz beratdarlaryny (salgyt ýygnaýjylaryny) iberip durýan eke­ni. Günleriň birinde Balkan türkmenleri hanyň zekadyny zorluk bi­len ýygnamaga gelen 40 sany beratdary öldüripdirler. Sufýan han muňa gahar edip, Ürgençden türkmenleriň ustüne ýörişe ugraýar. Är­sary türkmenlerine horasan salyrlaryndan kömege gelipdirler. Bular bileleşip goranmak üçin Çutak (Çatak) diýen gyry saýlap alypdyr­lar. Bu galany eýelemek örän kyn bolupdyr, ýöne galanyň golaýynda içer ýaly süýji suw tapylmandyr. Sufýan han bu ýörişde türkmenleri ýeňipdir. Köp mukdarda mallary olja alypdyr. Ärsarylaryň köpüsini ýesirlige sürüp äkidipdir. Gepleşik geçirilip ýaraşyk baglaşylandan soň, türkmenler özleriniň öldüren 40 sany salgyt ýygnaýjynyň, her biriniň huny üçin 1000 goýun tölemäge razy bolupdyrlar. 40 müň goýnuň 32 müňüni ärsarylar bilen horasanly salyrlar (her haýsy 16 müň), galan 8 müňüni bolsa daşky salyrlara girýän tekeler, sary­klar, ýomutlar tölemeli edipdirler. Emma soňky ýyllarda şonça goýny her ýylky salgyt hökmünde alyp başlapdyrlar. Horezm hanlary 40 müň goýnuň daşyndan goşmaça 100 müň goýun salgyt salypdyrlar. Üçil türkmenleri bolsa özleriniň ekinlerinden hana “deh ýek” (ondan bir) salgydyny töläp başlapdyrlar.

Hanyň ýerli dikmeleri hem öz peýdasyna goşmaça salgyt ýyg­napdyrlar. Şeýle ýagdaý XVI asyrda türkmenleriň Hywa hanlygy bi­len gatnaşyklaryny has-da ýitileşdiripdir.

**Nusaýda, Durunda, Abiwerdde Horezm hanlarynyň häkim­ligi.** XVI asyrda Horezm, Buhara hanlyklary hem-de Eýrandaky gyzylbaşlar türkmenleriň üstüne talaňçylykly ýörişlerini dowam et­dirýärler.

Şol döwürde Köpetdagyň etekleri Dagboýy, Amyderýanyň ke­narlary Suwboýy diýlip atlandyrylypdyr. Horezm hanynyň iň iri mül­ki Köpetdag eteginde ýerleşip, onuň merkezi Durun galasy bolupdyr.

Horezm hany Awanyş ogly Dinmuhammede ýol bermändir, mydama öz göz astynda elgarama edip saklapdyr. Şonuň üçin hem Dinmuhammet 19 ýaşyna ýeten badyna, öz töweregine batyr ýigitleri ýygnap, Horasana çapawulçylyk edip başlaýar. Ol Garagumda Dinar diýen guýynyň başynda Durundan zekat görnüşinde ýygnalan we Ho­rezme iberilen mallary talapdyr.

Ol Horezmiň mirasdüşer şazadalarynyň tagt ugrundaky göreşine işjeň gatnaşyp, Horezm hanlygynyň düýbüni tutan Ilbars hanyň nes­lini doly diýen ýaly gyryp gutarypdyr. Şundan soň Dinmuhammet Durnuň häkimi wezipesine bellenilipdir.

Dinmuhammediň Durna gelen wagty Buhara hany Ubeýdullanyň Horasana talaňçylykly çozuşlar edýän wagtyna gabat gelýär. Tahmasp (1524 – 1576 ý.) Horasanyň howpsuzlygyny we abadançylygyny saklamak maksady bilen Horezm döwletine dostlukly gatnaşyklary teklip edýär. Şundan peýdalanyp, 1536 – 1537-nji ýyllarda Dinmuhammet özüniň ýaşajyk jigisi Aly soltan bilen şa Tahmaspyň köşgüne barýar. Şa Tahmasp Dinmuhammedi diňe bir Durnuň däl-de, eýsem, Nusaýyň we Abiwerdiň häkimi edip belläpdir.

Dinmuhammet öň Horezmiň häkimi bolan bolsa, indi demirga­zyk Horasanda şa Tahmaspyň adyndan hereket edip başlaýar.

**2. Etrek-Gürgen türkmenleriniň kärleri. Aba serdaryň gozgalaňy. Abulgazy han.**

**XVI asyrda Etrek-Gürgen türkmenleriniň kärleri we durmuşy.** XVI asyryň ortalarynda Horezm hanlarynyň golastyndaky türkmen taýpalary agyr sütemden dynmak üçin Etrek-Gürgen boýlary­na göçmäge mejbur bolýarlar. “Söýünhan” ýa-da “ýaka” türkmenleri ady bilen tanalan gökleň, okly, eýmir we beýleki taýpalar, köplenç, maldarçylyk, ekerançylyk bilen meşgullanypdyrlar. Senetçilik, ussa­çylyk edýän adamlar hem köp bolupdyr. Emma, türkmen taýpalary dagynyk ýaşansoňlar, goňşy döwletler elmydama türkmen topragyna talaňçylyk edip, ilaty sürüp äkidýän ekenler.

Etrek-Gürgeni öz mülki hasaplaýan Tahmasp şa Sefewi türkmen­lerden zorluk bilen salgyt ýygnapdyr. Hywa hanlary hem Etrek-Gür­gen türkmenlerini öz raýaty hasaplap, salgyt talap edýän we talaýan ekenler.

**Aba serdaryň baştutanlygyndaky gozgalaňyň başlanmagy.** XVI asyryň birinji ýarymynda köp çapawulçylyklara, talaňçylyklara sezewar bolan Etrek-Gürgen derýalarynyň aralarynda we Hazar deňziniň kenarlarynda ýaşap, “ýaka türkmenleri” adyny alan türkmen taýpalary sefewileriň dikmelerine garşy köpçülikleýin çykyş edip başlaýarlar.

Tahmasp şa 1550-nji ýylda Astrabadyň häkimligine Şahberdi beg Keçelini belleýär. Şol häkimiň ýanyna ýaka türkmenleriniň wekilleri köp sowgatlar bilen barýarlar. Olaryň arasynda okly taýpasyndan bo­lan Aba atly görmegeý ýaş ýigide häkim mertebesini kemsidýän söz­leri aýdýar. Bu ýagdaýdan soň Aba Astrabatdan gaçyp, öz taýpasynyň arasyna gelýär. Aba öz ýigitleri bilen ýaka türkmenleriniň arasynda salgyt ýygnaýan şa wekilini öldürip, Astrabat häkimine garşy gozgalaň turuzýar. Gaýduwsyz batyrlygy üçin Aba serdar adyny alypdyr.

Haçan-da häkim Şahberdi beg Keçeli öz nökerleri bilen türkmenleriň üstüne gelende, ony hem öldüripdirler. Gyzylbaşlar As­trabady taşlap gaýdypdyrlar. Aba serdar Astrabada gelip, bäş ýyllap gyzylbaşlara garşy göreş alyp barypdyr. Olaryň türkmenlere garşy ýöriş etmäge güýji ýetmändir.

1555-nji ýylda Tahmasp şa Astrabada uly goşun iberýär, Aba serdar hem urşa taýýarlanýar. Şol döwürde Durnuň we Köneürgenjiň hökümdary bolan Aly soltana habar beripdir. Aly Soltan uly goşun bilen Aba serdara kömege gelipdir. Gyzylbaş goşuny açyk söweşe çykyp bilmän gepleşikleri geçirip, yzyna gaýdypdyr.

1557 – 1558-nji ýyllarda Eýran şasy Aba serdary ýok etmek üçin täzeden goşun iberipdir. Bu gezek hem Aba serdar we Aly soltan birleşip, gyzylbaşlaryň 12 müň adamly goşunyny derbi-dagyn edip, köp olja we at alypdyrlar. Şa Tahmasp açyk söweşde ýeňiş gazanyp bilmejekdigine göz ýetirip, dildüwşük guradýar. Gije gapyl ýatan wagty, Aba serdary öldürip, kellesini Tahmasp şa eltip berýärler.

Aba serdar edermen, gaýduwsyz, batyrgaý serdar, türkmen taýpalarynyň agzyny birikdirmegi başaran tanymal döwlet işgäri hökmünde taryha giripdir.

**Astrabat türkmenleri Aba serdaryň gozgalaňyndan soňky döwürde**. Aba serdar öldürilse-de, türkmenler özbaşdaklyk ugrunda göreşlerini bes etmändirler. Şa Apbasyň döwründe (1586 – 1628 ý.) eýmir türkmenleriniň arasynda Allaýar han atly bir hökümdar döreýär. Ol şa Apbasyň Astrabatdaky häkimlerini kowýar. Allaýar hany öz ta­rapyna çekmek üçin Şa Apbas ony öz ýanyna çagyryp, Astrabada hä­kim edip belleýär. 1598-nji ýylda Allaýar han ölýär we ornuna ogly Muhammetýar hanlyk etmekçi bolýar. Emma türkmenler agzalalyk tapyp, Muhammetýary öldüripdirler. 1597-nji ýylda türkmenleriň agzynyň alaranyndan peýdalanyp, Şa Apbas Astrabada jeza beriji goşun iberipdir. Türkmen obalary talanyp, otlanyp, ekinleri torç edi­lip, mallary alnyp, adamlar ýesir edilip, sürüp äkidilip başlanýar.

Gyzylbaşlaryň hüjüminden goranmak üçin köp türkmenler Etrek derýasynyň demirgazyk tarapyna geçipdirler we olara Garry han baştutanlyk edipdir. Astrabadyň häkimi Feridun mürze bilen Garry han 1621-nji ýyla çenli 17 gezek urşupdyr. Garry hanyň galasy – Gar­rygala (Magtymguly) etrabynyň çäginde ýerleşipdir.

Türkmenler 1606–1607-nji ýyllarda şa tarapyndan goýlan Astrabadyň häkimi Ỳusup hana garşy gozgalaň turzupdyrlar. Gar­ry hanyň ýolbaşçylygynda Mübärekabat galasyna hüjüm edip­dirler. 1607–1611-nji ýyllarda gökleňleriň serdary Şanazar begiň baştutanlygynda türkmenler birnäçe gezek gozgalaň edipdirler. Astrabadyň häkimi gozgalaňçylary jezalandyrmak üçin 12 müň atly bilen gökleňleriň üstüne hüjüm edipdir. Derýanyň kenaryndaky bat­galykda olaryň arasynda söweş bolýar. Türkmenler köp adam ýitirip, yza çekilmäge mejbur bolýarlar.

Eýrandaky Sefewi hökümdarlary türkmenleri açyk söweşde boýun egdirip bilmejekdigine göz ýetiripdir. Şonuň üçin olar türkmenleriň tire kethudalaryny, täsirli adamlaryny bir-birlerine garşy goýmak usulyny ulanypdyrlar.

**Türkmenler Abulgazy hanyň döwründe.** Abulgazy Eýranda 10 ýyllap (1630 – 1639 ý.) gözegçileriň golastynda Yspyhanyň golaýyndaky Tebarek galasynda ýaşapdyr. 1639‑njy ýylda ol ýesirlikden boşap gaýdýar we ilki türkmenleriň arasynda bolupdyr. Soňra Aral kenarlarynda ýaşan özbekleriň arasy­na gidýär. Özbekler Abulgazyny özlerine han göterýärler we Horez­me garşy ýörişe taýýarlanýarlar. Hywada hanlyk eden Abulgazynyň agasy Isfendiýaryň goşuny türkmenler ekeni. Söweşiň öň ýanynda Isfendiýar han dünýäden ötýär Abulgazy bolsa 1644-nji ýylda Hywa gelip, han tagtynda oturýar.

Türkmenler Abulgazynyň häkimiýetini ykrar etmeýärler we özleriniň Buhara tabyn boljakdyklaryny aýan edýärler. Şeýle yag­daýda Abulgazy bilen türkmenleriň arasyndaky gapma-garşylyklar ýitileşýär. Abulgazy Maňgyşlakdan Hywa gelýän türkmen täjirleriniň kerwenlerini köp gezek talapdyr.

XVII asyryň ahyrlarynda Horezmiň paýtagty Gürgençden, türkmen sähralaryndan uzakda bolan Hywa geçirilipdir. Şondan soň bu sebit Hywa hanlygy diýip atlandyrylyp başlanýar. Abulga­zy 1646‑njy ýylda Hywadan uzakda bolmadyk ýerde täze Ürgenç şäherini gurduryp, özbek ilatynyň köp bölegini şol ýere göçürýär. Şondan soň Horezmiň birwagtlar gülläp ösen paýtagty pese düşüpdir we ol Köneürgenç diýlip atlandyrylypdyr. Abulgazynyň bu syýasaty Amyderýanyň aşak akymlarynda ýaşaýan türkmen ilatyny suwdan kesmek üçin alnyp barlypdyr.

Abulgazy Hywany eýeländen soňra, Hazarasp galasynda ähtiýa­lanlyk bilen türkmenleriň 2 müňüsini kethudalary bilen bilelikde öl­düripdir. Şondan soň han goşunlary beýleki türkmen etraplaryna duý­dansyz çozup, ilatyň köpüsini gyryp, emlägini talapdyr.

Bu ýagdaý türkmen taýpalaryny Horezmi taşlap, Tejene, Ahala gitmäge mejbur edýär. Abulgazy türkmenleri yzarlap gaýdyp, 1647‑nji ýylda Tejene çozýar. Bu ýerden türkmenleriň bir bölegi Bamydyr Bör­mä çekilýärler. 1649-njy ýylda Abulgazynyň goşunlary ol ýerlere‑de ýöriş edýärler. Börme galasynyň golaýynda türkmenler bilen han goşunlarynyň arasynda gazaply söweş bolýar. Ol türkmenleriň üstüne başga-da talaňçylykly ýörişleriň ençemesini gurapdyr. Abulgazynyň ýazmagyna görä, şol ýörişlerde jemi 20 müň türkmen pida bolupdyr. Her niçik bolsa-da, türkmenler öz garaşsyzlygyny saklamak üçin Abulgazynyň gazaply harby syýasatyna garşy aýgytly göreşipdirler.

1663-nji ýylda Abulgazy han agyr keselläpdir we tagtyny ogly Anuşa hana tabşyrypdyr (1664 – 1674 ý.). Aradan köp wagt geçmän, 1664-nji ýylda Abulgazy han 60 ýaşynda dünýäden ötýär.

Abulgazy han 20 ýyllap (1644 – 1664 ý.) Horezmi edara eden, emma taryhda beýik hökümdar sypatynda däl-de, uly alym sypatynda galypdyr. Abulgazy bilimli, arap, pars, türki dillerine düşünýän adam bolupdyr. Arabystan, Eýran, Turan, Mongol patyşalarynyň, soltanlarynyň taryhy barada köp maglumatlary bilipdir.

Abulgazy hanyň 1661-nji ýylda ýazyp tamamlan “Şejerei teraki­me” – “Türkmenleriň nesil daragty” atly kitaby alymlaryň arasynda ady belli taryhy çeşme bolup durýar. Abulgazy “Türkmenleriň şejeresini” ýazmaga girişmezden öň, köp taryhy eserleri okap, anyk we baý maglumatlary ýygnapdyr. Kitapda türkmenleriň taryhy Oguz hanyň döwründen başlanyp, tä XVII asyra – Abulgazynyň ýaşan döwrüne çenli beýan edilýär. “Türkmenleriň nesil daragty” kitabynyň beýleki bir gymmatlygy bolsa Abulgazy 24 sany türkmen taýpasynyň atlaryny doly getirýär we düşündirişleri berýär. Şeýle hem bu ki­tapda Abulgazy öz hökümdarlyk eden ýyllarynda ýaşan türkmen taýpalarynyň atlaryny, meşgullanan kärlerini we beýleki gymmatly maglumatlary getirýär.

**XVII asyryň ikinji ýarymynda türkmenleriň göçe-göçlüginiň sebäpleri.** XVII asyrda türkmenler bitewi döwleti bolmansoň, Eýranyň, Buhara, Hywa hanlyklarynyň talaňçylygyna sezewar bo­lupdyrlar. XVII asyrdan XIX asyryň ortasyna çenli türkmen tire-‑taýpalarynyň ýaşan ýerleri dürli syýasy we ykdysady sebäplere görä, birnäçe gezek üýtgäpdir. Hywa hanlygynda ýaşan türkmenlere hanyň süteminiň barha güýçlenmegi, Hywa hanlarynyň türkmenleri suwdan kesmegi, Amyderýanyň akymynyň üýtgemegi bilen, Sarygamşyň gu­ramagy we Derýalykda ekerançylygyň pese düşmegi türkmenleriň göçe-göçlügine sebäp bolupdyr.

XVII asyryň ikinji ýarymynda türkmenleriň göçe-göçlügi has-da güýçlenipdir. Olaryň bir bölegi Maňgyşlakdan Russiýanyň günorta­laryna, beýleki bölegi bolsa Türkmenistanyň günortasyndaky dag ete­gi etraplaryna, gündogardaky Mary, Lebap etraplaryna göçüpdirler. Maňgyşlakdan çowdurlaryň, igdirleriň, söýnajylaryň bir bölegi Astra­hana göçüp gelýär we rus raýatlygyny kabul edýärler. Türkmenleriň başga bir topary Balkan daglaryndan, Uzboý ýakasyndan gaýdyp, Köpetdagyň etegi bilen gündogara tarap süýşüp, Lebapda ornaşypdyrlar. Türkmenleriň üçünji topary Balkan daglaryndan Ahal etraplaryna, Horezmden Mary oazisine tarap gaýdypdyrlar. Uzak wagt dowam eden göçe-göçlük türkmen halkynyň oturymly durmuşa geçmegine, bitewüleşmegine uly päsgelçilik döredipdir.

**3. Türkmenleriň Nedir şanyň zulumyna garşy göreşi.**

**Nedir şanyň türkmenler babatdaky syýasaty.** Nedir türkmen serdarlaryny öz tarapyna çekmekçi bolup, ýer, ummasyz pul, baýlyk, olja paýlap bermegi wada edipdir. Basyp alan ýerimizde sizi emeldar edeýin diýipdir. Emma onuň bu niýeti başa barmandyr. Şonuň üçin Nediriň türkmenlere garşy zulumy güýçlenipdir. Onuň hökümdar­lyk edip başlan wagtyndan türkmenleriň obalary, suwaryş desgalary weýran edilipdir. Bu gazaply süteme garşy türkmen taýpalarynyň iň uly gozgalaňlarynyň biri 1730-njy ýylda bolupdyr. Oňa dürli taýpa­lardan 10 müňe golaý adam gatnaşypdyr.

Nedir şa basyp alan ýerlerinden ýaş ýigitleri goşuna zorluk bilen ýygnapdyr. 1744-nji ýylda Nedir şa Osman döwletiniň üstüne ýöriş edende, türkmenlerden zorluk bilen urşa äkidilenleriň sany 60 müň adamdan geçipdir. Nedir şanyň bellän dikmeleri hem türkmenlere zorluk edip, boýun egmezek taýpalaryň ýaş oglanlarynyň ählisini gi­rewine saklapdyr we sähelçe bahana bilen gyrgyna beripdir.

1744–1745-nji ýyllarda türkmenleriň turzan gozgalaňlary has güýçlenip, köpçülikleýin häsiýete eýe bolupdyr. Hywada ýaşan türkmenleriň baştutany Muhammedaly uşagyň we Astrabat ýomut­laryndan kömege gelen Begenjaly beg bilen Muhammet Hasan hanyň baştutanlygynda başlanan söweşler örän gazaply bolupdyr. Nedir şa türkmenleriň bu gozgalaňyny basyp ýatyrmak üçin agasynyň ogly Alyguly hany Horezme ugradypdyr. Emma şanyň goşuny ýerli ilatyň güýçli garşylygyna sezewar bolupdyr.

Türkmenler bilen şanyň goşunynyň arasyndaky uly söweş Aksa­raý diýen ýerde bolupdyr. Türkmenler çar tarapdan duşmanyň üstü­ne çozuş edip başlapdyrlar. Iki goşun garpyşyp, örän gazaply söweş bolupdyr. Birnäçe günki söweşlerden soň, Eýran goşunynyň sany agdyklyk edip, barha öňe süýşüpdir, türkmenler bolsa duýdansyz atly çozuşlaryny dowam etdirip, gaça uruş edipdirler.

Türkmenleriň köpüsi öz maşgalalaryny, öýlerini duşmana ber­män, has uzaklara, Maňgyşlaga hem-de Balkana gitmäge ýetişipdirler. Şanyň goşuny eline düşen türkmenleriň ähli emlägini olja alyp, köp adamy ýesirlige sürüp äkidipdirler. Türkmenleriň Horezmde gozgalaň edýän wagtlary, Etrek-Gür­gen sebitlerinde hem türkmenleriň uly gozgalaňy bolup geçipdir. Gozgalaňa 20 müň atly-ýaragly adamlar gatnaşypdyr. Nedir şa bu gozgalaňy basyp ýatyrmak üçin uly goşun ibermeli bolupdyr. Söweşde iki tarapdan hem köp adam wepat bolupdyr, emma Nedir şanyň ser­kerdelerine türkmenleri boýun egdirmek başartmandyr.

Nedir şanyň türkmenleri ähli ýerden zorluk bilen Eýrana göçür­mek we olardan öz leşgerine nöker ýygnamak hyýaly başa barman galypdyr. Türkmenler jemlenip, Nedir şanyň iberýän jeza beriji ýörişlerini derbi-dagyn edipdirler, türkmenleriň özleri-de köp pidalary çekmeli bolupdyr. 1747-nji ýylda Nedir şa Merwiň ilatyna 850 müň tümen salgyt salypdyr. Nedir sanyň serkerdeleri öz nökerlerine sal­gyt töläp bilmedik adamlaryň gözlerini oýmagy, kellelerini kesmegi buýrupdyrlar. Şol döwürde ýaşap geçen beýik akyldar şahyr Döwlet­mämmet Azady öz eserlerinde halky agyr güne salýan häkimleriň edýän sütemini öz eserlerinde paş edipdir.

1746 – 1747-nji ýyllarda Nedir şanyň zulumyna garşy Merwde we Hazar deňziniň kenarlarynda ýaşaýan türkmenleriň uly gozgalaňlary bolupdyr. Nedir şa özüniň zalymlygy bilen her näçe rehimsizlik etse-de, türkmenleri öz hökümine boýun etmegi başaryp bilmändir.

**4. Keýmir kör we Hanaly han. Nedir şanyň döwletiniň dargamagy.**

**Keýmir kör we Hanaly han.** *Keýmir serdaryň* il arasynda ýör­günli ady Keýmir kördür, ol barada köpsanly gyzykly hekaýatlar aýdylýar. Şol rowaýatlaryň birinde Keýmiriň Nedir şa bilen döwürdeş bolup, Pälwan Hojanepesiň maşgalasynda doglandygy aýdylýar. Keýmir “Öz diýenini gögerdýän, kejirje” diýmegi aňladýar. Heniz çagaka pyçak oýnap, onuň gözüne agyr şikes ýetipdir. “Kör” diýen lakam-da şol sebäpli galypdyr. Şol döwürlerde tekeleriň hany Döwletmämmet Düýe­göz bolupdyr. Düýegozüň baştutanlygynda teke­ler Daşoguz sebitlerine, Wasa göçüp barypdyrlar. Düýegöz dünýäden ötenden soň, tekeler çagalyk­dan dogumly Keýmiri baştutan saýlapdyrlar.

Keýmir kör dilewar, parasatly, edermen ser­dar bolupdyr. Onuň baştutanlygynda tekeler Ahal etraplaryna göçüp barypdyrlar. Keýmir serdaryň baştutanlygynda türk­menler 1730-njy ýyllarda Nedir şanyň zulumyna garşy söweşipdirler. Özüniň dilewarlygy, ugurtapyjylygy bilen Keýmir serdar Nedir şanyň gazabyndan halky goran gezekleri hem bolupdyr. Keýmir ser­dar halkyň çyn hossary bolup, onuň bähbidi, ary-namysy ugrunda göreşipdir. Keýmiriň ady diňe öz taýpasynda däl, beýleki türkmen taýpalarynyň arasynda hem hormat bilen tutulypdyr.

1739-njy ýylda Nedir şa Hindistana ýöriş edende, gökleňlerden bolan Hanaly han öz atlylary bilen söweşiň öňüni başlapdyr. Hanaly han Gökleň Nedir şanyň huzurynda bolup, atly goşunlara baştutanlyk edip, sonuň ähli ýörişlerine gatnaşypdyr.

**Nedir şanyň ölümi we onuň döwletiniň dargamagy.** Nedir şa hökümdarlygynyň soňky ýyllarynda köp zalymlyk edipdir. Şonuň üçin gozgalaňlar, pitneler turup, yzy üzülmändir. Halk gozgalaňyndan biçak rehimsizlik bilen öç almak Nedir şanyň döwründe adaty ýagdaý bolupdyr. On müňlerçe adamlary gyrmak bilen, öz hökümdarlygyny saklajak bolupdyr.

1747-nji ýyl Nedir şanyň şalyk eden iň soňky ýyly bolupdyr. Şol ýyl Seýistanda we Bulujystanda uly gozgalaňlar turupdyr. Nedir şa gozgalaňy basyp ýatyrmak üçin özüne iň ygrarly serkerde hökmünde Alyguly hany iberýär. Emma Alyguly han gozgalaňçylara goşulyp, oňa baştutanlyk edip, özüni şa diýip yglan edipdir. Nedir şa köşk adamlarynyň we goşunbaşylaryň hemmesi Alyguly han bilen dil bi­rikdirendir öýdüp, olardan öç almagy ýüregine düwüpdir. Nedir şanyň goşuny Goçandyň eteginde-kä onuň goragçylaryna baştutanlyk edýän Muhammetguly hanyň ýolbaşçylygynda awşar hanlarynyň birtopary dildüwşük gurapdyrlar.

1747-nji ýylyň 19-njy iýuny gijesinde olar Nedir şanyň çadyry­na kürsäp giripdirler. Nedir şa iň soňky demine çenli urşup, garşylyk görkezenden soň, ahyry ony öldüripdirler. Nedir şanyň kellesini alyp, Hyrada Alyguly hana iberipdirler. Şu wakadan soň Alyguly han Adyl şa ady bilen başyna täç geýipdir. Şeýlelikde, Nedir şanyň talaňçylyk, rehimsizlik, zalymlyk bilen guran döwleti dargapdyr. Tiz wagtdan Eýran döwletine güýç-zorluk bilen birleşdirilen Owganystan, Hywa, Buhara, Azerbaýjan, Ermenistan, Gürjüstan bölünip aýrylypdyrlar. Nedir şanyň ölümi baradaky habar türkmenleriň arasyna ýaýran badyna, şanyň goýup giden dikmelerini we nökerlerini ýurtdan kowup çykarypdyrlar. Maňgyşlaga, Hazar deňziniň kenarlaryna Nedir şanyň çozuşlary sebäpli göçüp giden türkmenler, ýene-de öňki ýaşan ýerle­rine dolanypdyrlar.

Owganystanda özbaşdak döwleti döreden *Ahmet şa Dürräny* (1747 – 1773 ý.) Nedir şanyň serkerdeleriniň biri ekeni. Özüne “Dür-dürän” – “dürleriň düri” adyny alan *Ahmet* şa Owganystan döwletiniň atasy, düýbüni tutan adam hasap edilýär. Ahmet şa hem edil beýleki şalar ýaly, goňşy halklary talamak we tabyn etmek bilen meşgullanypdyr. 1753 – 1755-nji ýyllarda Horasany basyp almak üçin uruş alyp barypdyr. Ahmet şa Eýrana elgaramaçylykdan bizar bolan Etrek-Gürgen türkmenlerini öz tarapyna çekmek üçin ýörite çakylyk ýollapdyr. Ahmet şanyň bu çakylygy türkmenlerde umyt uçgunyny oýarypdyr. 1754-nji ýylda Etrek-Gürgen türkmenleri Ahmet şanyň ýanyna gepleşik geçirmek niýeti bilen, gökleňleriň belli serkerdesi Çowdur hanyň baştutanlygynda wekillerini iberipdirler. Şol wekilleriň arasynda şahyrymyz Magtymguly Pyragynyň doganlary Mämmetsa­pa we Abdylla dagy hem bar ekeni. Owganystana tarap ýola düşen bu türkmen wekilleriniň ykbaly keç bolupdyr. Olar ýolda dereksiz ýitip­dirler. Bu waka barada Magtymguly özüniň “Çowdur han”, “Çowdur han üçin”, “Abdylla” ýaly goşgularynda öz gynanjyny beýan edýär.

Nedir şa hakynda şol döwrüň taryhçylary köp kitaplary ýazypdyr­lar. Şol ýazylan kitaplaryň arasynda Nedir şanyň iň ýakyn adamlarynyň biri Merwiň mürzesi bolan Muhammet Kazymyň “Älemiň bezegi Ne­dir şanyň kyssasy” diýen üç kitaplyk işi has ähmiýetlidir. Muham­met Kazym Nedir şanyň harby ýörişlerini we döwleti dolandyryşyny öwüp görkezýän ýerleri örän köp. Muňa garamazdan, Muhammet Kazymyň “Älemiň bezegi Nedir şanyň kyssasy” eseriniň şol döwrüň taryhy wakalaryny öwrenmekde ähmiýeti uludyr.

**8. Tema : Türkmenistanda sowetler jemgyýetiniň gurulmagy**

**(1917–1940 njy ýyllar).**

**Meýilnama:**

1. **Russiýada 1917–nji ýylyň fewral we oktýabr rewolýusiýalary we onuň Zakaspiýa oblastyna täsiri.**
2. **TSSR – iň döredilmegi we onuň SSSR- iň düzümine girmegi.**
3. **TSSR-de oba hojalygyndaky özgerişler we kolhoz sowhoz gurluşyklary. Senagat gurluşygy. Köpçilikleýin jezalandyryş çäreleri (repressiýalar).**

**1. Russiýada 1917–nji ýylyň fewral we oktýabr rewolýusiýalary we onuň Zakaspiýa oblastyna täsiri.**

**Russiýada 1917-nji ýylyň Fewral buržuaz-demokratik rewolýusiýasy we onuň Türkmenistana täsiri.** Uzaga çeken uruş, açlyk halkyň gahar-gazabyny artdyrýar. Patyşanyň alyp baran baknalyk syýasatyna garşy gozgalaňlar patyşa hökümetini sandyradýar. Ýurtda ak patyşa garşy çykyşlar ýokary derejesine ýetýär. Netijede, 1917-nji ýylyň 27-nji fewralynda rewolýusiýa bolup, patyşa hökümeti ýyky­lypdyr. Russiýanyň iň soňky patyşasy Nikolaý *II* tagtdan el çekipdir. Bu waka ýurtda patyşa düzgüniniň agdarylandygyny aňladýar. Häki­miýet başyna rus baýlaryndan (buržuaziýa) düzülen *Wagtlaýyn hökü­met* geçýär. Bu hökümet ýurtda azat demokratik düzgünleri jar eden hem bolsa, iş ýüzünde patyşanyň ozalky syýasatyny ýöredip başlaýar. Ilaty ýurtda bolup geçýän rewolýusion wakalardan daşda saklajak bo­lup elinden gelenini edýär. Patyşanyň tagtdan el çekendigini halkdan gizlemekçi bolýar. Şeýle ýagdaýda işçiler we esgerler deputatlarynyň Petrograd Soweti häkimiýeti öz eline alandygyny yglan edýär. Ýurtda iki häkimiýetlilik başlanýar.

Zakaspiý oblastynda işçiler türkmen daýhanlarynyň gyzgyn goldamaklarynda köne patyşa administrasiýasynyň ähli edaralaryny ýok edýärler. Zakaspiý oblastynda Wagtlaýyn hökümetiň ýerli organ­lary döredilýär: oblast we uýezd komissarlary bellenilýär, olara barly adamlar tarapyndan saýlanan *“wagtlaýyn ispolnitel komitetler”* kö­mek berýär.

Mart aýynyň ortalarynda Zakaspide işçiler we esgerler deputatlarynyň sowetleri-de döredilip başlanypdyr. Emma bu sowetleriň ýerli ilat bilen aragatnaşygy entek gowşak bolupdyr. Sowet­ler başda Wagtlaýyn hökümetiň syýasatyny goldapdyrlar. Wagtlaýyn hökümet türkmenler ülkesini özleri edara edýärler diýdirmek üçin, 1917-nji ýylyň maý aýynda Aşgabatda “Ählitürkmen gurultaýyny” çagyrypdyr. Gurultaý “Türkmen ýerine ýetiriji komitetini” döredip­dir, onuň başlyklygyna ozal ak patyşanyň gullugynda bolan *N.N. Han Ỳomudskiý* bellenilýär.

**Wagtlaýyn hökümetiň syýasaty.** Iş ýüzünde Wagtlaýyn hökü­met hut patyşa hökümetiniň baknalyk syýasatyny dowam etdiripdir. Wagtlaýyn hökümet milli çet ülkeleriň halklaryna, şol sanda türkmen halkyna hem syýasy özbaşdaklyk bermek islemändir, onuň ozalky da­gynyklygyny saklapdyr.

1917-nji ýylyň maý aýynyň ortalarynda päleçilige giden türkmen­ler yzyna dolanyp gelip başlapdyrlar. Olar daýhanlaryň çykyşlaryna täze itergi beripdirler, köne aşaky dolandyryş guramalaryny çalşyrmak ugrundaky göreşe ýolbaşçylyk edipdirler.

Şeýle çykyşlar, tolgunmalar, esasan, şäherlerde, demir ýola ýakyn obalarda bolupdyr.

Şol wagtdan başlap Han Ỳomudskiý, Magtymguly han, S. Öwezbaýew, Kakajan, Bekge Berdiýewler, G. Atabaýew ýaly belli türkmen şahsyýetleri syýasy sahna çykyp başlapdyrlar.

1917-nji ýylyň 5-nji iýulynda Petrogradda işçileriň parahatçy­lykly çykyşlary oka tutulýar hem-de ýurtda iki häkimiýetlilik ta­mamlanýar. Şol ýylyň güýzünde Russiýa agyr ykdysady çökgünlige düşýär. Türküstanda we onyň Zakaspiý oblastynda-da syýasy hem-de ykdysady ýagdaý juda çylşyrymlaşypdyr. Gurakçylyk zerarly oblasty, ylaýta-da onuň Aşgabat we Mary uýezdlerini açlyk gurşap alypdyr.

**Petrogradda Oktýabr rewolýusiýasy we Zakaspiý oblastynda sowet häkimiýetiniň jar edilmegi.** Wagtlaýyn hökümetiň syýasaty halkda goldaw tapmandyr. Uruş, açlyk, işsizlik, tolgunyşyklar barha güýçlenipdir. Hökümetiň güýç ulanyp geçirýän çäreleri halkyň gazaby ny artdyrmakdan başga netijäni bermändir. 1917-nji ýylyň 25-nji oktýabrynda (täze hasap bilen 7-nji noýabrynda) Petrogradda bolşewikler partiýasy (RSD/(b)P) tarapyndan baştutanlyk edilen ýaragly gozgalaň bolupdyr. Wagtlaýyn hökümet tussag edilipdir. Şol günüň ertesi işçi we soldat deputatlarynyň sowetleriniň *Bütinrussiýa II gurultaýy* açy­lýar. Gurultaýda ähli häkimiýetiň sowetleriň eline geçýändigi jar edi­lip, *W.I.Ulýanow-Leniniň* baştutanlygynda Halk Komissarlar Soweti *(Sowet hökümeti)* düzülýär. Sowet hökümetiniň ilkinji jar eden *“Pa­rahatçylyk hakyndaky”* we *“Ýer hakyndaky”* permanlary (dekretleri) halkda gyzgyn goldaw tapypdyr. Olarda Russiýanyň jahan urşuny bes edýändigi, ýerleriň daýhanlara, zawod‑fabrikleriň işçilere degişlidigi aýdylýardy. 1917-nji ýylyň 3-nji dekabrynda RSFSR HKS-niň kabul eden “Russiýanyň we Gündogaryň ähli musulman zähmetkeşlerine ýüzlenmesi” öňki bakna edilen halklary sowet häkimiýetiniň tarapyna çekmekde uly ähmiýeti bolupdyr. Sebäbi onda ezilen halklaryň täze hökümetden tüýs garaşýan zatlary hakda aýdylypdyr.

Petrogradda häkimiýet sowetleriň eline geçenden soň, Daşkentde hem bolşewiklerden düzülen Bütintürküstan Soweti häkimiýeti öz eline alýar. 1917-nji ýylyň 2-nji dekabrynda Aşgabatda hem Sowet häkimiýeti jar edilýär. 1917-nji ýylyň 2-nji noýabrynda W.I.Lenin ta­rapyndan gol çekilen *“Russiýa halklarynyň hukuklarynyň Deklara­siýasy”* Russiýa halklarynyň deňligini we özygtyýarlygyny jar edip­di. *“Russiýanyň we Gündogaryň ähli zähmetkeş musulmanlaryna ýüzlenmesinde”* bolsa sowet Russiýasyny goldamaklyga çagyrypdyr.

Eýýäm noýabr aýynda Krasnowodskide, Guşguda, Çeleken­de, Gazanjykda häkimiýet iş ýüzünde sowetleriň eline geçipdir. 1917-nji ýylyň noýabr aýynyň 30-y, dekabr aýynyň 5-i aralygynda Aşgabatda oblast sowetleriniň IV gurultaýy bolup, onda ähli häkimiýetiň sowet­lere geçýändigi yglan edilýär. Şäher sowetlerinde türkmen bölümleri döredilipdir.

Oblast Halk Komissarlar sowetiniň türkmen seksiýasynyň başlyklygyna Öwezberdi Kulyýew bellenilýär. Mary sowetleriniň türk­men bölümlerine G. Atabaýew we Garagöz işan ýolbaşçylyk edýärler. N.N. Han Ỳomudskiý, Magtymguly han ýaly türkmenleriň arasynda oňat tanalýan adamlar hem Sowet häkimiýeti bilen hyzmatdaşlyk edip başlaýar. 1918-nji ýylyň ýazynda oba sowetleri döredilip ugraýar.

Şeýlelik bilen, Zakaspide hem täze sowet häkimiýeti döre­dilýär. Sowetlerde esasy orun bolşewikler partiýasynyň wekillerine degişli bolupdyr, köne döwlet guramalary ýok edilipdir. *Gyzyl goşun bölümleri* döredilip başlanypdyr. Sowet hökümeti barly adamlaryň ellerinden ýerlerini, kärhanalaryny, emläklerini alyp, döwletiň haýry­na geçirip, hususy eýeçiligi ýok edip, umumy eýeçiligi döretmäge başlapdyrlar.

Ellerinden baýlygy alnyp, zorluk edilenler hem aýaga galypdyrlar we sowet häkimiýetine ýaragly garşylyk görkezmäge başlapdyrlar. Sowet döwrüniň taryhynda olaryň hemmesine ak gwar­diýaçylar, rewolýusiýanyň duşmanlary diýlipdir. Bolşewikleriň alyp baran zorluk syýasaty açyk ýaragly garşylyga sezewar bolupdyr.

1917-nji ýylda Russiýada bolup geçen fewral we oktýabr rewolýusiýalarynyň netijesinde jemgyýet gapma-garşylykly iki topara bölünipdir. Bu ýagdaý soňra ýurtda raýadara urşunyň başlanmagyna getiripdir.

**2. TSSR – iň döredilmegi we onuň SSSR- iň düzümine girmegi.**

**Türkmenistan SSR-niň döredilmegi.** 1917 – 1920-nji ýyllarda Merkezi Aziýada ýasaýan halklar böleklere bölünip, üç respublikanyň düzümine giripdirler. Mysal üçin, türkmenleriň 43,2 %-i, Türküstan ASSR-nde, 27 %-i, BHSR-de, 29,8 %-i bolsa HHSR-de ýaşapdyr.

Bir döwlete birleşmek türkmenleriň hemmesiniň kalbynda bes­läp ýören arzuwy bolupdyr. Şeýle arzuw Merkezi Aziýanyň beýleki halklarynda: özbeklerde, gazaklarda, gyrgyzlarda, täjiklerde, gara­galpaklarda hem bardy. Şonuň üçin olar RK(b)P MK-nyň 1924-nji ýylyň 12-nji iýunynda kabul eden kararyny kanagatlanma bilen garşy alypdyrlar. Bu karar zähmetkeşler köpçüliginiň mitinglerinde, ýygnaklarynda, konferensiýalarynda ara alnyp maslahatlaşylypdyr.

1924-nji ýylyň 7-nji sentýabrynda RK(b)P MK-nyň Merkezi Aziýa Býurosynyň maslahatynda geljekki Türkmenistan SSR-niň ara­çäkleri tassyklanýar. Şondan soň köp wagt geçmänkä, 27-nji oktýabr­ da SSSR MIK-nyň II sessiýasy Türkmenistan SSR-ni we Özbegistan SSR-ni döretmek hakynda karar kabul edýär. Türkmen taýpalarynyň bitewi milli döwlete birleşmek arzuwy hasyl bolýar.

Türkmenistan SSR-niň düzümine 500 müň ilaty bolan Türk­men oblasty, Horezm we Buhara Respublikalarynyň düzümindäki Türkmen oblastlary (iki oblastda 600 müň ilat bardy) girizilipdir. Dolandyryş çäk taýdan Respublika 5 okruga (Aşgabat, Mary, Kerki, Çärjew, Daşhowuz), 26 raýona we 379 oba sowetlerine bölünipdir. Aşgabat şäheri Respublikanyň paýtagty bolupdyr.

1925-nji ýylyň fewral aýynyň 15-nde Aşgabatda dabaraly ýag­daýda sowetleriň I Bütintürkmen gurultaýy açyldy. Gurultaýda türk­men halkynyň gadym wagtlardan bäri ýaşap gelýän çäklerinde Türk­menistan SSR-niň döredilendigi barada Jarnama kabul edilýär.

Gurultaý 118 adamdan ybarat TSSR MIK-ny saýlady. Saýlananlaryň arasynda Gaýgysyz Atabaýew, Nedirbaý Aýtakow, N.A. Paskuskiý, Saparja Amanekow, Täçmyrat Orazow, Gurbandurdy Atamyradow we başgalar bolupdyr. Türkmenistan SSR Merkezi Ispol­nitel Komitetiniň (Ỳokary kanun çykaryjy organynyň) başlyklygyna *Nedirbaý Aýtakow,* Halk Komissarlar sowetiniň (hökümetiniň) başlyklygyna *Gaýgysyz Atabaýew* saýlanypdyr.

Gurultaý Türkmenistan SSR-niň SSSR-iň düzümine girmegi hakynda karar kabul edipdir. Sowetleriň 1925-nji ýylyň maý aýynda bolup geçen Bütinsoýuz III gurultaýynda Türkmenistan SSR-i SSSR‑iň düzümine kabul edilipdir. Halkara derejesinde TSSR-i ilkinjileriň biri bolup Türkiýe hökümeti gutlapdyr. 1925-nji ýylyň 23-nji noýabrynda Türkiýäniň hökümeti öz mejlisinde TSSR-i ýuri­dik taýdan ykrar edipdir.

Sowetleriň Bütintürkmen I gurultaýy bilen bir wagtda Türkmenis­tan Kommunistik (bolşewikler) partiýasynyň I gurultaýy boldy. Gurul­taý TK(b)P-niň döredilmegini guramaçylyk taýdan resmileşdiripdir. TK(b)P MK-nyň jogapkär sekretarlygyna *I.I. Mežlauk* we *H. Sähet­myradow* saýlanypdyrlar. 1925-nji ýylda Respublikanyň jemgyýetçilik guramalary: profsoýuzlary, kommunistik ýaşlar soýuzy we “Goşçular” soýuzy resmileşdirilip, olaryň merkezi edaralary döredilipdir.

Türkmenistan SSR-niň döremegi türkmen halkynyň durmuşynda uly taryhy waka boldy. 7–8 asyryň dowamynda dagynyk ýaşamaga mejbur bolan türkmenleriň köpüsi öz milli bitewi Respublikasyna birleşdiler. Türkmenler özüniň gadymyýetden ýaşap gelen mekanlary­na eýe boldular. Türkmenistan SSR-niň SSSR-e girmegi oňa beýleki soýuz respublikalary bilen gös-göni aragatnaşygy ýola goýmaga ýar­dam etdi.

Elbetde, Türkmenistan SSR-i sözüň doly manysynda özbaşdak Respublika däldi, Merkez tarapyndan hukuklary çäklendirilen soýuz respublikalarynyň biridi. TSSR-iň döredilmegi türkmenleriň aglaba köplügi tarapyndan çuňňur kanagatlanmak bilen garşylanypdyr.

**3. TSSR-de oba hojalygyndaky özgerişler we kolhoz sowhoz gurluşyklary. Senagat gurluşygy. Köpçilikleýin jezalandyryş çäreleri (repressiýalar).**

**Ýer-suw özgertmesi we onuň netijeleri.** Türkmenistan SSR-i döredilen mahaly, onuň ilatynyň 86 göterimi oba ýerlerinde ýaşapdyr. Respublikada obalaryň 3407-si bolupdyr. Daýhanlary kolhoz gurluşygyna çekmek maksady bilen ilkibada ýer-suw özgertmesini geçirmek makul bilnipdir. Ýer-suw özgertmesi 1925 – 1927-nji ýyllarda Mary we Aşgabat okruglarynda geçirilipdir. Daşhowuz, Çärjew we Kerki okruglarynda bolsa diňe ýer-gurluşyk işleri bilen çäklenmek göz öňünde tutulypdyr. Ýer-suw reformasyna ýolbaşçylyk etmek üçin TSSR-iň hökümetiniň ýanynda merkezi topar döredilýär. Ýer-suw özgertme­sini geçirmeklige Mary okrugynda Gaýgysyz Atabaýew, Aşgabat okrugynda bolsa Halmyrat Sähetmyradow ýolbaşçylyk edýärler. Ýer-suwdan peýdalanmagyň tertipnamasy işlenip düzülýär. Ýerini özi işlemän, kesekiniň güýjünden peýdalanýanlaryň ýer-suwuny elin­den almak kanunlaşdyrylýar. Ýer-suwdan peýdalanmagyň sanaşyk, mülk, kärende ýaly köne görnüşleri ýatyrylýar. Ýer-suw özgertme­si “baýlary keseki ýerlerinden kowmak” şygary astynda geçirilipdir. Netijede, 2300-e golaý baý, söwdagär we süýthor hasaplanylan ho­jalyklar ýer-suwdan mahrum edilipdir. 15,2 müň hojalygyň bellenen çäkden artyk ýerleri alnyp, 10,4 müň ýersiz hem-de 23,1 müň az ýerli hojalyklara mugt paýlanyp berlipdir. Garyp daýhanlara jemi 60 müň gektardan köpräk suwarymly ýer, şeýle hem, oba hojalyk gurallaryny, iş malyny satyn alar ýaly 2 mln manada golaý pul kömegi berlipdir. Ýerleri elinden alynýan adamlaryň ýaragly garşylyk görkezýänleri-de bolupdyr. Netijede, Mary we Aşgabat okruglarynda iri ýer eýeçiligi ýok edilipdir.

Ýer-suw özgertmesi bilen bir hatarda, suwaryş ýaplaryny, gatlalary bejermek, tertibe salmak işleri hem geçirilipdir. Tejen derýasynda Gar­rybent, Murgapda Egrigüzer gatlalary abatlanypdyr. Suwaryş desgalarynyň gurluşygy, aýratyn hem, Kerki, Çär­jew, Daşhowuz okruglarynda uly ähmiýete eýe bolupdyr. Sebäbi bu okruglarda täze ýerleri açyp, şonuň hasabyna daýhanlara ýer bermek be­llenipdir. 1925 – 1927-nji ýyllarda Amyderýanyň orta akymlarynda Bo­saga-Kerki hem-de Ärsary kanallary gurlupdyr.

**Zorluk bilen amala aşyrylan kollektiwleşdirme.** Respubli­kada ilkinji kolhozlar 1926-njy ýylda döredilip, şol wagtlar kolhoz

lara, esasan, garyplar-batraklar giripdirler. Orta daýhanlaryň köpüsi entek kolhozlara girmäge howlukmandyr. Şonuň üçin kolhozlary gurmak işi emeli ýol bilen geçirilip başlanypdyr. Eýýäm 1929-njy ýylyň ýazynda Kerki okrugynyň Gyzylaýak raýony ilkinji uçdantut­ma kollektiwleşdirilen (kolhozlar) raýon bolupdyr. Daýhanlar zorluk bilen kolhozlara çekilipdir. Şonuň üçin olaryň köpüsi kolhozlardan çykypdyr, bir topary bolsa Owganystana göçüpdir.

TK(b)P MK-nyň karary bilen mundan beýläk kolhoz gurluşygynyň depginlerini çaltlandyrmak talap edilipdir. 1929-njy ýylyň ahyrynda, 1930-njy ýylyň başynda respublikanyň ekerançylyk raýonlarynda köpçülikleýin kolhozlary gurmak işi güýçlendirilip başlanypdyr. Indi daýhanlardan kolhoza hökman ýazylmak talap edilip, berk çäre gör­lüp başlanypdyr. Kollektiwleşdirmegi 1932-nji ýylda doly tamamla­mak göz öňünde tutulypdyr. Şeýle diýdimzorluk kolhozlara girmegiň meýletinlik şertini hem-de kanunçylygy gödek bozulypdyr.

Sowet häkimiýetiniň diýdimzorlugy “baýlary (kulaklary)” synp hökmünde ýok etmek syýasaty durmuşa geçirilende has-da me­se‑mälim ýüze çykypdyr. “Baý (kulak)” hataryna orta daýhanlaryň esasy böleginiň, hatda garyplaryň-da düşýän wagtlary az bolmandyr. “Baý (kulak)” hojalyklaryň bir topary respublikanyň çäginden daşara – Özbegistana, Gazagystana, Demirgazyk Kawkaza, Ukraina sürgün edilipdir. Kolhoz gurmagy geçirmekde ýol berlen gödek ýalňyşlyklar Türkmenistanyň köp obalarynda kolhoz gurluşyna garşy aýgytly çykyşlaryň bolmagyna getiripdir. Netijede, gyssagly çäreler geçiri­lipdir. 1932-nji ýylda ekerançylyk hojalyklarynyň 78,2 % kolhozla­ra çekilip, respublikanyň ekerançylyk raýonlarynda kolhoz gurluşy, umuman, tamamlanypdyr.

Çarwa hojalyklaryň kollektiwleşdirilmegi has-da dartgynly ýag­daýda geçirilipdir. Maldarlaryň agramly böleginiň elinden malyny alyp, oturymly ýagdaýa geçirmegi göz öňünde tutýan kararlar kabul edilipdir. Baýlaryň täsirini gowsatmak maksady bilen öri meýdanlar we guýular döwletiň hasabyna geçirilipdir. Bu bolsa çarwa hojalyklaryň kollektiwleşdirmäge garşy hereketiniň güýçlenmegine getiripdir. Iri maldarlar mallaryny bir ujundan ýok edip başlapdyrlar, beýlekileri mallaryny alyp, serhetden aňryk geçipdirler. Netijede, 1928 – 1933- nji ýyllarda respublikadaky atlaryň 1/3 bölegi, gara mallaryň ýar­syndan gowragy, dowarlaryň 2/3 bölegi, düýeleriň 3/4 bölegi ýa ýok edilipdir, ýa-da daşary ýurtlara sürlüp äkidilipdir. Şonuň netijesinde Respublikanyň maldarçylygyna örän uly zyýan ýetirilipdir. 1939-njy ýyla çenli çarwa hojalyklaryň 95,4 %-i kolhozlara birleşdirilipdir.

Zorluk bilen amala aşyrylan kollektiwleşdirmek syýasaty ýurdy senagatlaşdyrmak üçin serişde toplamaga hem-de çig mal bilen üpjün etmäge mümkinçilik beripdir. Şonuň bilen birlikde-de kollektiwleşdirmek Türkmenistanyň oba hojalygyna uly zyýan ýeti­rip, ilatyň azyk üpjünçiligini merkeze bagly edip goýupdyr. Kolhoz gurluşygy “baý-kulak” diýilýänleriň synp hökmünde ýok edilmegi bilen utgaşdyryp, ýere hususy eýeçiligiň ýatyrylyp, daýhanlar ýerden we ekerançylygyň gadymdan gelýän däplerinden mahrum edilipdir.

**Medeni rewolýusiýa.** Türkmenistanda medeni rewolýusiýa amala aşyrylanda, uly ýaşly adamlaryň sowatsyzlygyny aradan aýyrmak meselesi ilkinji hatarda goýlupdyr. 1925-nji ýyldan başlap Respublikanyň ähli ýerlerinde diýen ýaly sowatsyzlygy ýok ediş mek­depleri (likbez) açylypdyr. Uly kynçylyklara garamazdan, 1930‑njy ýyllaryň ahyrlaryna uly ýaşly adamlaryň sowatsyzlygy, esasan, ýok edilipdir.

Halk magaryfyna uly ähmiýet berlipdir. Mekdepleri açmak, mu­gallymlary taýýarlamak işi alnyp barlypdyr. 1927 – 1929-njy ýyllar­da arap elipbiýi latyn elipbiýi bi­len çalşyrylypdyr. 1930-njy ýylda Türkmenistanda ählumumy hök­many başlangyç okuw girizilipdir. 1937‑nji ýyldan başlap hökmany 7 ýyllyk bilime geçilipdir. 1940-njy ýylda latyn elipbiýinden ki­rillisa geçilipdir. 1931-nji ýylda Aşgabatda mugallymçylyk, oba hojalyk institutlary açylypdyr. 1920–30-njy ýyllarda Türkmenistanyň medeni mirasyny, taryhyny we onuň tebigy baýlyklaryny öwrenmekde Moskwanyň, Leningradyň we Daşkendiň alymlary iberilip, kömek berlipdir. 1930‑njy ýyllarda belli gündogarşynaslar *S.A. Wolin, W.I. Belýaýew, A.A. Romaskewiç* we başgalar merkezi ylmy ojaklarda saklanýan arap-pars dillerinde ýazylan kitaplardan Türkmenistanyň VII – XIX asyrlar taryhyna degişli maglumatlary rus diline terjime edip, *“Материалы по истории туркмен и Tуркмении”* ady bilen iki tomluk işi çap et­diler.

Meşhur gündogarşynaslar W.W. Bartoldyň, Ỳ.E. Bertelsiň, S.A. Gordlewskiniň, A.Ỳ. Ỳakubowskiniň, P.P. Iwanowyň, A.N. Samoýlowiçiň, A.A. Semýonowyň türkmen halkynyň taryhy, dili hem edebiýaty barada ýazan gymmatly işleri türkmen taryhçylarynyň, dilçileriniň, edebiýatçylarynyň ösüp ýetişmegine ýardam etdi.

1941-nji ýylda SSSR Ylymlar akademiýasynyň türkmen filialynyň döredilmegi bilen, ýurdumyzyň tebigy baýlyklaryny, taryhyny we medeni mirasyny öwrenmekde ilkinji işler ýerine ýetirilipdir.

1920 – 30-njy ýyllarda türkmen sowet edebiýaty kemala gelip­dir. B. Kerbabaýew, H.Derýaýew, A. Durdyýew, N. Saryhanow, A. Gowşudow ýaly zehinli ýazyjylar çeper döredijiliginiň, poeziýa, pro­za, oçerk, hekaýa, powest, roman ýaly žanrlarynda halkyň durmuşynda uly göwrümli eserleri döredipdirler.

1920-nji ýyldan *“Türkmenistan”*, 1924-nji ýyldan *“Туркменская искра”* gazetleri çap edilip, halkyň aň-biliminiň ösmegine uly goşant goşupdyrlar. Türkmenistanyň şekillendiriş sungatynda uly yz galdyran *B. Nuraly, Ş. Myradow, H. Allaberdiýew* ýaly zehinli suratkeşler öz döredijilik ýoluny şol ýyllarda başlapdyrlar. 1929-njy ýylda Türkmen drama teatry açylypdyr. Türkmenleriň arasynda ilkinji ösüp ýetişen artistler *A. Gulmämmedow, A. Garlyýew, B. Amanow, Sona we Suraý Myradowalar, O. Durdyýewa* we beýlekiler döredijilik ýollaryny şol ýyllar başlapdyr.

Aýdym-saz sungatyna uly ähmiýet berilýär. Halk içinde uly sylagy bolan *Hally bagşynyň, Oraz salryň, Sary bagşynyň, Nobat bagşynyň, Garly bagşynyň, Girman bagşynyň, Çuwal bagşynyň, Peýda tüýdükçiniň, Täçmämmet Suhangulynyň, Mylly Täçmyradowyň, Pürli Sarynyň, Sahy Jepbaryň, Palta bagşynyň, Hanmämmet gyjakçynyň* we beýlekileriň Aşgabada öz halkynyň hyzmatyna çagyrylmagy bu sungatyň ösmegine ýardam beripdir.

1920-nji ýyllarda moskwaly alym *W.A. Uspenskiý* öz şägirdi M. Nepesliýew bilen obama-oba aýlanyp, türkmen bagşy-sazandalarynyň 250-ä golaýy barada gymmatly maglumatlary ýygnapdyr. Soňra öz kärdeşi *W.M. Belýaýew* bilen bilelikde *“Türkmen sazy”* diýen iki tomluk ylmy işi çap edip, türkmenleriň gadymy ajaýyp saz sungatyny dünýä jar etdi. 1935-nji ýylda Garagumuň üsti bilen Aşgabat – Moskwa atly ýörişi geçirilipdir. 1936-njy ýylda bolsa türkmen balykçy­lary Krasnowodsk – Moskwa aralygyny gaýykly akymyň garşysyna ýüzüp geçdiler. Türkmen ýigitlerini we balykçylaryny moskwalylar uly dabara bilen garşylapdyrlar.

Şeýlelikde, 1920–1930-njy ýyllarda Türkmenistanda medeniýetiň we sungatyň köp ugurlary boýunça täze sepgitlere ýetilipdir. Emma muňa garamazdan, medeni rewolýusiýa adamlaryň aňyny kommunistik galyplara salmaga gönükdirilen syýasat bolupdyr. Milli gymmatlyklarymyz ünsden düşürilip, medeniýetde synpylyk ýörelge­leri ornaşdyrylypdyr.

Halkyň ruhy medeniýetiniň aýrylmaz bölegi bolan yslam di­nine garşy göreş ýaýbaňlandyrylyp, din wekilleri yzarlanylypdyr, däp-dessurlarymyz kemsidilip, metjit-medreseler ýapylyp, ýykylyp başlanypdyr.

**Senagat gurluşygy** XX asyryň 20-nji ýyllarynyň ortalarynda öňki SSSR-de ýurdy senagatlasdyrmak-industriýalaşdyrmak maksatnamasyna laýyklykda, ägirt uly ýerasty baýlyklary bolan Türkmenistanyň üstüne Merkeziň senagat kärhanalaryny zerur çig mallar bilen üpjün etmek wezipesi ýüklenipdir. Esasan, ýeňil we azyk senagat pudaklaryny ösdürmäge üns berlipdir.

Türkmenistanda täze kärhanalary gurmak köne ownuk kärha­nalary gaýtadan enjamlaşdyrmak bilen utgaşykly alnyp barylýardy. Çelekeniň nebit, Jebeliň duz, Garabogazyň mirabolit-sulfat promy­selleri, Gyzylarbadyň Baş demir ýol ussahanasy täze tehnika bi­len enjamlaşdyrylypdyr. Bir wagtyň özünde 90-a golaý senagat kärhanalarynyň gurluşygy alnyp barlypdyr.

Aşgabatda ýüpek fabriginiň açylyşy Ýüpek fabriginiň içki görnüşi

1920-nji ýyllarda Aşgabatda ýüpek we egirme-dokma fabrikleri, Çärjewde ýüpek fabrigi, Maryda ýüň ýuwýan fabrik işe giri­zilipdir, ownuk azyk kärhanalary gurlupdyr. Bu ýyllarda gurluşyk enjamlarynyň, tehnikanyň, ulag serişdeleriniň, hünärli işgärleriň ýet­mezçiligi zerarly, agyr senagata gönükdirilen maýa goýumlary doly özleşdirilmän galýardy.

1933-nji ýylda Nebitdagyň golaýynda tapylan uly ýatakdan nebit alnyp başlanmagy döwletimiziň ýangyç-energetika senagatynyň uly geljeginiň bardygyny aýan etdi. Hökümet topary bilen Türkmenista­na gelen akademik I.M. Gubkin Nebitdaga kömek berilmegini gura­mak üçin uly iş alyp bardy. Industrializasiýa döwründe ýurdumyzda soda, kükürt, brom, himiýa kärhanalary guruldy, “Garabogazhimiýa” tresti döredildi, Derwezede kükürt zawody guruldy, Gowurdakda uly kükürt kombinatynyň gurluşygyna başlanypdyr. 1928-nji ýylda Aşgabatda ilkinji iri senagat kärhanalary – ýüpek we dokma fabrikleri işe girizilipdir. 1931-nji ýylda Çärjewiň ýüpek fabrigi, 1935-nji ýylda Aşgabadyň tikin we pamyk fabrikleri ulanmaga berlipdir.

1937-nji ýylda Respublikada uly bolmadyk senagat kärhanalarynyň 294 sanysy işläpdir. Aşgabat demir ýolunda SSSR‑de ilkinji bolup parowozlar teplowozlar bilen çalşyrylypdyr. Ilkinji howa ýollary açylypdyr. Respublikada milli işçileri taýýarlamak, senagat kärhanalaryny gurmak bilen utgaşykly alnyp barlypdyr. Professional-‑tehniki mekdepler we fabrik-zawod şägirtçiligi (FZU) mekdepleri açylypdyr. Türkmenistan üçin hünärli işçi kadrlary beýleki respu­blikalarda hem taýýarlanypdyr. Mysal üçin, Aşgabat dokma fabri­ginde işlejek türkmen ýaşlarynyň 300-e golaýy Russiýanyň Reuto­wa, Orehowo-Zuýewo, Twer şäherleriniň dokma fabriklerine hünär öwrenmäge iberilipdir. Respublikanyň senagatyny ösdürmekde, ýe­rasty baýlyklaryny özleşdirmekde, milli hünärmenleri, işçileri taýýar­lamakda Russiýa, Ukraina we beýleki soýuz respublikalar degerli kö­mek beripdirler.

Şeýlelikde, 1920–30-njy ýyllarda Türkmenistan SSR-nde belli bir derejede senagat gurluşygy amala aşyryldy. Dürli senagat kär­hanalary bina edilip, türkmenlerden inžener-tehniki işgärler kemala gelip başlapdyr. Täze şäherler we şäherçeler peýda bolupdyr. Emma Respublikanyň senagaty birtaraplaýyn ösdürilip, esasan, çig mal ön­dürýän pudaklara üns berlipdir. Zerur bolan köpsanly maşynlar, me­tal önümleri, gurluşyk enjamlary beýleki respublikalardan getirilipdir. Senagatyň birtaraplaýyn ösdürilmegi Respublikanyň ykdysadyýetiniň ösüşini bökdäp gelipdir.

**Köpçülikleýin jezalandyryş çäreleri (repressiýalar).** 1930‑njy ýyllarda dolandyryş-buýruk beriji ulgamyň geçiren jezalandyryş çäre­leri özüniň häsiýeti boýunça halka garşy gönükdirilen gazaply uruş bolupdyr.

Sowet döwründe (1917–1991 ý.) agalyk eden bolşewikler par­tiýasy jemgyýetiň bir gatlagyny beýlekisine garşy goýmak ýörelge­sinden ugur alypdyr. Şu düýpli ýalňyşlyk bolsa ýurduň ykbalynda eý­menç hadysanyň köpçülikleýin repressiýalaryň sebäbi bolupdyr. Sowet häkimiýetiniň ilkinji ýyllarynda zorluk usuly diňe ’’baý-kulaklar’’ babatynda ulanylan bolsa, 1930-njy ýyllarda tutuş halk bu syýasatyň gurbany bolupdyr. Zorluk syýasaty esasynda amala aşyrylan kollekti­wizasiýa döwründe ýagdaý has agyrlaşypdyr. 1929-njy ýyldan başlap dürli aýyplamalar bilen tussag edilýänleriň işine seretmek üçin ýowuz “üçlükler” döredilipdir. ”Üçlükler” öz işleri barada diňe merkeze ha­sabat bermeli edilipdir. 1932-nji ýylda ýurtda pasport düzgüni girizi­lipdir, emma oba ilatyna pasport berilmändir we başga ýere göçmek gadagan edilipdir. 1934-nji ýyldan başlap NKWD, OGPU ýaly jeza beriji organlar döredilipdir. Ol organlar iş kesilenleri GULAG edara­laryna ugradypdyrlar.

Türkmenistanda halkyň aň-bilimi, hat-sowady üçin jan çeken alymlar, ýazyjy-şahyrlar, mugallymlar hem “milletçi” hökmünde tu­tulypdyr. “Türkmen azatlygy” diýen toslama guramany döretmekde sowet häkimiýetine garşy ýykgynçylyk işini alyp barmakda aýypla­nyp 40-dan gowrak adam ele salnyp, köpüsi bolsa atylypdyr. Olaryň arasynda Seýitmyrat Öwezbaýew, Bäşim Pereňliýew, Oraz Täçnaza­row, Gurban Sähedow, Abdylhekim Gulmuhammedow ýaly görnükli alym adamlar bolupdyrlar. Ozalky “baý-kulaklaryň ”, “söwdagärleriň ” we “antisowet öwüt-ündew ýöredýänleriň ” atlary ýazylan sanawlar ýörite düzülen gözleg toparlarynyň ellerinde bolupdyr.

Her kimiň adynyň gapdalyna “atmaly” ýa-da “basmaly” diýlen bellik goýlupdyr. Soňabaka gözleg toparlaryna adamlary tutmaga rug­sat edilýän resminamanyň gol çekilip, möhür basylan arassa blankalary berlipdir. Mysal üçin, TSSR Içeri işler halk komissary Manakowyň bir özi hut öz eli bilen 3762 adamy jezalandyrýar. Şolardan 616 adamy hut özüniň gatnaşmagynda atdyrypdyr.

1937-nji ýylyň iýul aýynda BK(b)P MK-nyň iberen Ỳ.A. Çubiniň ýolbaşçylygynda 8 adamdan ybarat topary Türkmenistana gelýär. Ol toparyň çäklendirilmedik hukuklary bolup, gös-göni Moskwa garaşlydy. Şubiniň gelmegi bilen, jezalandyryş işleri has-da güýçlendi­rilýär. Onuň ýolbaşçylyk eden “üçlügi” özüniň hereket eden döwründe (1937-nji ýylyň awgust, 1938-nji ýylyň noýabr aýlary) 15660 adama iş kesipdir. Şolardan 5008-si atuw jezasyna höküm edilipdir, 10652-si bolsa lagerlere iberilipdir. Jeza çekenleriň 60%-i, ýagny 9081-si türkmenlerdi, şolardan 4259-sy daýhanlardy, 225-si bolsa türkmen aýallarydy. Respublikanyň sowet we partiýa guramalarynyň ýolbaşçy işgärleri G. Atabaýew, N. Aýtakow, G. Sähedow, ýazyjylar birleşiginiň başlygy O. Täçnazarow, TK(b)P MK-nyň birinji sekretary A. Muham­medow, ozalky sekretarlary H. Sähetmyradow, Ç. Wellekow, şäher we raýon, kolhozlaryň, edara-kärhanalaryň ýolbaşçylarynyň bir to­pary tutulyp, köpüsi atylypdyr, galanlary sürgün edilipdir. “Üçlükler” köplenç, on ýyldan ýigrimi bäş ýyla çenli tussag etmäge ýa-da atuw jezasyna höküm etmäge ygtyýarly bolupdyr.

Umuman, bütin Türkmenistan boýunça bu betbagtçylyga seze­war bolmadyk oba, şäher galmandyr. Maglumatlara görä, ýurdumyz boýunça repressiýa edilenleriň sany 50 müň töweregi adam hasapla­nylýar. Galyberse-de, olaryň yzynda galyp, tussag edilmese-de, güni tussagyňkydan beter bolan maşgalalary ýatdan çykaryp bolmaz.

1936-njy ýylyň 5-nji dekabrynda sowet raýatlarynyň huku­gyny we janyny goramagyň kepili bolmaly SSSR-iň täze Konstitu­siýasy kabul edilýär. 1937-nji ýylyň 2-nji martynda Türkmenistan SSR‑niň täze Konstitusiýasy tassyk edilipdir. 1938-nji ýylyň tom­sunda Türkmenistanyň Ỳokary Sowetine saýlawlar geçirilipdir. Ýöne bu döwlet resminamalary iş ýüzünde häkimiýetleriň eden-etdiligi­ne, bikanunçylyklara, jenaýatçylyklara perde bolup hyzmat edipdir. Repressiýanyň gurbany bolan bigünä adamlary aklamak işi diňe 1953-nji ýyldan soň, ýagny Stalin aradan çykandan soň başlandy.

**9. Tema : Türkmenistan XX asyryň 50-nji ýyllaryndan Garaşsyzlyk ýyllaryna çenli.**

**Meýilnama :**

1. **Halk hojalygynyň dikeldilmegi. 50-60-njy ýyllarda ykdysadyýetiň ösüşi. Respublikanyň ykdysadyýetiniň birtaraplaýyn ösmegi.**
2. **Türkmenistan üýtgedip gurmak ýyllarynda. Türkmenistanyň özygtyýarlygy hakyndaky jarnama.**
3. **Garaşsyz Türkmenistanyň Konstitusiýasy-Baş Kanunyň kabul edilmegi.**
4. **Türkmenistanyň durmuş - ykdysady ýagdaýyndaky özgertmeler.**

**1. Halk hojalygynyň dikeldilmegi. 50-60-njy ýyllarda ykdysadyýetiň ösüşi. Respublikanyň ykdysadyýetiniň birtaraplaýyn ösmegi.**

Halk hojalygynyň dikeldilmegi.Uruş ýyllarynda Türkmenistanyň halk hojalygy agyr ýagdaýy başdan geçiripdir. Işçi güýjüniň, ylaýta-da, hünärli işçileriň ýetmezçiligi ýiti duýulýardy. Ilatyň gün-güzerany pese düşüpdi. 1946-njy ýylda galla öndürýän merkezi ülkelerde bolan gurakçylyk we açlyk zerarly, halkyň ýagdaýy has-da agyrlaşypdyr.

Şeýle ýagdaýda halk hojalygyny dikeltmek we ösdürmek wezi­pesi ör-boýuna galdy. öňki soýuzda 1946 – 1950-nji ýyllar boýunça halk hojalygyny dikeltmegiň döwlet meýilnamasy işlenip düzülipdir.

Türkmenistanda ilkinji nobatda senagat pudaklaryny ösdürmäge üns berildi. Täze nebit ýataklary özleşdirilip, nebit çykarylyşy me­se‑mälim artypdy. 1947 – 1948-nji ýyllarda Çärjew – Goňrat demir ýoly guruldy. Krasnowodsk deňiz porty täze güýç bilen işe başlady.

1947-nji ýylyň dekabr aýynda uruş döwründe girizilen azyk önümlerini kartoçka boýunça paýlamak düzgüni ýatyrylyp, pul öz­gertmesi geçirilipdir.

Oba-hojalygynda pagtaçylyga aýratyn üns berlipdir. Kolhozçy­lary höweslendirmek maksady bilen pagtany döwletiň satyn alyş ba­hasy iki esse artdyrylypdyr. Gowaça ekilýän meýdanlar giňeldilipdir. Diňe inçe süýümli pagta ekilýän ýerler 32.3 müň ga-dan 61.6 müň ga çenli artdyrylypdyr. 1950-nji ýylda pagtaçylyk uruşdan öňki dereje­sine ýetirilipdir.

**50–60-njy ýyllarda ykdysadyýetiň ösüşi.** 50-nji ýyllarda Respublikanyň ykdysadyýetiniň merkez üçin çig mal öndürýän pu­daklary ep-esli ilerläpdir. Şol ýyllarda Gamyşlyjada, Ekeremde, Bar­ sagelmezde, Goturdepede täze nebit ýataklarynyň üsti açyldy we se­nagat taýdan özleşdirildi. 1959-njy ýylda Garagumuň merkezinde uly gaz ýatagy açyldy.

60-njy ýyllarda Çärjewde superfosfat, ekskawator abatlaýyş zawodlary, Aşgabatda beton zawody, nebit-maşyn gurluşygy (Aşnebitmaş) zawody guruldy. Garabogazyň sulfat kombinatynda, Çelekeniň ýod-brom zawodynda, Gowurdagyň kükürt zawodynda täze sehler işe giri­zildi. Çärjewde, Maryda jaý gurluşyk kombinatlary ulanmaga berildi.

Respublikanyň senagatynda öňegidişlikler bolupdyr. Mysal üçin, 1965-nji ýylda 9 mln 636 müň t nebit çykarylan bolsa, 1970-nji ýylda ol 14 mln 487 müň t ýetirildi. Baýramalyda, Kükürtlide, Ojakda uly gaz ýataklary açyldy. 1970-nji ýylda 13 mlrd 107 mln kub m gaz çykaryldy. 1967-nji ýylyň 5-nji oktýabryndan başlap Merkezi Aziýa – Merkez gaz geçirijisi boýunça Soýuzyň senagat merkezlerine gaz akdyrylyp başlandy.

Türkmenistanda oba hojalygy pagtaçylyga ýöriteleşdirilýär. 1956-njy ýylda 346 iri hojalyklaryň 289-sy, esasan, pagtaçylyk bilen meşgul bolupdyr. Şonuň bilen bir wagtyň özünde-de beýleki oba ho­jalyk ekinleriniň ekilýän ýerleri kem-kemden azaldylypdyr.

SSKP MK-nyň 1965-nji ýylyň mart aýynda bolan plenumy ýurduň oba hojalygynda nobatdaky özgertmäniň başyny başlapdyr. Onda oba hojalyk önümlerini taýýarlamagyň düzgünlerini kämilleşdirmek, kol­hoz we sowhoz önümçiligini höweslendirmekligi giňişleýin ulanmak, hojalygy dolandyrmakda kolhozlara we sowhozlara özbaşdaklyk ber­mek ýaly möhüm çäreleri belledi.

Oba hojalygynyň ilerlemeginde 1966 – 1970-nji ýyllar üstünlikli ýyllar bolupdyr. 1970-nji ýylda kolhozlar we sowhozlar 866 müň t pagta, şol sanda 167 müň t gymmat bahaly inçe süýümli pagtany döwlete tabşyrdylar. Maldarçylykda garaköli goýunlary köpeltmekli­ge üns berildi. Her ýyl respublikada, takmynan, 1mln garaköli bagana öndürilýärdi. Emma olardan gelýän girdeji tutuşlygyna umumysoýuz gaznasyna geçirilýärdi. 1967-nji ýylda Leýpsigde geçirilen ýarmarka­da türkmen garaköli baganasy altyn medala mynasyp boldy.

Ýöne Türkmenistanyň oba hojalygynyň ösüşi, esasan, ekstensiw ýol bilen, ýagny ekerançylygy we hasyllylygy ýokary götermegiň ha­ sabyna däl-de, eýsem serişdeleri we zähmeti köp sarp etmegiň hem‑de ekin ýerlerini giňeltmegiň hasabyna amala aşyrylypdyr.

Uruşdan soňky ýyllarda Respublikada suw desgalarynyň gurlu.şygy babatda ep-esli işler arnala aşyrylandygyna seretmezden, pagtaçylyk raýonlarynda suw ýetmezçiligi ýiti duýulýardy. 1954-nji ýylyň mart aýynda SSSR Ministrler Soweti we SSKP MK “ 1954 1958-nji ýyllarda Türkmenistan SSR-nde pagtaçylygy mundan beýläk-de ösdürmek hakynda” ýörite karar kabul etdi. Kararda Garagum derýasyny gurmaklygyň zerurlygy nygtalypdyr. Hutşol ýyl Garagum derýasynyň 1-nji nobatdakysynyň (Kerki Mary; gurluşygy başlanypdyr. Derýanyň gurluşygyna SSSR-iň ähli ýerlerinden diýen ýaly dürli hünärli gurluşykçylar. gurluşyk tehnikalary, materillary iberilipdir.

Dürli kynçylyklara garamazdan. 1959-njy ýylyň başynda Garagum derýasynyň birinji nobatynyň gurluşygy tamamlandy. Onuň uzynlygy 400 km barabar boldy. Amyderýanyň suwy Murgap oazisine gelip ýetýiir. Soňra derýanyň ikinji (Mary Tejen) we üçünji (Tejen Aşgabat) nobatdakylarynyň gurluşygy ýaýbaňlandyryldy. Garagum derýasynyň bu bölekleri halk gurluşygy usuly bilen berjaý edildi. Netijede, ol 1960- njy ýylyň noýabr aýynda Tejen derýasy bilen birikdi. 1962-nji ýylyň maý aýynda bolsa Amyderýanyň mele suwy Aşgabada gelip ýetdi. Garagum derýasy 1979-njy ýylda Gyzylarbada. 1981-nji yylda bolsa Gazanjyga ýetirildi. Garagum derýasynyň uzynlygy 1100 km barabar boldy. Gazanjykda günbatara tarap suw turbalar arkaly akdyry1dy. Soňky ýyllarda Gazanjyk- Gyzyletrek (häzir Etrek) aralygynda Garagum derýasynyň 270 km ybarat bolan günorta günbatar şahasy hem guruldy. Derýanyň gurluşygy bilen bir wagtda onuň ugrundaky ýerler özleşdirilipdir.

Garagum derýasynyň suwuny rejeli we netijeli peýdalanmak üçin derýanyň ugrunda Zeýt, Hanhowuz. Köpetdag suw howdanlary guruldy. Garagum derýasy Garagum derýasy dünýä suw gurluşyk tejribesinde heniz duş gelinmedik, gysga möhletde gurlan gidrotehniki desga boldy. Garagum derýasynyň gurluşygynda toplanan tejribe suwaryş desga gurluşygynyň dünýä tejribesini ep-esli baýlaşdyrdy.

**2. Türkmenistan üýtgedip gurmak ýyllarynda. Türkmenistanyň özygtyýarlygy hakyndaky jarnama.**

XX asyryň 80-nji ýyllarynyň ortalaryna çenli Sowet Soýuzynda jemgyýetçilik we ykdysady durmuşyň ähli ugurlarynda durgunlyk emele gelipdir. Çökgünlikden nähili çykmalydygynyň ýollaryny göz­lemek zerur bolup durýardy.

1985-nji ýylyň mart aýynda SSKP MK-nyň Baş sekretarlygy­na M.S. Gorbaçýow saýlanýar. Sol ýylyň aprel aýynda partiýanyň MK‑synyň plenumynda ýurduň durmuş-ykdysady ösüşini çaltlandyr­maklyga tarap ugur – “Üýtgedip gurmak” syýasaty öňe sürülýär. 1987‑nji ýylyň ýanwar aýynda bolan SSKP MK-nyň plenumynda bol­sa sowet jemgyýetini demokratiýalaşdyrmak wezipesi öňe sürüldi.

Türkmenistan SSR-nde hem jemgyýetiň syýasy durmuşynda, ykdysadyýetinde durgunlyk dowam edýärdi. 1985-nji ýylyň 21-nji dekabrynda Türkmenistan KP MK-nyň birinji sekretary M. Gapurow wezipesinden boşadyldy. Bu wezipä *Saparmyrat Ataýewiç Nyýazow* saýlandy. Onuň ýolbaşçylygynda Türkmenistanda üýtgedip gurmak ýyllarynda, ilki bilen, türkmen halkynyň gadymy medeni we ede­bi mirasyny öwrenmeklikde ýol berlen gödek ýalňyşlyklar düzedi­ lip başlandy. Mysal üçin, 1951-nji ýylda Türkmenistan KP MK-nyň karary bilen, “halka zyýanly, buržuaz-milletçilikli” eser hökmünde gadagan edilen “Gorkut ata” eposy, Salyr baba Gulalynyň “Oguz­namasy”, 70-nji ýyllarda gadagan edilen Döwletmämmet Azadynyň “Wagzy-azat” poemasy, Abdysetdar Kazynyň “Jeňnamasy” neşir edildi we halka ýetirildi.

Ozal gadagan edilen milli baýramlar (Gurban baýramy, Nowruz), käbir däp-dessurlar (sadaka, zyýarat etmek) dikeldildi. 1991-nji ýylyň 12-nji ýanwarynda Türkmenistanyň Prezidentiniň karary esasynda Watan goragynda wepat bolanlaryň röwşen ýadygärliginiň hatyrasy­na ilkinji gezek “Hatyra güni” bellenip geçildi. Şondan bäri Türkme­nistanda “Hatyra güni” her ýyl bellenýär.

Sowetler döwründe juda ünsden düşürilen, türkmeniň milli gu­wanjy bolan atçylygy ösdürmäge üns berildi. Türkmenistanyň Ahal­teke atçylyk birleşigi döredildi.

Dine, hususan-da, yslam dinine bolan ozalky garaýyş üýtgedildi. Aşgabatda, beýleki şäherlerde metjitler gurlup başlandy, dini mukad­des ýerler tertipleşdirilip ugraldy.

Türkmenler taryhda jemi 70-den gowrak döwlet döretdi. Bu gün bolsa türkmen halky öz topragymyzda özygtyýarly, Garaşsyz, baky Bitarap Türkmenistan döwletini binýat etdi. Biziň türkmen döwletimiz 70 ýyldan-da gowrak döwrüň dowamynda SSSR-iň düzüminde boldy. Häzir bolsa türkmen halkymyzyň arzuw eden taryhy pursady gelip ýet­di. 1990-njy ýylyň awgust aýynyň 22-sinde Türkmenistanyň Ỳokary Soweti Türkmenistan SSR-niň Döwlet özygtyýarlygy hakyndaky Jar­namany kabul etdi. Bu Jarnamanyň esasy maksady Türkmenistanyň bütin territoriýasynda döwletiň häkimiýetiniň hökmürowanlygyny, özbaşdaklygyny, doly ygtyýarlylygyny, mizemezligini, daşary ýurt­lar bilen gatnaşykda özüniň garaşsyzlygyny we deňhukuklygyny ykrar etmekden ybarat bolup durýar. Türkmenistanyň özygtyýar­lygy hakyndaky Jarnamasynda Türkmenistanda Konstitusiýanyň we kanunlaryň hökmürowanlygy berkarar edilýär, territoriýasynyň eldegrilmesizligi, Türkmenistanyň raýatlygy, döwletiň içerki we daşarky howpsuzlygyna degisli meseleleri özbaşdak çözüp bilmekligi, döwlet dili hökmünde türkmen diliniň yglan edilmekligi we beýleki döwlet ähmiýetli wajyp meseleler öz beýanyny tapýar. Jarnamanyň düzgün­leri Garaşsyz döwletimiziň Baş Kanunyny işläp düzmeklikde esas bolup hyzmat etdi.

1990-njy ýylda Türkmenistanda Prezident dolandyryşy girizil­di. Prezidentlige şol döwürde TSSR Ỳokary Sowetiniň Başlygynyň wezipesinde işleýän S.A. Nyýazow görkezildi. 1990-njy ýylyň 27‑nji oktýabrynda bolup geçen ählumumy saýlawlarda ol Türkmenistan SSR-niň Prezidentligine saýlanyldy.

Döwletiň baştutany milli-medeni gymmatlyklary, halkyň ruhy‑ah­lak mirasyny gaýtadan dikeltmek syýasatyny öňküsinden-de has er­jellik bilen durmuşa geçirip başlady. Respublikanyň özbaşdaklygyny berkitmäge gönükdirilen ugur tutanýerli ösdürildi. Goňşy döwletler we beýleki ýurtlar bilen aragatnaşyklar ýola goýuldy we giňeldildi.

1990-njy ýylyň maý aýynda Türkmenistan SSR Ỳokary Soweti “Dil hakyndaky” Kanuny kabul etdi. Ol türkmen diline ilkinji gezek döwlet hukuk derejesini (statusyny) berdi.

Döwlet edaralarynda, jemgyýetçilik guramalarynda, ykdy­sadyýetde, medeniýetde, magaryf, saglygy goraýyş, durmuş hyzmaty edaralarynda, habar beriş serişdelerinde türkmen dilini goramak we girizmek boýunça edilmeli işler bellenildi. Şonuň bilen birlikde Res­publikada ýaşaýan beýleki halklaryň dilleriniň, däp-dessurlarynyň hiç hili kemsitmelere ýol berilmejekdigi kanun tarapyndan kepillendiril­di.

1991-nji ýylyň 18-nji maýynda Aşgabatda Dünýä türkmenleriniň I maslahaty çagyryldy. Şonda Dünýä türkmenleriniň ynsanperwer birleşigi (DTYB) döredildi. Maslahatda Dünýä türkmenleriniň gu­manitar birleşiginiň amala aşyrmaly işleri barada, türkmen halkynyň gadymy medeniýetiniň, däp-dessurynyň iň bir asylly nusgalaryny häzirki zaman siwilizasiýasynyň hyzmatynda goýmak, olary jahan ýüzünde goramak, ösdürmek, şeýle hem mümkingadar, külli adamza­da elýeterli etmek wezipesi goýuldy. Garaşsyzlyk ýyllarynda Ynsan­perwer birleşik öz işini ýaýbaňlandyryp, halkara derejesinde uly abraýly jemgyýetçilik guramasyna öwrüldi.

1991-nji ýyl SSSR-iň taryhynda iň soňky ýyl boldy. Dartgynly, gapma-garşylykly wakalaryň, hadysalaryň başlanmagy, hususan-da, awgust aýynyň 19-21 aralygynda döwlet agdarylyşygyny geçirmäge edilen synanyşyk SSSR-iň dargamagyny hem-de respublikalaryň özbaşdaklyk gazanmagyny çaltlandyrdy.

1991-nji ýylyň 26-njy oktýabrynda ýurdumyzda ählihalk geňeşi geçirildi. Geňeşde diňe bir mesele “Türkmenistan SSSR-iň düzümin­de galmalymy ýa-da ol Garaşsyz döwlet bolmalymy?” diýen mesele ara alnyp maslahatlaşyldy. Geňeş Türkmenistanyň Garaşsyzlygyny jar etmeli diýen pikiri goldady.

1991-nji ýylyň 27-nji oktýabrynda Aşgabatda TSSR Ỳokary Sowetiniň nobatdan daşary sessiýasy geçirildi. Sessiýa Türkmenistanyň Garaşsyzlygy we döwlet gurluşynyň esaslary hakyndaky Konstitusion kanuny kabul etdi. Şol gün Türkmenistan Garaşsyz, demokratik, hukuk we dünýewi döwlet diýlip yglan edildi.

Şeýlelik bilen, Türkmenistan öz çäklerinde häkimiýete doly eýe bolan garaşsyz döwlete öwrüldi. Türkmenistanyň we türkmen halkynyň taryhynda täze döwür başlandy.

**3. Garaşsyz Türkmenistanyň Konstitusiýasy-Baş Kanunyň kabul edilmegi**

1992-nji ýylyň 18-nji maýynda Türkmenistanyň Kons­titusiýasy – Baş Kanuny kabul edildi. Baş Kanunda Türkmenistanyň döwlet gurluşynyň esaslary kesgitlenildi. Ol işlenilip düzülende, dünýäniň ösen demokratik döwletleriniň tejribesi, şeýle hem türk­ men halkynyň däp-dessurlary, milli özboluşlylygy we aýratynlyklary nazarda tutuldy. Baş kanunda Türkmenistanyň döwlet gurluşlarynyň esaslary, raýatlaryň esasy hukuklary, azatlyklary hem borçlary, häki­miýet we dolandyryş edaralary, saýlaw ulgamy aýdyň kesgitlenildi.

Baş Kanuna laýyklykda, Türkmenistan demokratik, hukuk we dünýewi döwlet bolup, onda döwleti dolandyrmak Prezident Respublikasy görnüşinde amala aşyrylýar.

Jemgyýetçilik – syýasy guramalary. Milli däp-dessurlaryň dikeldilip başlanmagy, täze baýramçylyklaryň girizilmegi.

1992‑nji ýylyň 19-njy fewralynda Türkmenistanyň özygtyýarly döwlet hökmündäki nyşanlary – Döwlet baýdagy, Döwlet tugrasy (gerbi) hakyndaky kanunlar kabul edildi. Döwlet nyşanlary ýurduň syýasy we medeni durmuşynda giňden ulanylýar.

Türkmenistanyň döwlet nyşanlarynyň şekili, many-mazmuny türkmen halkynyň taryhy we medeni-ruhy mirasynyň özboluşly aňlatmasydyr. Döwlet Baýdagynyň reňki ýaşyl. Ýaşyl reňk – bahar paslynyň reňki. *Aý we ýyldyzlar* mifologiýadan, gadymy dini ynançlardan habar berýärler.

Döwlet baýdagynda Aýdyr ýyldyzlaryň gapdalynda (dikligine) Türkmenistanyň welaýatlarynyň bäşisine mahsus bolan haly gölleri ýerleşdirilipdir.

Dürli gölleriň bir halynyň ýüzünde ýerleşdirilmegi ähli türk­men taýpalarynyň bir saçagyň başyna üýşüp, bir döwlete gulluk edýändikleriniň alamaty. Döwlet baýdagynda haly gölleriniň aşagyndaky zeýtun şahalary BMG-niň, parahatçylygyň alamaty. Ol Türkmenistanyň BMG tarapyndan ykrar edilen hemişelik Bitaraplygyny aňladýar.

Edil şular ýaly, Döwlet Tugrasyny hem “okap” bolýar. Sekizburçlugy, bedew aty, bugdaý sümmüllerini, pagta hanalaryny, reňkleri synlalyň. Sekizburçluk – Beýik Seljuk türkmen imperiýasynyň mize­mez döwlet berkararlygyny aňladýan şekil. Ol – Oguz hanyň şekili.

*Sekizburçlugyň* taryhy kökleri gadymyýete uzap gidýär. Ol şekil türkmeniň haly, zergärçilik, küýzegärçilik sungatlarynda gadym eýýamlardan bäri giňden ulanylypdyr.

Türkmeniň taryhda halk hökmünde saklanmagynda atyň uly hyzmaty bar. Türkmen halk nakylynda hem “Ir tur, ataňy gör, ataňdan soň – atyňy” diýilýär. At atadan soňky ikinji mukaddeslik derejesine göterilýär.

*Bugdaý* – gadymy Änew medeniýetiniň bize gelip ýeten önümi. Onsoňam bugdaý saçakdaky çörek. Çörek bolsa türkmende baş mu­kaddeslik hasaplanýar. *Ak pagta* – türkmeniň bereket çeşmeleriniň biri. Ak reňk arassalygyň, halallygyň alamaty. Haly gölleri gyzyl reňkli halkada ýerleşdirilipdir. Gyzyl reňk – möwç urýan durmuş.

**4.Türkmenistanyň durmuş - ykdysady ýagdaýyndaky özgertmeler.**

**“10 ýyl abadançylyk” maksatnamasynyň kabul edilmegi.** Türkmenistanda halkyň bähbidini we milli aýratynlyklaryny göz öňünde tutýan “10 ýyl abadançylyk” maksatnamasy işlenip düzüldi we 1992-nji ýylda Halk Maslahatynda kabul edildi. Maksatnamada ýakyn 10 ýylyň içinde ýurdumyzda syýasat, ykdysadyýet, durmuş we medeniýet babatda ýetilmegi göz öňünde tutulýan sepgitler bellenildi.

Garaşsyzlygymyzdan ozal ýurdumyzyň ykdysadyýeti merkeze bagly bolup, birtaraplaýyn, ýagny diňe çig mal öndürmäge uýgunlaşdyrylypdy. Garaşsyz döwletiň raýatlaryny bolelin durmuşda ýaşatmak, senagaty, oba hojalygyny we beýleki pudaklary ösdürmek üçin ykdysady özgertmeleri geçirmek zerurdy. Türkmenistanda dünýä tejribesine we öz milli aýratynlyklaryna esaslanýan bazar ykdysadyýetine geçmekligiň *türkmen nusgasyny* durmuşa geçirýär. Türkmenistanda özbaşdak bazar ykdysadyýetine geçmek üçin zerur bolan dört şertiň dördüsem bar. Olar, *birinjiden,* ýurtdaky syýasy durnuklylykdan, *ikinjiden,* “Açyk gapylar” we hoşniýetli bitaraplyk syýasatlaryndan, *üçünjiden,* geçiş döwrüniň döwlet gözegçiligini üpjün edýän güýçli häkimiýetden we demokratiýadan, *dördünjiden,* düýpli maýa goýumlaryndan we çig mal serişdelerinden ybaratdyr. Türkmenistany gülläp ösüp barýan ýurda öwürmegi maksat edinýän ykdysady özgertmede eýeçiligiň garyşyk görnüşini döretmäge, eýeçiligiň dürli görnüşlerini saklap, hususy eýeçilige-de ýol açmaga, olaryň utgaşykly ösdürilmegini üpjün etmäge ugur alyndy. Käbir GDA döwletleriniň bazar ykdysadyýetine geçmekde ulanylan çürt-kesik özgertmek (şok terapiýasy) usuly ret edildi, döwlet eýeçiliginde duran milli baýlyklarymyzyň dargadylmagyna ýol berilmedi. Oýlanyşykly düzülen ykdysady reformanyň ýene-de bir aýratynlygy ykdysadyýetiň ösdürilmegi uly kärhanalaryň gurluşygyna başlamak bilen däl-de, ownuk we ortaça telekeçiligi ösdürmekden, daşary ýurt maýalaryna we tehnologiýalaryna giň ýol açmakdan başlanyldy. Türkmenistanda ykdysadyýeti *kem-kemden özgerimek (ewolýnsion)* ýoly saýlanyp alyndy. Döwlet ykdysadyýetde bazaar gatnaşyklaryny düzgünleşdirýär we onuň kadaly ösüşini dürli usullar arkaly goldaýar. Şeýlelikde, bazar gatnaşyklaryna geçmegiň türkmen nusgasynyň häsiýetli taraplary onuň özboluşlylygydyr, milli däp-dessurlaryň, reformalaryň endigan, kem-kemden amala aşyrylmagynyň doly göz öňünde tutulmagydyr. Ykdysady reformalaryň sosial hajatlara gönükdirilendigi we ilatyň durmuş taýdan goraglylygydyr, ýurduň raýatlarynyň hal-ýagdaýy barada döwletiň alada edýänligidir.

**Geçiş döwri, onuň aýratynlyklary.** Türkmenistanda Garaşsyzlygyň ilkinji ýyllarynda köne, sowet jemgyýetçilik ulgamyny üýtgedip gurmak, emele gelýän täze demokratik gurluşy dumuklaşdyrmak, ýaş döwletiň ähli ugurlarda ösüp başlamagyny gazanmak üçin geçiş döwri üçin 10 ýyl göz öňünde tutulypdy. Geçiş döwründe jemgyýetiň agzybirligini, asudalygyny üpjün etmek üçin "10 ýyl abadançylyk" maksatnamasy işlenip düzülipdi we durmuşa geçirilipdi. Emma täze jemgyýeti kemala getirmek, adamlaryň aňyny hem täzelemek kyn we çylşyrymly mesele bolup çykdy. Şol sebäpli, IX Halk Maslahatynda (1999 ý.) *"Türkmenistanda durmuş-ykdysady özgertmeleriň 2010-njy ýyla çenli baş ugry* "Milli maksatnamasy kabul edildi. Milli maksatnamany amala aşyrmagyň birinji tapgyrynda (2000 - 2005 ý.) ykdysadyýetiň ösüşini çaltlandyrmak, täze tehnologiýalary ornaşdyrmak arkaly bäsleşige ukyply senagat önümleriniň hilini ýokarlandyrmak, oba hojalyk pudaklaryny ösdürip, azyk garaşsyzlygyny pugtalandyrmak wezipesi goýuldy. 2006 - 2010-njy ýyllarda göz öňünde tutulan ikinji tapgyrda ykdysadyýetiň sazlaşykly ösüşini saklap, senagat önümçiligini adamlaryň durmuş hajatlaryna gönükdirmek göz öňünde tutuldy. Türkmenistanyň sosial-ykdysady, medeni durmuşynyň ähli taraplaryny öz içine alan milli maksatnama toplumlaýyn häsiýete eýe bolup, ykdysady özbaşdaklyk gazanmak, esasy önümleri ýurduň özünde öndürmek, şäherlerde we obalarda täze iş ýerlerini döretmek, ilaty maddy taýdan goldamak; ekologiýa çärelerini geçirmek ýaly ugurlara aýratyn üns berildi. Maksatnamada bellenilen ähli ugurlar boýunça işler üstünlikli durmuşa geçirilip başlandy.

Ýurdumyzyň kuwwatynyň artmagy bilen baglanyşyklylykda ykdysadyýetiň ösüşini has uzak möhlete meýilnamalaşdyrmak zerurlygy ýüze çykdy. Mysal üçin, “Tükmen köli”, “Tükmenistan - Hytaý” gaz geçirijisi, “Aşgabat - Garagum - Daşoguz” demir ýoly ýaly uly gurluşyklar milli maksatnamada göz öňünde tutulmandy. “Türkmenistany ykdysady, syýasy we medeni taýdan ösdürmegiň 2020-nji ýyla çenli döwür üçin baş ugry” Milli maksatnamasy 2003-nji ýyldaky XIV Halk Maslahatynda kabul edildi. Türkmenistanyň Prezidenti Gurbanguly Berdimuhamedowyň baştutanlygynda täze Galkynyş eýýamynda bu milli maksatnamamyz üstünlikli durmuşa geçirilýär. Türkmenistanyň halkynyň ýaşaýyş-durmuşy günsaýyn eşrete öwrülip, döwletimiz özüniň ykdysady görkezijileri boýunça dünýäniň ösen döwletleriniň derejesine ýetirilýär.

**Döwlet eýeçiliginiň hususylaşdyrylmagy.** Türkmenistanda bazar ykdysadyýetine geçilip başlanmagy bilen zerur kanunçylyk namalarynyň uly toplumy kabul edildi. Eýýäm garaşsyzlygyň ilkinji ýyllarynda “Türkmenistanda daşary ykdysady iş hakyndaky”, “Türkmenistanda daşary ýurt inwestisiýalary hakyndaky” (1992ý.), “Erkin telekeçiligiň ykdysady zolagy hakyndaky” (1993 ý.) kanunlar we “Daşary ýurtlaryň inwestisiýalaryny we maýa goýumlaryny goramagyň kepilnamalary hakyndaky” (1993 ý.) kararlar kabul edilip, olarda bazar gatnaşyklaryna geçiş döwründe ýurduň ykdysady ulgamynyň kanunçylyk esaslary kesgitlenildi.

Bazar gatnaşyklaryna geçilýän şertleri göz önünde tutýan “Açyk gapylar” syýasaty yglan edildi. *"Açyk gapylar”* syýasaty bu daşary ýurt maýa goýumlaryna, harytlaryna derwezeleri giňden açmakdyr, daşary ýurt maýadarlaryny bilelikdäki kärhanalary gurmak işine çekip, milli ykdysadyýeti häzirki zaman tehnologiýasy bilen enjamlaşdyrmak we dünýä bazarlarynda bäsleşige ukyply önümleri öndürmekdir.

“Açyk gapylar” syýasaty, daşary ýurt telekeçileriň emläkleriniň eldegrilmesizliginiň kanun arkaly kepillendirilmegi öz netijelerini berdi, daşary ýurt firmalary, telekeçileri Türkmenistany syýasy taýdan durnukly döwlet hökmünde tanap, onuň ykdysadyýetine maýa goýup başladylar. Türkmenistanda kabul edilen döwleteýeçiligini hususylaşdyrmak hakyndaky kanunda (1993 ý.) *“Eýeçiligi döwleliň garamagyndan aýyrmak”* düşünjesiniň manysyna kesgitleme berilýär. Ol hojalygy dolandyryş ygtyýarlyklarynyň we wezipeleriniň kärhanalar derejesine berilmegini, döwlet eýeçiliginiň başga eýeçilik görnüşlerine, ýagny belli bir köpçüligiň ygtyýaryndaky kärhanalara, paýdarlar jem gyýetlerine, kooperatiwlere, döwlet eýeçiliginde durmaýan beýleki kärhanalara öwrülmegini aňladýar.

Türkmenistanda döwlet eýeçiligini hususylaşdyrmak 1994-nji ýylda başlady we tapgyrlaýyn amala aşyrylýar. 1999-njy ýyla çenli dowam eden birinji tapgyrda ilata durmuş taýdan hyzmat edýän söwda we jemgyýetçilik iýmiti kärhanalary, halkyň sarp edýän harytlaryny öndürýän kärhanalar, gurluşyk materiallary, senagatynyň kärhanalary, gurluşygy togtadylan we gurluşygy taşlanan önümçilikler hususylaşdyryldy. 1999-njy ýyldan başlap uly senagat, gurluşyk, ulag kärhanalary, şeýle hem beýleki pudaklaryň kärhanalary hususylaşdyrylýar. Hususylaşdyrmagyň bu tapgyrynda paýdarlar jemgyýetleri, kompaniýalar, maýa gaznalary, aksiýa (gymmatbaha kagyzlary) bazary döredilýär. Döwlet eýeçiliginiň hususylaşdyrylmagy telekeçiligiň ösmegine, ykdysadyýetiň döwlete degişli däl böleginiň pugtalanmagyna itergi berýär. Telekeçileriň,fermerleriň, kärendeçileriň milli gatlaklary döreýär we ösüp barýar. Olar ýurtda esasy hususy haryt öndürijiler bolup durýar.

2008-nji ýylyň 17-nji martynda hormatly Prezidentimiziň karary esasynda Türkmenistanyň senagatçylar we telekeçiler birleşmesiniň döredilmegi, döwletiň ykdysady gurluşynda milli telekeçiligiň, hususy sektoryň mynasyp orun eýelemegine ýol açdy. Ýurt Baştutanymyz 2009-njy ýylyň martynda bolup geçen Türkmenistanyň Ýaşulularynyň maslahatynda oba hojalygynda-da telekeçiligiň ornuny has pugtalandyrmak barada çözgütleri orta atdy. Şonda hormatly Prezidentimiz: “Ykdysadyýetiň oba hojalyk toplumyny girdejili etmek üçin ony ýuwaş-ýuwaşdan bazar gatnaşyklaryna geçirip, girdejili pudaga öwürmelidiris” diýip aýtdy.

Hormatly Prezidentimiziň hasapdan öçürilen oba hojalyk tehnikalaryny kärendeçilere bermek baradaky karary oba adamlarynyň ýurduň umumy ösüş hereketine işjeň goşulmaklaryna, obany ösdürmekde öz orunlaryny giňeltmekde şert döretdi. Hormatly Prezidentimiz 2010-njy ýylyň 9-njy iýulynda geçirilen Türkmenistanyň Ministrler Kabinetiniň giňeldilen mejlisinde “Hususy telekeçilere hemmetaraplaýyn goldaw bermek boýunça hem yzygiderli iş alyp barmaly. Telekeçileri gerek bolmadyk artykmaç barlaglardan, zerur bolmadyk dürli resminamalary taýýarlamakdan dyndannaly” diýip nygtady.